Theyo Tanker in kandah theyo feybun huttuvaifi - vNews.mv\nތެޔޮ ޓޭންކަރުން ކަނޑަށް ތެޔޮފޭބުން ހުއްޓުވިއްޖެ: ލަންކާ ކަނޑުގެ ސިފައިން\nސައިފް އަޒްހަރު 12 September 2020, 16:40\nތެޔޮޓޭންކަރު ސްރީލަންކާ ކަނޑުގެ ސަރަހައްދުން ދުރަށް ގެންދިއުމަށް ލަންކާއިންވަނީ އަންގާފައި\nސްރީލަންކާ ކައިރިން އަލިފާން ރޯވި ތެޔޮ ޓޭންކަރުން ކަނޑަށް ތެޔޮފޭބުން ހުއްޓުވައިފިއެވެ.\nސްރީލަންކާ ކަނޑުގެ ސިފައިން މިއަދު ބުނެފައިވަނީ، ކަނޑަށް ތެޔޮ ފައިބަމުންދިޔައީ ޓޭންކަރުގެ އިންޖީނުރޫމުން ފެންޓޭންކަކާ ގުޅާފައި ހުރި ހޮޅިތަކެއް ހަލާކުވެގެން އެއިން ކަމަށެވެ.\nނަމަވެސް، ޑައިވަރުން ކުރި މަސައްކަތުން ކަނޑަށް ތެޔޮ ބޭރުވަމުންދިޔަ ބާގަނޑު މިހާރު ބައްދާލާފައިވާ ކަމަށް، ސްރީލަންކާ ކަނޑުގެ ސިފައިން ބުނެފައި ވެއެވެ.\nހޮޅިތައް ހަލާކުވެގެން ކަނޑަށް ފައިބާފައިވަނީ ޑީސަލް ކަމަށެވެ. ކަނޑަށް ފޭބި ޑީސަލް ވަނީ، ކަނޑުގެ ދެކިލޯ މީޓަރު ސަރަހައްދަކަށް ފެތުރިފައެވެ. އެއީ، ކަނޑަށް ފައިބާފައިވަނީ ޓޭންކަރު ދުއްވަން ބޭނުންކުރާ ޑިސަލުން ބައެކެވެ.\nސެޕްޓެމްބަރުމަހުގެ3ވަނަދުވަހު ޓޭންކަރުގައި ރޯވި އަލިފާންގަނޑު އެއްކޮށް ނިއްވާލާފައިވަނީ މިދިޔަ ބުދަދުވަހުއެވެ. އަދި އަލިފާން އެއްކޮށް ނިއްލާވައި، އަލިފާނުގެ ހާދިސާގެ ސަބަބުން ޓޭންކަރަށް ލިބިފައިވާ ގެއްލުންތައް، ކަމާބެހޭ ޓީމުތަކުން ވަނީ ބަލަން ފަށާފައެވެ.\nޓޭންކަރަށް އެރި ނެދަރލޭންޑްސްގެ ތަޖުރިބާކާރުންގެ ޓީމުން ބުނެފައިވަނީ، އަލިފާނުގެ ހާދިސާގެ ސަބަބުން ޓޭންކަރުގައި ހުރި 270،000 ޓަނުގެ ސާފުނުރާ ތެލަށް އެއްވެސް އަސަރެއް ކޮށްފައި ނުވާ ކަމަށެވެ. މިއީ، ގާތްގަނޑަކަށް ދެމިލިއަން ފީފާގެ ތެލެވެ.\nޓޭންކަރުގައި ރައްކާކޮށްފައި ހުރި ތެޔޮތައް ސަލާމަތްވި ނަމަވެސް، އަލިފާނުގެ ސަބަބުން ތެޔޮ ޓޭންކަރުގެ އިންޖީނުރޫމާއި، ޓޭންކަރުގެ މައިގަނޑަށް ބޮޑެތި ގެއްލުންތައް ލިބިފައި ވެއެވެ.\nތެޔޮ ޓޭންކަރު ދަތުރުކުރަމުންދިޔައީ ކުވައިތުން ފުރައިގެން އިންޑިއާގެ ޕަރަދިޕް ބަނދަރަށް ދިއުމަށެވެ.\nޓޭންކަރު މިހާރުއޮތީ ސްރީލަންކާގެ އިރުމަތީ އައްސޭރިފަށުން 45 ނޯޓިކަލް މޭލު ބޭރުގައެވެ.\nމިހާރު މަޝްވަރާތައް ކުރަމުންގެންދަނީ، ޓޭންކަރުގައިހުރި ތެޔޮތައް އެހެން އެހެން ޓޭންކަރަކަށް ހުސްކުރުމުގެ މައްސަލާގައެވެ.\nތިމާވެށީގެ ކާރިޘާއެއް ހިނގާފާނެ ކަމަށްޓަކައި ސްރީލަންކާ ކަނޑުގެ ސަރަހައްދުގައި ޓޭންކަރު ބާއްވައިގެން އެކަން ކުރާކަށް ސްރީލަންކާއިން ބޭނުމެއް ނުވެއެވެ.\nސްރީލަންކާ ސަރުކާރުންވަނީ، ތެޔޮ ޓޭންކަރު ޓޯކޮށްގެން ސްރީލަންކާގެ އިގްތިސާދީ ސަރަހައްދުން ބޭރަށް ގެންދިއުމަށް، ޓޭންކަރުގެ ވެރިފަރާތުގެ ކިބައިން އެދިފައެވެ.\nއަލިފާން ނިއްވުމުގެ މަސައްކަތުގައި ހަރަކާތްތެރިވި ސްރީލަންކާ ކަނޑުގެ ސިފައިންނާއި، އިންޑިއާގެ ކޯސްޓްގާރޑާއި ޓަގު ބޯޓުތައް އަދިވެސް ތިބީ ތެޔޮ ޓޭންކަރު ކައިރީގައެވެ.


Hunaruveni: Masahkaiytheri kamah aa dhoreh | Mihaaru\nފަންނުވެނި ފެއާގައި ޒައީމާ ކުނާ ވިޔަނީ.--ފޮޓޯ: ހުސެއިން ވަހީދު/ މިހާރު\n"ހުނަރުވެނި": މަަސައްކަތްތެރިކަމަށް އާ ދޮރެއް\n24 ޖޫން 2019 - 09:243comments\nއުމްރާނީ ގޮތުން ތަރައްގީގެ އެތައް ކަމެއް ހާސިލްވެގެން ދިޔައިރު ވެސް މީހުންގެ ވިސްނުމާއި ސިކުނޑި ބަދަލުނުވާ ކަމެއް އެބަ އޮތެވެ. މިހާރުގެ ގިނަ ދިވެހިންގެ ނަޒަރުގައި ރޭނުމާއި ވަޑާމުގެ މަސައްކަތަކީ ދަށް، ކުރަން ހަޑި މަސައްކަތެކެވެ. ނަމަވެސް އެ ވިސްނުން ބަދަލުކުރަން އިއްޔެ ފެށި "ހުނަރުވެނި" އަކީ ހެޔޮ ބަދަލެއް ކަމަށް ހަޔަ އެޑިއުކޭޝަން މިނިސްޓަރު ޑރ. އިބްރާހިމް ހަސަން ދެކެވަޑައިގަނެ އެވެ.\nދަރުބާރުގޭގައި މިރޭ 10:00 ވަންދެން ކުރިއަށްގެންދާ ފެއާގައި ތަފާތު އެކި ދާއިރާތަކުގައި މަސައްކަތް ކުރާ ފަރާތްތަކުން ބައިވެރިވެ އެެވެ. ރާއްޖޭގައި މިހާރު ދިވެހިންގެ ތެރޭގައި އުވިގެންދާ މަސައްކަތްތަކާއި ވަޒީފާގެ ފުރުސަތުތަކާއި ތަމްރީނުގެ ފުރުސަތުތަކާ ގުޅޭ ގޮތުން ފުރިހަމަ މައުލޫމާތު ދެ އެވެ. އޭގެ ސަބަބުން ވަޒީފާއަށް މިހާރަށް ވުރެ ބޮޑަށް ޝައުގުވެރިކަން އުފެދިގެންދާނެ ކަމަށް މިކަން އިންތިޒާމްކުރާ ޓިވެޓް އޮތޯރިޓީން ދެކެ އެވެ.\nއެތަން ހިންގުމުގައި ހަޔަ އެޑިއުކޭޝަންގެ ފަރާތުން އިސްކޮށް ހުންނަވާ ސްޓޭޓް މިނިސްޓަރު މުހައްމަދު ހާޝިމް ވިދާޅުވީ ޒުވާނުން ޝައުގުވެރިކުރެވޭނެ ދާއިރާތައް އެބަހުރި ކަމަށެވެ. އެގޮތުން ހުނަރުވެނީގައި އެ ހަރަކާތް ކުރިއަށްގެންދަނީ، ތަފާތު ދާއިރާތަކުން މަސައްކަތްކުރާ ގޮތް ރަނގަޅަށް ދައްކައިދެމުންނެވެ. އެހެންވެ އެއީ އެތަނަށް ޒިޔާރަތްކުރާ މީހުންނަށް ލިބޭނެ ފަހި ފުރުސަތެއްކަން އޭނާ ފާހަގަކުރެއްވި އެވެ.\nތަފާތު ވިޔަފާރިކުރަމުން އަންނަ މީހުން ވެސް ބައިވެރިވާ ފެއާގައި އެސްއެމްއީ ބޭންކާ ގުޅޭ މައުލޫމާތު ވެސް ދެ އެވެ. އެއީ އާ މަސައްކަތްތައް ދަސްކޮށް، ވިޔަފާރި ފަށަން ބޭނުންވާ މީހުންނަށް ވަރަށް ރަނގަޅު ފުރުސަތަކަށް ވެގެންދާނެ ކަމެއް ކަމަށް ހާޝިމް ވިދާޅުވި އެވެ.\nފަންނުވެނި ފެއާގައި ކަސަބު ގަތާފައި: ހުސެއިން ވަހީދު/ މިހާރު\nއެ ފެއާގައި އެންމެ ފާހަގަކޮށްލެވުނީ މިހާރު އުވިގެންދާ ބައެއް މަސައްކަތްތައް ކުރަމުން އަންނަ ފަރާތްތަކެވެ. އެގޮތުން ދ. ރިނބުދޫ ކައުންސިލްގެ ފަރާތުން ބަހައްޓާފައި ހުރި ސްޓޯލާއި ކުނާ ވިއެގެން އާއިލާ ބަލަހައްޓަމުން އަންނަ ގދ. ގައްދޫ ޒައީމާ ހަސަން މަނިކާއި އަންހެނުންގެ ވިޔަފާރިވެރިންގެ ޖަމިއްޔާ ފާހަގަކުރެވެ އެވެ.\nފަންނީ ތަމްރީނު ދިނުމަށް 2005 ގައި ފެށި އިންސްޓިޓިއުޓް އޮފް ޓެކްނޮލޮޖީ ވެސް މި ލިސްޓުގައި ހިމެނެ އެވެ.\nރިނބުދޫ ކައުންސިލްގެ ރައީސް ހާތިމް އިބްރާހިމް ވިދާޅުވި ގޮތުގައި ކަނބުރުވެރިކަމަކީ ވަރަށް ތަފާތު، ރީތި މަސައްކަތަކަށް ވާއިރު އެކަން ކުރިއަށް އޮތް ޖީލުތަކަށް ދަސްކޮށްދޭން ޖެހެ އެވެ. އެހެން ނޫން ނަމަ އެ މަސައްކަތް ނެތިގެން ހިނގައިދާނެ ކަމަށް އޭނާ ވިދާޅުވި އެވެ.\nތަފާތު ގަހަނާ ހަދައި އެ ވިއްކައިގެން ރިނބުދުއަށް ރަނގަޅު އާމްދަނީއެއް ލިބެ އެވެ. ނަމަވެސް ކުރިއާ އަޅާބަލާއިރު ކަނބުރުވެރިކަން ކުރާ މީހުންގެ އަދަދު ވަރަށް މަދުކަން އޭނާ ފާހަގަކުރެއްވި އެވެ.\nއެ ރަށުގެ ބަޔަކު އިސްނަގައިގެން މިހާރު ވަނީ ގަހަނާގެ އަމިއްލަ ޑިޒައިންތަކަކާއި ކަލެކްޝަނެއް ހަދަން ތައްޔާރުވެފަ އެވެ. އޭގައި ރާއްޖޭގެ ގުދުރަތީ ރީތިކަމާއި ޖަޒީރާވަންތަކަން ސިފަވެގެންދާނެ އެވެ.\n"ވަރަށް ރަނގަޅު އާމްދަނީއެއް ލިބޭ، ވަރަށް ރީތި މަސައްކަތެއް މިއީ. މިކަން އަންނަން އޮތް ޖީލުތަކަށް ފޯރުކޮށްދޭން ޖެހޭނެ،" ހާތިމް ވިދާޅުވި އެވެ.\nކުނާ ވިއެގެން ލިބުނު އާމްދަނީން ރަނގަޅު ދިރިއުޅުމެއް ހޯދާފައިވާ ޒައީމާ އެ މަސައްކަތް ކުރަމުން އަންނަތާ 30 އަށް ވުރެ ގިނަ ވެއްޖެ އެވެ. އެކަން އުވިގެން ދިއުމަކީ އޭނާގެ ކަންބޮޑުވުމެކެވެ. މީގެ ކުރިން އުފަން ރަށް، ގދ. ގައްދޫގައި ދިރިއުޅުނުއިރު އެ މަސައްކަތް އެހެން މީހުންނަށް އޭނާ އައީ ދަަސް ވެސް ކޮށްދެމުންނެވެ.\nޒައީމާ ހުރީ އެ މަސައްކަތް ކުރަން ޝައުގުވެރިވާ މީހުންނަށް އެކަން ދަސްކޮށްދޭން ތައްޔާރަށެވެ. ރާއްޖޭގައި ފޯރީގައި ކުރަމުން އައި ކުނާ ވިއުން އުވިގެން ދިއުމަކީ އޭނާ ގަބޫލުކުރާ ކަމެއް ނޫނެވެ.\nރޭނުމާއި ސިމެންތީގެ މަސައްކަތް ކުރަނީ ފިރިހެނުންނޭ ހީވިއަސް އެކަން މޯލްޑިވްސް އިންސްޓިޓިއުޓް އޮފް ޓެކްނޮލޮޖީން ދައްކައިދެނީ އެހެން ގޮތަކަށެވެ. އެ އިންސްޓިޓިއުޓުން ހިންގާ ކޯސްތަކުގައި، ރޭނުމުން ފެށިގެން ކަރަންޓާ ގުޅުން ހުރި މަސައްކަތްތަކުގައި އަންހެން ކުދިން ވެސް އުޅެ އެވެ.\nއެ އިންސްޓިޓިއުޓުގެ ޕްރޮގްރާމް މެނޭޖަރު އިބްރާހިމް ޝަރީފް ވިދާޅުވީ ރާއްޖޭގެ ފަންނީ ހުރިހާ ދާއިރާއަކުން މީހުން ތަމްރީންކުރާ ކަމަށެވެ. އެ ކޯސްތަކުގައި ވަކި ޖިންސެއް ނެތި، ހުރިހާ އުމުރެއްގެ މީހުން ބައިވެރިވާ ކަމަށް ވެސް އޭނާ ވިދާޅުވި އެވެ.\nފަންނުވެނި ފެއާގައި އަންހެނަކު ރޭނުމުގެ މަސައްކަތެއް ކުރަނީ.-- ފޮޓޯ: ހުސެއިން ވަހީދު/ މިހާރު\n"އެމްއައިޓީގެ ޝިއާރަކީ ވަރަށް ތަފާތު ހުނަރުތަކެއް ކުދިންނާ ހިސާބަށް ގެންގޮސްދޭ ޕްރޮގްރާމްތަކަށް ވާތީ ވަޑާންކުރުމާއި ރޭނުމުގައި ވެސް އެބަ އުޅޭ އަންހެން ކުދިން،" ޝަރީފް ވިދާޅުވި އެވެ.\nކަސަބުގެ މަސައްކަތް އުވިގެން ދަނިކޮށް ޒުވާނުންނަށް އެ މަސައްކަތް ދަސްކޮށްދީ އެކަން ދިރުވުމުގައި އަންހެނުންގެ ވިޔަފާރިވެރިންގެ ޖަމިއްޔާ (ވިއަމް) މުހިއްމު ދައުރެއް އަދާކުރެ އެވެ. މީގެ ދެ އަހަރު ކުރިން އުފެއްދި ޖަމިއްޔާގެ ވައިސް ޗެއާ އައިމިނަތު ސައީދާ (ދޮން) ވިދާޅުވީ މިދިޔަ ނޮވެމްބަރު މަހު ބޭއްވި ބޭސިކް ކޯހުގައި ތަފާތު ދާއިރާތަކުގައި މަސައްކަތްކުރާ މީހުން ބައިވެރިވި ކަމަށެވެ. ޒުވާނުންނަށް ބޭނުންވަނީ ފުރުސަތުތައް ކަމަށް އޭނާ ވިދާޅުވި އެވެ.\nދޮން ވިދާޅުވީ ބޭސިކް ކޯހުގައި 10-12 ވައްތަރުގެ ކަސަބު ވިޔަން ދަސްކޮށްދިންއިރު އޭގެ ފަހުން އެޑްވާންސް ކޯސް ވެސް ހިންގި ކަމަށެވެ. އެ ކޯހުގައި ކަސަބު ވިޔަން ދަސްކުރި ޒުވާނުން، އެ މަސައްކަތް ރަނގަޅަށް ކުރަމުން އަންނަ ކަން ފާހަގަވި ކަމަށް އޭނާ ވިދާޅުވި އެވެ.\n"ވަރަށް ރަނގަޅު އާމްދަނީއެއް ލިބޭ ކަމެއް އެއީ،" ދޮން ވިދާޅުވި އެވެ.\nހުނަރުވެނި ފަދަ ފެއާތަކުން ހުޅުވައިދެނީ ފުރުސަތުތަކެވެ. ދައްކައިދެނީ މަގެވެ. އޭގެ ބޭނުންހިފުމަކީ ޒުވާނުންނަށް ވަރަށް މުހިންމު ކަމެކެވެ.\nއިތުރު ލިޔުންތައް ޒުވާނުން ޓީވެޓް މިނިސްޓްރީ އޮފް ހަޔާ އެޑިއުކޭޝަން\nވަޒީފާ އަށް ހާއްސަކޮށް ޓިވެޓުން ފެއާއެއް ބާއްވަނީ


vnews - Mi photoge bahus mulhi dhuniye ga\nމިފޮޓޯގެ ބަހުސް މުޅި ދުނިޔޭގައި\nކެނެޑާގައި ނިމިގެންދިޔަ ޖީ7 ސަމިޓްތެރޭގައި އެމެރިކާގެ ރައީސާއި، ސަމިޓްގެ އެހެން ބައިވެރިނާ ދެމެދު ހިނގި ހޫނުބަހުސެއްގެ ތެރެއިން:\nމިފޮޓޯ އާންމުކޮށްފައިވަނީ ޖަރުމަނު ސަރުކާރުންނެވެ.\nމިއީ، ހޮނިހިރު ދުވަހު ކެނެޑާގައި ބޭއްވި "ގްރޫޕް އޮފް ސެވަން" ނުވަތަ ޖީ7 ގައި ހިމެނޭ ހަތްގައުމުގެ އެންމެ އިސްވެރިންގެ ސަމިޓްގެ މަޝްވަރާގެ ތެރޭގައި، އެތަނުގައިހުރި ޖަރުމަނު ސަރުކާރުގެ ރަސްމީ ފޮޓޮގްރާފަރ ޔެސްކޯ ޑެންޒެލް ނަގާފައިވާ ފޮޓޯއެކެވެ.\nގްރޫޕް އޮފް ސެވަންގައި ހިމެނޭ ހަތްގައުމަކީ ދުނިޔޭގެ އެންމެ ކުރިއަރާފައިވާ އިގްތިސާދުތަކެވެ. އެއީ، ކެނެޑާ، ފަރަންސޭސިވިލާތް، ޖަރުމަނުވިލާތް، އިޓަލީވިލާތް، ޖަޕާން، އިނގިރޭސިވިލާތް އަދި އެމެރިކާއެވެ. މިއީ، މުޅި ދުނިޔޭގެ މުއްސަނދިކަމުގެ %62 އަށްވުރެ ބޮޑުބައި ހިއްސާކުރާ ގައުމުތަކެވެ. މުޅި ދުނިޔޭގެ އުފެއްދުންތެރިކަމުގެ %46 ހިއްސާކުރަނީވެސް މިގައުމުތަކުންނެވެ.\nކެނެޑާގައި ބޭއްވި ދެދުވަހުގެ މަޝްވަރާތައް ނިމި ބައްދަލުވުން ނިމިގެންދިޔައީ، މެމްބަރު ގައުމުތަކުގެ މެދުގައި މިނިވަން ވިޔަފާރީގެ މައްސަލަތަކުގައި އުފެދިފައިހުރި ބޮޑެތި ޚިޔާލުތަފާތުވުންތަކަށް އެއްވެސް ހައްލެއް ނުހޯދިއެވެ. ކޮންމެވެސް ލުއިތަކެއް ހޯދުމަށް އެއްބަސްވުމެއް އެކަށައެޅި ނަމަވެސް، އެމެރިކާގެ ރައީސް ޑޮނަލްޑް ޓްރަމްޕް އެ އެއްބަސްވުމުގައި ސޮއިވެސް ނުކުރެއްވިއެވެ. ނުވިތާކަށް، ސަމިޓް ނުވެސް ނިމެނީސް ޓްރަމްޕްވަނީ ކެނެޑާއިން ފުރާވަޑައިގެންފައެވެ.\nޖީ7 ސަމިޓު ނިމިގެންދިޔައިރު، ދުނިޔެއަށް ހާމަވެގެންގޮސްފައިވާ ކަމަކީ، ވިޔަފާރީގެ މައްސަލަތަކުގައި ދުނިޔޭގެ ބޮޑެތި ބާރުތަކުގެ މެދުގައި ހަނގުރާމައެއް ހިނގާފާނެ ކަމަށް އުފެދިފައިވާ ބިރު އިތުރަށް ފުޅާވެގެންދިޔަ ކަމެވެ. އަދި އެމެރިކާއާއި، ޔޫރަޕާ ދެމެދު ހިނގަމުންދާ އަރާރުންތައްވެސް އިތުރަށް ފުޅާވެގެން ގޮސްފައިވާ ކަމެވެ. ބައިބައިވުންތައް އިތުރުވެފައިވާކަމެވެ. ޓްރަމްޕްގެ ވެރިކަމުގައި އެމެރިކާއާއި، ޔޫރަޕަށް އެއްގަލަކަށް އެރޭން ނެތްކަމެވެ. ސަބަބަކީ، ޓްރަމްޕް ކޮންމެ ކަމެއްގައި އެމެރިކާ އިސްކުރަން ބޭނުންފުޅުވާތީއެވެ. މިކަމުގެ ސަބަބުން، ވިޔަފާރިއާއި، އެހެން މައިދާންތަކުގައި ޔޫރަޕާއި، އެމެރިކާއާ ދެމެދު ކުރިންވެފައި ހުރި މުއާހަދާތައްވެސް ހުއްޓުމަކަށް އަތުވެދާނެ ކަމުގެ ބިރުވެސް އުފެދިފައި ވެއެވެ.\nކެނެޑާގައި ކުރިއަށްދިޔަ ސަމިޓްގެ ރަސްމީ މަޝްވަރާގެ ތެރެއިން - ފޮޓޯ: އޭ.އެފް.ޕީ\nޖީ7 ސަމިޓްގައި މަޝްވަރާތައް ކެނެޑާގައި ކުރިއަށްދިޔަ މާހައުލު މިފޮޓޯއިން ސިފަވެގެންދެއެވެ. މިފޮޓޯ ދުނިޔޭގެ ސިޔާސީ ލީޑަރުންނާއި މީޑިއާތަކުގައި ވަރުގަދަ ބަހުސަކަށް މިހާރުވަނީ ވެފައެވެ. ސަމިޓްގެ ނަތީޖާއާއި ގުޅޭގޮތުން މި ފޮޓޯއަށް ރިއާޔަތްކޮށް ނުވަތަ ފޮޓޯއިން ސިފަވާ ނުވަތަ ދޭހަވާ ކަންތައްތައް އެކި މީސްމީހުން ހާމަކުރަމުން ގެންދެއެވެ.\nއެމެރިކާގެ ރައީސް ޑޮނަލްޑް ޓްރަމްޕް ގޮނޑިކޮޅެއްގައި އިށީނދެވަޑައިގެން ދެއަތްޕުޅު އުރާލައްވައިގެން އިންނަވާއިރު، އޭނާގެ ކަނާތްފަރާތުގައި އެ ހުންނަވަނީ އެމެރިކާގެ ނޭޝަނަލް ސެކިއުރިޓީ އެޑްވައިޒަރ ޖޯން ބޯލްޓަންއެވެ. ޓްރަމްޕްގެ މޫނުފުޅުމަތިން، އޭނާ ހުންނެވީ ގޮތްދޫކުރައްވާ ގޮތަކަށް ނޫންކަން ދޭހަވާކަމަށް ބައެއް ފަރާތްތަކުން ބުނެއެވެ.\nޓްރަމްޕްގެ ކުރިފުޅުމަތީގައި ހުންނަ މޭޒުކޮޅުގެ މެދުގައި ކޮޅަށް އެހުންނެވީ ޖަރުމަނުވިލާތުގެ ޗާންސެލަރ އެންޖެލާ މާރކެލްއެވެ. ޗާންސެލަރ އެހުންނެވީ ޓްރަމްޕާއެކު ކުރެވުނު "ޒުވާބެއްގައި" ޓްރަމްޕާ ދިމާއަށް ކޮންމެވެސް ވަރަކަށް ގުދުވެވަޑައިގެންނެވެ. އެންޖެލާ މާކެލްގެ ކަނާތްޕުޅުގައި އެތިއްބެވީ ފަރަންސޭސި ރައީސް އިމަނުއެލް މެކޯންއާއި، އިނގިރޭސި ބޮޑުވަޒީރު ތެރީމާ މޭއެވެ. އެބޭފުޅުންގެ މޫނުފުޅެއް މިފޮޓޯއަކުން ނުފެނެއެވެ. އެހެންނަމަވެސް، އެންޖެލާ މާރކެލްގެ ވާތްފަރާތުގައި ހުންނެވި ޖަޕާނުގެ ބޮޑުވަޒީރު ޝިންޒޯ އަބޭގެ މޫނުފުޅު ސާފުކޮށް ފެނެއެވެ. އެ ދެކެވުނު ވާހަކައެއް ކަނުލައި އަޑުއައްސަވަން ހުންނެވިކަން އެނގެއެވެ.\nމިފޮޓޯއާ ގުޅޭގޮތުން ވަރުގަދަ ބަހުސްތަކެއް މީޑިއާގައި ހިނގަމުންދާއިރު، ޖަރުމަނު ޗާންސެލަރގެ މޫނުފުޅުމަތިން ވަރަށްބޮޑަށް ނުތަނަވަސްކަން ފާޅުވާ ކަމަށް ބައެއް ފަރާތްތަކުން ބުނެއެވެ.\nޖަރުމަނުގެ މީޑިއާއިން ބުނެފައިވަނީ، މިއީ، ގޮތްދޫނުކުރައްވާ އެމެރިކާގެ ރައީސާއި މިގޮތަށް ކުރިމަތިލައްވައި، ޖަރުމަނުގެ ޗާންސެލަރ ހޯއްދެވި ކާމިޔާބީއެއް ކަމަށެވެ.\nއެމެރިކާގެ މުހައްލިލަކު ކުރެއްވި ޓްވީޓެއްގައި ވިދާޅުވެފައިވަނީ، ފޮޓޯއިން ފެންނަ މަންޒަރުން އެ ކުރެވުނު ބަހުސެއް 1:0 އިން ކާމިޔާބު ކުރައްވާފައިވަނީ ޓްރަމްޕްކަން ސާފުކޮށް އެނގޭ ކަމަށެވެ.\nކެނެޑާގެ ބޮޑުވަޒީރު ޖަސްޓިން ޓްރޫޑޯ (ކ)، އެމެރިކާގެ ރައީސް ޑޮނަލްޑް ޓްރަމްޕް ސަމިޓް ބާއްވާ މާލަމަށް ވަޑައިގަތުމުން މަރްހަބާ ވިދާޅުވަނީ - ފޮޓޯ: އޭ.އެފް.ޕީ\nޖަރުމަނު ސަރުކާރުން މިފޮޓޯ އާންމު ކުރުމުން، އެ ފޮޓޯއަށް ދެއްވި ޖަވާބުގައި އެމެރިކާގެ ނޭޝަނަލް ސެކިއުރިޓީ އެޑްވައިޒަރ ޖޯން ބޯލްޓަން ކުރެއްވި ޓްވީޓެއްގައި ވިދާޅުވެފައިވަނީ "އަނެއްކާވެސް އަނެއް ޖީ7، އެގައުމުތަކުން ހީކުރަނީ އެމެރިކާ އަބަދުވެސް އޮންނާނީ އެމީހުންގެ ބޭންކްގެ ގޮތުގައި ކަމަށް. އެކަމަކު ރައީސް އެކަން ވަރަށް ސާފުކޮށް ހާމަކޮށްދެއްވައިފި މިއަދު. އެހެނެއް ދެނެއް ނުވާނެ" ބޯލްޓަން ވިދާޅުވެފައި ވެއެވެ.\nކޮންމެއަކަވެސް، މިފޮޓޯއާ ގުޅިގެން ދުނިޔޭގެ އެކި ކަންކޮޅުތަކުން ބައެއް ފަރާތްތަކުން މަލާމާތާއި، ޖޯކްޖަހަމުން ގެންދާއިރު، އެމެރިކާގެ ރައީސް ޑޮނަލްޑް ޓްރަމްޕަކީ "ބޮޑާހާކާ ކުޑަކުއްޖެއް" ކަމަށާއި، އެނޫންވެސް އެފަދަ އިބާރާތްތަކުން ޓްރަމްޕަށް ފާޑުކިޔާ މީހުންވެސް މަދެއްނޫނެވެ. ޖަރުމަނު ސަރުކާރުން ބުނެފައިވަނީ، ސަރުކާރުން މިފޮޓޯ އާންމުކުރީ ޗާންސެލަރ މާރކެލް ކުރައްވަމުން ގެންދަވާ ބުރަ މަސައްކަތްޕުޅު ހާމަކޮށްދިނުމުގެ ގޮތުން ކަމަށެވެ.\nއެކަމަކު، ކެނެޑާގައި ނިމިގެންދިޔަ ޖީ7 ސަމިޓާއި ގުޅިގެން ވަރަށް ސީރިއަސް ކަންތައްތަކެއްވެސް ހިނގާފައި ވެއެވެ. ޓްރަމްޕާއި، ކެނެޑާގެ ބޮޑުވަޒީރު ޖަސްޓިން ޓްރޫޑޯގެ ގުޅުން އިތުރަށް ގޯސްވެފައި ވެއެވެ. ނުވިތާކަށް އެމެރިކާއާއި ޖަރުމަނުވިލާތާ ދެމެދު އޮންނަ ގުޅުން އަލުން މުތާލިއާކުރަން ޖަރުމަނުގެ ޚާރިޖީ ވަޒީރު ހެއިކޯ މާސް އަމުރުވެސް ކުރައްވާފައި ވެއެވެ. މިއީ، ޖަރުމަނުގެ ތާރީޚްގައިވެސް މިފަދަކަމެއް ހިނގާންއުޅޭ ފުރަތަމަ ފަހަރެވެ.


School Guide: Raufath Dhivehi bas kiyavaidheyn, loaiybaa eku! | Mihaaru\nސްކޫލް ގައިޑް: ރައުފަތު ދިވެހި ބަސް ކިޔަވައިދޭން، ލޯތްބާ އެކު!\n08 ޑިސެމްބަރ 2019 - 15:503comments\nދިވެހި ބަހުގެ އަދީބު އަބްދުﷲ ސޯދިގު (ސޯދުބެ) ގެ ހަގު ދަރިފުޅު ރައުފަތު ސޯދިގު ސްކޫލުގައި އުޅުނުއިރު ދޭތެރެއަކުން ދިމާވާ ކަމެއް އޮވެ އެވެ؛ ދިވެހި މާއްދާ އިން އޭ ސްޓާ ހޯދައިފިއްޔާ އެވާނީ ބައްޕަ އެހީވީ ކަމަށެވެ. އޭ ސްޓަ ނުލިބިއްޖެއްޔާ ބުނާނީ ސޯދުބެ ދަރިފުޅަށް ހާދަ ކަމެއް ނުވެޔޭ އެވެ.\nއެކަމަކު އެއިން އެއްވެސް ކަމަކާ ރައުފަތު ނުވިސްނަ އެވެ. ސަބަބަކީ އެ މާއްދާއެއްގެ އިލްމު އެނގެންޏާ ކޮންމެހެން މާ މަތިން މާކްސް ހޯދަން އޭނާގެ ބައްޕަ އެއްވެސް އިރެއްގައި ބާރުއަޅުއްވާފައިނުވާތީވެ އެވެ.\nސޯދުބެގެ މޮޓޯ އަކީ "މަޖަލާ އެކީ ކިޔެވި އެއްޗެއް އަޖަލާ ހަމަޔަށް ހަނދާން ހުންނާނެޔޭ" އެވެ. ސޯދުބެ ދެކެ ދަރިވަރުން އެހާ ލޯބިވަނީ ވެސް ހަރުކަށިކަމެއް ނެތި، މަޖަލާ އެކު، ލޯތްބާ އެކު، ބަސް ދަސްކޮށްދެއްވާތީވެ އެވެ. އެގޭގައި ހިންގި އާމުލީގޭ ޓިއުޝަން ކިލާހުގައި ވެސް ސޯދުބެ ޓިއުޝަން ނަންގަވައިދެއްވާއިރު ވެސް، ރައުފަތަށް އެކަން ފާހަގަކުރެވެ އެވެ. އެހެންވެ ދަށް ގްރޭޑްތަކުގެ ކުދިންނަށް ޓިއުޝަން ދިނުމުގެ މަސައްކަތް ރައުފަތާ ހަވާލުކުރުމުން އޭނާ ވެސް ތަބާވީ ބައްޕަގެ އުސޫލުތަކަށެވެ.\nރައުފަތު (ކ) އޭނާގެ ބައްޕަ ސޯދުބެ (ވ) އާއި މަންމަ މުނީރާއާ އެކު ގައުމީ ދުވަހުގެ ޖަލްސާގައި. --ފޮޓޯ: ރައީސް އޮފީސް\nދިވެހި ބަސް ކިޔަވައިދިނުން ޒަމާނީ ގޮތަށް\nއުމުރުން 23 އަހަރުގެ ރައުފަތަކީ މިހާރު ރާއްޖޭގެ އެންމެ މަތީ ފަންތީގެ އެއް ސްކޫލް، ބިލަބޮންގް ހައި އިންޓަނޭޝަނަލް ސްކޫލުގުގެ ދިވެހި ޓީޗަރެވެ. ރާއްޖޭގައި މިވަގުތު ހުރި އެންމެ ޒުވާން އެއް ދިވެހި ޓީޗަރު، އެ ސްކޫލުގައި ވެސް ކިޔަވައިދެނީ ހަމަ އެގޮތަށެވެ. އޭނާ ދެކޭ ގޮތުގައި ދިވެހި ބަހާއި އަދަބިއްޔާތު ދެކެ ލޯބިވާ ޖީލެއް އުފެއްދޭނީ ދިވެހި މާއްދާ ކިޔަވައިދިނުން އެފަދަ ގޮތަކަށް ބަދަލުކުރެވިގެންނެވެ. އެކަމަކު އެއީ އޭނާ އެކަނި ކުރެވޭނެ ކަމެއް ނޫނެވެ. އެހެންވެ، ކިޔަވައިދިނުމަށް މިހާރު ވަރަށް ބޮޑަށް ލޯބިޖެހިފައިވާ ރައުފަތު އެންމެ ބޭނުންވަނީ އޮންލައިން މީޑިއާމަށް ދިވެހި ބަސް ކިޔަވައިދޭނެ މެޓީރިއަލް ތައްޔާރުކުރާށެވެ.\n"ބޮޑަށް ބޭނުންވަނީ އޮންލައިން މީޑިއަމަށް މެޓީރިއަލް ތައްޔާރުކުރަން. މިހާރު ވަރަށް ނެތެއްނު ޝައުގުވެރި ގޮތްގޮތަށް އެއްޗެހި ހަދާފައެއް؟ އެހެންވެ މިކޮޅުން މި ލިބޭ ތަޖުރިބާ އާއި އެކުދިންގެ އެ ފަރާތުން އެ ލިބޭ ފީޑްބެކާއި ހުރިހާ އެއްޗަކަށް ބިނާކޮށް އަސްލު ބޭނުންވަނީ. އެ މީހުން ވެސް ބޭނުން ތާކު ތިބެގެން ބަލައިލެވޭނެ ގޮތަކަށް އެ ހުރިހާ އެއްޗެއް ހުންނަން،" ރައުފަތު ބުންޏެވެ.\nއޭނާ ދެކޭ ގޮތުގައި އެ ނޫން އެހެން ގޮތަކަށް ބަދަލެއް ނުގެނެވޭނެ އެވެ. ރައުފަތުގެ އަމިއްލަ ތަޖުރިބާ އާއި ކުދިން ދައްކާ ވާހަކަތަކުން އިހުސާސްކުރެވެނީ މުދައްރިއްސުންނަށް ދަރިވަރުންގެ ވިސްނުމާއި ޝައުގުވެރިވާ ކަންކަން އެހާ ރަނގަޅަށް ބަލާނުލެވި ކިޔަވައިދޭން މަސައްކަތްކުރާ ކަމެވެ.\n"ބަހެއްގެ މާނަ ނޭނގިގެން އަހާލާއިރަށް ފޮތްކިޔާށޭ ބުނާނީ. އެކަހަލަ ކަންކަމާ ހެދި ސުވާލުކުރަން އުނދަގޫވަނީ. ދެން ފަހުން ފަހުން އައިސް އެއްކަލަ ދިވެހި ދެ ތިން ބަހެއް ދެމެދަށް އިނގިރޭސި ބަހެއް ލައިފިއްޔާ އެ މީހުން ފާޑުކިޔާ ހަޖޫޖަހާ،" ދިވެހި ބަހުން ފުރަތަމަ ޑިގްރީ އަށް މިހާރު ކިޔަވަމުން އަންނަ ރައުފަތު ބުންޏެވެ.\nރައުފަތު ސްކޫލް ދައުރުގައި.\nއިނގިރޭސި ބަހާއި ދިވެހި ބަހަށް ވެސް މޮޅުވެވިދާނެ\nއޭނާ ދެކޭ ގޮތުގައި އިނގިރޭސި ބަހަށް މޮޅުވުމަކީ ދިވެހި ބަހަށް ދެރަވާން ޖެހޭ ސަބަބެއް ނޫނެވެ. މިއީ ހަމައެކަނި ރާއްޖޭގެ އިންފާރުގެ ތެރޭގައި އުޅެވޭ ޒަމާނެއް ނޫނެވެ. އެހެން ގައުމުތަކުގެ މީހުންނާއި އެހެން ނަސްލުތަކުގެ މީހުންނަށް ވެސް އިހުތިރާމްކުރަން ޖެހެ އެވެ. އެހެންކަމުން ދިވެހި ބަހާ އެއްވަރަށް އިނގިރޭސި ބަހަށް ވެސް މޮޅުވުމަކީ މަގުސަދެކެވެ. އެކަމަކު އިނގިރޭސި ބަސް ދަސްކުރިޔަސް ދިވެހި ބަސް ހަނދާން ނައްތާލައިގެން ނުވާނެ ކަމަށް އޭނާ ނަސޭހަތްތެރިވެ އެވެ.\nދިވެހި ބަހަށް މޮޅުވާން ވެއްޖެއްޔާ އޮތީ ހަމައެކަނި ފޮތް ކިޔުން ހެއްޔެވެ؟ އެ އޮންނަ ރަސްމީ ހައެއްކަ ފޮތް ނުކިޔައި ދިވެހި ތާރީހު އެނގޭނެ ގޮތެއް ނެތީ ހެއްޔެވެ؟ މިއީ ރައުފަތު ދެކޭ ގޮތުގައި ބަހާއި އަދަބިއްޔާތާ ތާރީހާ ޒުވާން ޖީލް ދުރުވާ އެއް ސަބަބެވެ. އެންމެން ފޮތް ކިޔާ ހިތްނުވެދާނެ އެވެ. ހުރިހާ ގެއެއްގައި އެ ހުރިހާ ފޮތެއް ނުހުރެދާނެ އެވެ.\n"ދިވެހިންގެ ތެރެއިން ގިނަ މީހުން ހިންދީ ބަސް ދަސްކުރީ ހިންދީ އެއްޗެހި ބަލައިގެން. ދިވެހިން އިތުރަށް ދިވެހި ރަނގަޅުކުރަންޏާ ފޮތް އެކަންޏެއް ނޫން، ލިޔުން އެކަންޏެއް ނޫން، ޓީވީން ބަލާ އެއްޗެހި ވެސް ވީޑިއޯތައް ހުންނަން އެބަ ޖެހޭ،" ރައުފަތު ބުންޏެވެ.\nއެފަދަ އުފެއްދުންތައް މަޑުމަޑުން އަންނަނީ އިތުރުވަމުންނެވެ. އާމުލީގޭގެ ނަމާ ގުޅުވައިގެން ސޯދުބޭގެ ކުރީގެ ދަރިވަރުންތަކެއް ހެދި "އަމަލީ ދިވެހި ޖަމިއްޔާ"ގެ ނަން ދިރުވައި ރައުފަތާއި އެކުވެރިންތަކެއް އަންނަނީ އެ ޖަމިއްޔާގެ ނަމުގައި ތާރީހާ ގުޅޭ ވީޑިއޯ ހަދައި ޔޫޓިއުބަށް ލަމުންނެވެ. މަޖާ ގޮތަކަށެވެ. އެ ވީޑިއޯތަކަށް ގިނަ ބައެއްގެ ޝައުގުވެރިކަން ވަނީ ދަމައިގެންފަ އެވެ. ރައުފަތުގެ އެދުމަކީ ޒުވާނުން އެފަދަ އުފެއްދުންތައް އުފެއްދުމެވެ. ލިޔުންތައް ވެސް ތައްޔާރުކުރުމެވެ.\nފޮތެއް ނެރުމުގެ ރަސްމިއްޔާތެއްގައި ރައުފަތު ބައިވެރިވަނީ.\nއިމްލާ ކުށެއް އޮތަސް މުޅި ލިއުން ގޯސްވެގެން ނުވާނެ\nދެން ދިމާވާ ކަމަކީ އުފެއްދުންތެރި ލިޔުމެއް ލިޔުނަސް އޭގެ ކޮންޓެންޓަށް ބެލުމެއް ނެތި ނުވަތަ ފާޑުކިޔުމެއް ނެތި އޭގައި ހުންނަ އިމްލާ ކުށްތަކަށް ހަމައެކަނި ބަލައި ގޯސްތައް ފާހަގަކޮށް ރަތް ގަލަމުން ބޮޅު އަޅާލުމެވެ. ލިޔުމުގެ އުފެއްދުންތެރިކަމާއި ހިޔާލު ކިތަންމެ މޮޅަސް، އިމްލާ ކުށެއް ޖެހިއްޖެއްޔާ މުޅި ލިޔުން ގޯސްވީ އެވެ. އޭގެ ސަބަބުން ހިތްމަރާލެވެނީ އެވެ.\n"ދިވެހި ވެއްޖެއްޔާ ހަމަ ކޮންމެ ގޮތެއް ހަދާފައި ވެސް ގަވާއިދަށް ފައްތައިގެންނޭ، އެއްވެސް ކުށެއް ޖެހިގެން ނުވާނޭ ކިޔާފައި ވިސްނައިދީފައި މި އޮންނަނީ. ކުށް ޖެހުނަސް މައްސަލައަކީ ކޮބާ؟ ބައިސްކަލް ދުއްވާއިރު ވެސް ވެއްޓޭދޯ؟ ވެއްޓޭ އިރަށް ހަމަ ތެދުވެގެން އަނެއްކާ ދުއްވަނީ. އެކަމަކު ބައެއް މުދައްރިއްސުން ކިޔައިދީފައި އޮންނަ ގޮތުން ހީވަނީ ބައިސިކަލް ދުއްވާއިރު ވެއްޓިގެން ވެސް ނުވާނެހެން،" ރައުފަތު ބުންޏެވެ.\nރައުފަތު ބޮޑު ހިއްސާއެއްވެގެން ކުރިއަށްގެންދާ "އަމަލީ ދިވެހިން" ތައްޔާރުކުރި ވީޑިއޯއެއް\nއަނެއް މައްސަލައަކީ ދިވެހި އަދަބީ އުފެއްދުންތަކާ މެދު ދެކޭ ގޮތެވެ. ދިވެހި ވާހަކައެއް ވެއްޖެއްޔާ މާ ޖަޒުބާތުވާނެޔޭ، ހާސަރު ދިގޭ ފަދަ ކޮންމެވެސް ވިސްނުމެއް ޒުވާނުންގެ ސިކުނޑީގައި އޮންނަނީ ކުރެހިފަ އެވެ. އޭ ލެވެލްގައި ރައުފަތު ޓިއުޝަން ދިން ދަރިވަރުންތަކެއް، "ރިވާތަތު މޫސާ ވަ ޒުލޭހާ" ވާހަކަ ފޮތް އަމިއްލަ އަށް ކިޔާކަށް ބޭނުމެއް ނުވި އެވެ. އެކަމަކު ސުވާލަށް ޖަވާބު ދެވެން އޮތީ އެ ކިޔައިގެން ކަމަށް ވާތީ ރައުފަތު ގްރޫޕް ރީޑިންއެއްގެ ތެރެއިން އެ ވާހަކަ ކިޔައިދިނީ އެވެ.\n"ވަކި ހިސާބަކުން އެ މީހުން ޝައުގުވެރިވާން ފެށި. ނުފައްޓާތީވެ އަސްލު މައްސަލައަކީ،" ރައުފަތު ބުންޏެވެ.\n"މިހާރު [އެ ވާހަކައާ ބެހޭ ގޮތުން] ކޮންމެ ސުވާލެއް ކުރިޔަސް ޖަވާބުދެވޭނެ [އެކުދިންނަށް]. އެހެންވީމާ މިކަހަލަ ގްރޫޕް ރީޑިން ސެޝަންތަކެއް އެއްޗެއް ބާއްވައިގެން ވިޔަސް ފޮތްތަކަށް ހިތްޖައްސާނެ ގޮތެކޭ ހޯދަންވީ."\nއެކަމަކު އޭގެ ކުރިން ކުރަން ޖެހޭ ވަރަށް މުހިއްމު ކަމެއް އެބަ އޮތެވެ. އެއީ ދިވެހި ބަހާ މެދު އެންމެން ވެސް އުއްމީދީ ވާހަކަތަކެއް ދައްކަން ފެށުމެވެ. އަބަދުވެސް އިވޭ ވާހަކައަކީ، ދިވެހި ބަސް ނެތިދަނީޔޭ، ގެއްލެނީޔޭ ފަދަ ނެގެޓިވް ވާހަކަތަކެވެ. އެކަމަކު މި ބަހަކީ އަދި މި ބަހުގެ އަދަބިއްޔާތަކީ އެހާމެ މުއްސަނދި އެއްޗެކެވެ. ޒުވާނުން ޝައުގުވެރި ވެސް ވާނެ އެވެ. ކުރަންވީހާ ވެސް ކަމަކީ ކިޔަވައިދޭނެ ޒަމާނީ، ޝައުގުވެރި އަދި ޓެކްނޮލޮޖީއާ ރަށްޓެހި ގޮތްތަކެއް ހޯދުމެވެ. ހަރުކަށި ކަމެއް ނެތި ލޯތްބާއި އަޅާލުމާ އެކު ދިވެހި ބަސް ކިޔަވައިދޭނެ ޓީޗަރުންތަކެއް އުފެދުމެވެ. މިވަގުތަށް ބަލާއިރު ރައުފަތަކީ އެފަދަ މަސައްކަތްތަކެއް ކުރަމުން އަންނަ އުއްމީދީ ޓީޗަރެކެވެ.\nއިތުރު ލިޔުންތައް ތައުލީމް ދިވެހި ބަސް


ހަނދު ފެންނާނީ ފިޔާތޮށި ކުލައަކަށް ނޫން، އެއީ ހަމައެކަނި ނަމެއް – Dhen.mv\nހަނދު ފެންނާނީ ފިޔާތޮށި ކުލައަކަށް ނޫން، އެއީ ހަމައެކަނި ނަމެއް\nApril 7, 2020 - 6:57 pm\nމޫސުމާ ބެހޭ އެކި އިދާރާތަކުން މިރޭ ފެންނާނެ ކަމަށް ލަފާކޮށްފައިވާ ' ޕިންކް މޫން' އަކީ މި އަހަރު ފެންނާނެ އެންމެ ރީތި ސުޕަރ މޫން އެވެ. މިރޭ މެންދަމު 3:35 ގައި މި ހަނދު ދުނިޔޭގެ އެކި ހިސާބުތަކަށް ފެންނާނެ ކަމަށް ވަނީ ލަފާކޮށްފައެވެ.\nނަމަވެސް މި މާހަނދަށް ކިޔާ ނަމާއި ހިލާފަށް މި ހަނދު ފެންނާނީ ފިޔާތޮށި ކުލައިގައެއް ނޫނެވެ.ޕިންކް މޫން އޭ މި ހަނދަށް ކިޔައި އުޅެނީ ބަހާރު މޫސުމުގައި އުތުރު އެމެރިކާގައި ފޮޅޭ ޕިންކް ނުވަތަ ފްލޮކްސް މަލާއި ގުޅުވައިގެންނެވެ.\nފަލަކީ އިލްމުވެރިން ބުނާގޮތުގައި މިއަހަރަކީ މިކަހަލަ ހަދުކޭތަތަކުގެ ނުވަތަ މާހަނދުގެ ފޯވަހިތަކެއް އަންނަ އަހަރެކެވެ. ހަނދު ބޮޑުވާ ދުވަސްވަރު ތިންމާހަނދު މިއަހަރު ފެންނާނެއެވެ. އެއީ މާޗު މަހުގެ9ވަނަ ދުވަހުގެ ރޭ ފެނުނު މާ ހަނދާއި ، މިރޭ އަދި މެއި 7ވަނަ ދުވަހުގެ ރޭ ފެންނާނެ ކަމަށް ލަފާކޮށްފައިވާ މާހަނދެވެ.


United Akee City Ah Vure Bodu Club Eh: Solskjaer - Vaguthu\nޔުނައިޓެޑަކީ ސިޓީ އަށް ވުރެ ބޮޑު ކްލަބެއް: ސޯލްޝެއާ\nމެންޗެސްޓާ ޔުނައިޓެޑް އަކީ އަދިވެސް ޕްރިމިއާ ލީގް ޗެމްޕިއަންކަން މިދިޔަ ދެ ސީޒަނުގައި ވެސް ހޯދި މެންޗެސްޓާ ސިޓީ އަށް ވުރެ ބޮޑު ކްލަބެއް ކަމަށް ޔުނައިޓެޑްގެ ކޯޗު އޮލޭ ގުނަ ސޯލްޝެއާ ބުނެފި އެވެ.\nޔުނައިޓެޑްގެ ކޯޗު މިހެން ބުނެފައިވަނީ ޕްރިމިއާ ލީގުގައި މިރޭ އެތިހާދު ސްޓޭޑިއަމްގައި ޔުނައިޓެޑާއި ސިޓީ ވާދަކުރަން އޮތް މެންޗެސްޓާ ޑާބީ މެޗުގެ ކުރިން އޮތް ބައްދަލުވުމުގައި ނޫސްވެރިއަކު ކުރި ސުވާލަކަށް ޖަވާބު ދެމުންނެވެ. ސޯލްޝެއާ ބުނީ ޔުނައިޓެޑް މިވަގުތު ސިޓީ އަށް ވުރެ ފަހަތުގައި އޮތް ނަމަވެސް އެޓީމުން އެއްވެސް ހާލެއްގައި ދުލެއް ނުދޭނެކަމަށާއި އެޓީމުން މަސަތްކަތް ކުރާނީ ސިޓީ ފަހަތަށް ޖައްސާލައި އަނެއްކާވެސް ކުރިން ޔުނައިޓެޑް ނެރެމުން އައި ފަދަ ނަތީޖާތަކާއި ދިމާލަށް ޓީމުގެ މިސްރާބު ބަދަލުކުރުމަށް ކަމަށެވެ.\n“ އަހަރެމެންނަކީ ސިޓީ އަށް ވުރެ ބޮޑު ކްލަބެއް. ޔުނައިޓެޑްގެ ހައިބަތު ބޮޑު ވީމަ އަހަރެމެންނަށް މަޖުބޫރުވޭ ކޮންމެ ގޮތެއް ވިޔަސް މިވަގުތު މި ދެޓީމް ދެމެދުގައި މި އޮތް ފަރަގު ކުޑަ ކުރަން. އެ ފަރަގު ކުޑަކުރެވޭތޯ އަހަރެމެން މަސަތްކަތް ކުރަންވީ. އަހަރެމެންނަށް އެކަން ކުރެވޭނެ. ނުކުރެވެންވީ ސަބަބެއް ނެތް. މީހުން އެބަތިބި. ރިސޯސަސް އެބަހުރި. ރަނގަޅު މިސްރާބަކަށް ދަތުރު ކުރެވޭހާ ހިނދަކު އެކަން ހާސިލްކުރަން މާ ބޮޑު ހުރަހެއް ނެތް، “ ސޯލްޝެއާ ބުންޏެވެ.\nސޯލްޝެއާ މިހެން ބުންޏަސް ޔުނައިޓެޑްގެ ކޯޗު ކަމުގެ މަގާމާއި ހަވާލުވި ފަހުން އޭނާގެ އިރުޝާދުގެ ދަށުން ޔުނައިޓެޑަށް ވަނީ ނަތީޖާ ނެރުމުގައި ގިނަ ހުރަސްތަކަކާއި ކުރިމަތިވެފަ އެވެ. މިވަގުތު 21 ޕޮއިންޓާއެކު ތާވަލުގެ ހަވަނައިގައި އެޓީމް އޮތް އިރު އޯލްޑް ޓްރަފޯޑް އިން ބޭރުގައި ސިޓީ އާއި ދެކޮޅަށް ޔުނައިޓެޑް ނުކުންނަ އިރު ސޯލްޝެއާ އަށް ވަނީ ސަޕޯޓަރުންގެ ޕްރެޝަރު ވެސް ވަރަށް ބޮޑަށް ކުރިމަތިވެފަ އެވެ.\nޖެހިޖެހިގެން ތިން މެޗު މޮޅެއް ނުލިބި ހަމަކުރުމަށްފަހު ޔުނައިޓެޑްގެ ސަޕޯޓަރުންނަށް ކުޑަ ނަމަވެސް ހިތްހަމަޖެހުމެއް ލިބިގެންދިޔައީ އެންމެ ފަހުން ލީގުގައި ކުޅުނު މެޗުގައި ކުރިން ޔުނައިޓެޑަށް ކޯޗު ކޮށްދިން ހޯސޭ މޮރީނިއޯގެ އިރުޝާދުގެ ދަށުން މިވަގުތު ކުޅެމުން އަންނަ ޓޮޓެންހަމް ހޮޓްސްޕާސް އަތުން އެޓީމަށް މޮޅެއް ލިބުމުންނެވެ. 2-1 އިން ޔުނައިޓެޑް އެ މެޗު ކާމިޔާބުކުރި އިރު އެއީ ފަހަކަށް އައިސް އެޓީމުގެ ކުޅުންތެރިންގެ ފަރާތުން އެވަރުގެ ކުޅުމެއް ފެނިގެންދިޔަ ފުރަތަމަ ފަހަރެވެ.\nސޯލްޝެއާ ބުނީ ޓޮޓެންހަމް މެޗުގައި އޭނާގެ ކުޅުންތެރިން ދެއްކި ފަދަ މޮޅު ކުޅުމެއް ސިޓީއާއި ދެކޮޅަށް ވެސް ދެއްކޭނެ ކަމަށާއި މެޗަށް ނުކުންނާނީ ތިން ޕޮއިންޓް ހޯދުމަށް ކަމަށެވެ. ސިޓީ އާއި ޔުނައިޓެޑް މިދިޔަ ސީޒަނުގައި ވާދަކުރި ދެ މެޗު ވެސް ކާމިޔާބުކޮށްފައި ވަނީ ސިޓީ އިންނެވެ.\nޑިސެމްބަރު 7, 2019 08:34\nއަންގަ ބޮޑު މިދުވަސްތަކުގައި ގައިމުވެސް\nޑިސެމްބަރު 7, 2019 08:38\n10 ގޯލް ޖަހަން މިކިޔަނީ ޔުނައިޓެޑް ކޮޅަށް ޔުނައިޓެޑް ބޮޑް ވަރަށް އެކަމަކު ސިޓީ ދޯ


Raikko: hithvaraa eku abadhu ves ummeedhugai | Mihaaru\nރައިޝާން އޭނާގެ ވާހަކަ "މިހާރު" އަށް ކިޔައިދެނީ. އޭނާގެ އަމާޒު ހުރީ ތައުލީމީ ދާއިރާ އިން އިތުރު ކާމިޔާބީތަކެއް ހޯދަން. - ވީޑިއޯ: ހުސެއިން ޝަޔާހު، އެޑިޓިން: އަބްދުﷲ އައުރާފް\n17 ޖޫން 2016 - 07:54\nނުކުޅެދުންތެރިކަން ހުންނަ ކުދިންނަށް މާ ބޮޑު ފުރުސަތެއް ނެތް ކަމަށް ގަބޫލުކުރި އިރެއް ވެސް ދިޔަ އެވެ. އެ ކުދިން ތިބެން ޖެހޭނީ ގޭގައި ކަމާއި ތައުލީމީ ގޮތުން ވެސް މާ އުހަށް ނޭރޭނެ ކަމަށް މުޖުތަމައު ވެސް ގަބޫލުކުރި އެވެ. މިހާރު އެކަން ވަނީ ބަދަލުވެފަ އެވެ. ކަލާފާނު ސްކޫލުގެ ގްރޭޑް ނުވައެއްގައި ކިޔަވަމުން އަންނަ މުހައްމަދު ރައިޝާން (ރައިއްކޮ) އަކީ އޭގެ އެއް މިސާލެވެ.\nފުރޮޅުލީ ގޮނޑިއެއްގައި އިންނަން ޖެހުނު ނަމަވެސް ތައުލީމީ ގޮތުން އެ އުމުރުގެ އެހެން ކުއްޖަކާ އޭނާ ތަފާތެއް ނެތެވެ. ކިޔެވުމުގައި ބޮޑެތި ކާމިޔާބުތައް ހޯދާފައިވާ އިރު ސްކޫލުގައި ހިންގާ އިތުރު ހަރަކާތްތަކުގައި ވެސް އޭނާ ބައިވެރިވެ އެވެ. އޭނާގެ އުއްމީދުތައް އަބަދުވެސް މައްޗެވެ. ހަމައެހެން އެ އުއްމީދުތައް ފުރިހަމަކުރަން ނެރޭ ހިތްވަރު ވެސް ގަދަ އެވެ.\nސްޕައިނަލް މަސްކިއުލާ އެޓްރޮފީ ޓައިޕް ދޭއްގެ ކުއްޖެއްކަން ރައިއްކޮގެ އާއިލާ އަށް އެނގުނީ ހަތަރު ފަސް މަހެއްގެ ތެރޭގަ އެވެ. މިއީ ފަރުވާއެއް ނެތް ބައްޔެއް ނަމަވެސް ވީހާވެސް ރަނގަޅު ސިއްހަތެއްގައި ބަހައްޓަން އާއިލާ އިން އަންނަނީ ވަރަށް ބޮޑު މަސައްކަތެއް ކުރަމުންނެވެ.\nރައިޝާން ގޭމް ކުޅެނީ: ކިޔެވުމަށް ވެސް ވަރަށް މޮޅު.---ފޮޓޯ: ހުސެއިން ޝަޔާހު/މިހާރު\nމިފަދަ ކުދިން ދުނިޔޭގައި ތިބޭނެ ކަމަށް ލަފާކުރެވޭ އުމުރަކީ 10 އަހަރާއި 15 އަހަރު ކަމަށް ޑޮކްޓަރުން ބުނެ އެވެ. އެކަމަކު 14 އަހަރުގެ ރައިއްކޮގެ ހިތްވަރާއި އަޒުމަކަށް ބަދަލެއް ނާދެ އެވެ. ތައުލީމީ ގޮތުން އޭނާ ވަނީ އެތައް ހަރުފަތެއް، ފަޚުރުވެރިކަމާ އެކު، ގިރާކޮށްފަ އެވެ.\nމިހާތަނަށް އައިއިރު އޭނާ މުޅިން ހޯދާފައިވަނީ އޭ ފާހެވެ. ގުރުއާން މުބާރާތްތަކުގައި ބައިވެރިވެ ރަން ވަނަތަކެއް ހޯދި އެވެ. މި އަހަރު ބޭއްވި ވާހަކަ ދެއްކުމުގެ ގައުމީ މުބާރާތުން ހިތްވަރު ދިނުމުގެ އިނާމު ލިބުނެވެ.\n"މިދިޔަ އަހަރު ސްކޫލުން ހޮވާ ޓޮޕް ޓެންގެ ހަތަރު ވަނަ ހޯދިން، ޕްރިފެކްޓްކަން ގްރޭޑް ހަތަކުން ފެށިގެން ކުރަން ޖެހުނު،" ދިރާގު ރޯޑް ރޭހުގައި ދެ ފަހަރެއްގެ މަތިން ބައިވެރިވި ރައިއްކޮ ބުންޏެވެ.\nމިދިޔަ އަހަރު ހުރިހާ ރޯދައަކާއި ސުންނަތް ރޯދަ ހިފިން. މިފަހަރު ވެސް ހުރިހާ ރޯދައެއް ހިފަން މަސައްކަތް ކުރާނަން.\nދީނީ ކަންކަމަށް އޭނާ ވަރަށް ފަރުވާތެރިވެ އެވެ. ގަވައިދުން ރޯދަ ހިފައި ނަމާދުކުރެ އެވެ. އުމުރުން ފަސް އަހަރުން ފެށިގެން އޭނާ އަންނަނީ ރޯދަ ހިފަމުންނެވެ. ބަލިވެގެން ދޫކޮށްލާ ރޯދަ ވެސް ފަހުން ހިފަ އެވެ.\nރައިއްކޮ މިހާރު ވަނީ އަންމާ ފޮތުގެ ގާތްގަނޑަކަށް ހުރިހާ ސޫރަތެއް ހިތުދަސްކޮށްފަ އެވެ.\n"މިދިޔަ އަހަރު ހުރިހާ ރޯދައަކާއި ސުންނަތް ރޯދަ ހިފިން. މިފަހަރު ވެސް ހުރިހާ ރޯދައެއް ހިފަން މަސައްކަތް ކުރާނަން،" ހޮބީއަކަށް ވީޑިއޯ ގޭމް ކުޅެން ޝައުގުވެރިވާ ރައިއްކޮ ބުންޏެވެ.\nއޭނާ އެންމެ ދެކެން ބޭނުންވަނީ ނުކުޅެދުންތެރިކަން ހުންނަ ކުދިންނަށް މުޖުތަމައުގައި އިތުރު ފުރުސަތުތައް ލިބޭނެ ދުވަހެކެވެ. އޭނާ ސާބިތުކޮށްދެމުން އެ އަންނަނީ އެ ފުރަސުތައް ތަނަވަސްކޮށްދީފިއްޔާ އޭގެ ބޭނުން ހިފާނެކަމެވެ.\nއިތުރު ލިޔުންތައް ތައުލީމް ނުކުޅެދުންތެރިކަން ހުންނަ މީހުން ރޯދަ 2016


Rahumaitheriyakah Beynunvaa Komme Vaguthaku India Ovey: Raees – adduLIVE\nރަހުމަތްތެރިއަކަށް ބޭނުންވާ ކޮންމެ ވަގުތަކު އިންޑިއާ އޮވޭ: ރައީސް\nSep 20, 2020, 20:38 ހަސަން ރަޝީދު\nރައީސް ސޯލިހު އާއި އިންޑިޔާގެ ބޮޑުވަޒީރު މޯދީ\nރަހުމަތްތެރިއަކަށް ޖެހޭއިރު އިންޑިއާ އަބަދުވެސް އޮންނަނީ ތައްޔާރަށް ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nރައީސް ސޯލިހު މިހެން ވިދާޅުވީ ކޮވިޑް-19ގެ ސަބަބުން ރާއްޖޭގެ އިގްތިޞާދަށް ލިބިފައިވާ ގެއްލުންތަކުން އަރައިގަތުމަށް ބަޖެޓް ސަޕޯޓްގެ ގޮތުގައި އިންޑިއާއިން 250 މިލިއަން ޑޮލަރުގެ އެހީއެއް ރާއްޖެއަށް މިއަދު ދިނުމާ ގުޅިގެންނެވެ.\nއެގޮތުން ރައީސް ސޯލިހު މިރޭ ކުރެއްވި ޓްވީޓެއްގައި ވަނީ މި އެހީ އަށް އިންޑިއާގެ ބޮޑުވަޒީރު ނަރެންދްރަ މޯދީ އަށް ޝުކުރު އަދާކުރައްވާފައެވެ.\nއިންޑިއާއިން ބަޖެޓް ސަޕޯޓްގެ ގޮތުގައި 250 މިލިއަން އެމެރިކާ ޑޮލަރު ދޭން ނިންމިކަން ހާމަކުރެއްވީ މިދިޔަ މަހު ފޮރިން މިނިސްޓަރ އަބްދުﷲ ޝާހިދު، އިންޑިއާގެ ހާރިޖީ ވަޒީރު ޑރ. އެސް ޖައިޝަންކަރާ އެކު ބޭއްވި ޑިޖިޓަލް ވީޑިއޯ ކޮންފަރެންސް ކޯލްގައެވެ.\nއިންޑިއާ ސަރުކާރުން ރާއްޖެއަށް އެ ލޯނު ދިނުމަށް ނިންމާފައިވަނީ 10 އަހަރު ދުވަހުގެ ތެރޭ ދައްކާ ހަލާސްކުރާ ގޮތަށެވެ. އަދި އެ ލޯނުގެ އިންޓަރެސްޓްގެ ގޮތުގައި ނަގަނީ 3.5 ޕަސަންޓެވެ.\nމި ސަރުކާރު ވެރިކަމަށް އައި ފަހުން އިންޑިއާ އިން އަންނަނީ ރާއްޖެ އަށް ގިނަ އެހީތަކެއް ފޯރުކޮށްދެމުންނެވެ.\nއެގޮތުން މާލެ-ތިލަފުށި ބްރިޖު އަޅަން 500 މިލިއަން ޑޮލަރު ދިނުމާއި، ބަޖެޓް ސަޕޯޓުގެ ގޮތުގައި 250 މިލިއަން ޑޮލަރު ދިނުމާއި، ރާއްޖެއަށް ބޭނުންވާ ޒަރޫރީ ބާވަތްތަކުގެ ކޯޓާ އާކޮށްދިނުމުގެ އިތުރުން އިންޑިއާގެ ކްރެޑިޓް ލައިންގެ ތެރެއިން7މަޝްރޫއެއް ހިންގުމަށް ވަނީ ނިންމާފައެވެ.\nއަދި ކޮވިޑްގެ ހާލަތުގައި ވެސް އިންޑިއާ ވަނީ ރާއްޖެއަށް ގިނަ އެހީތަކެއް ފޯރުކޮށްދީފައެވެ. އެގޮތުން ރާއްޖެއަށް ބޭނުންވާ ބޭހާއި ކާބޯތަކެތި ހުއްޓުމެއް ނެތި ލިބޭނެ މަގު ފަހިކޮށްދިނުމާއި، ގިނަ އަދަދެއްގެ ބޭހާއި ކާބޯތަކެތި ހިލޭ އެހީގެ ގޮތުގައި ފޯރުކޮށްދިނުން ހިމެނެއެވެ.\nއަދި ރާއްޖެއިން ކޮވިޑާއި ދެކޮޅަށް ކުރާ މަސައްކަތުގައި ބައިވެރިވުމަށް އިންޑިއާ އިން މެޑިކަލް ޓީމެއް ވެސް ރާއްޖެ އަށް ފޮނުވާފައިވެއެވެ.


furusathu gellunee club thakun zinmaa furihama nukurumun: FAM\nފުރުސަތު ގެއްލުނީ ކުލަބުތަކުން ޒިންމާ ފުރިހަމަ ނުކުރުމުން: އެފްއޭއެމް\nނިއު ރޭޑިއަންޓާއި އިންޑިއާގެ ޗެމްޕިއަން އައިޒޯލް އޭއެފްސީ ކަޕުގައި ކުޅުނު މެޗްގެ :- އަހުމަދު ޝުރާއު | އަވަސް\nއޭއެފްސީ ކަޕުގެ ފުރުސަތު، ރާއްޖޭގެ ކުލަބުތަކަށް ގެއްލުނީ ކުލަބު ލައިސެންސަށް އެދި އޭއެފްސީއަށް ކުލަބު ތަކުން ހުށަހަޅަން ޖެހޭ ޑޮކިޔުމެންޓްސް ފުރިހަމަ ނުވެ ހުރުމުން ކަމަށް އެފްއޭއެމުން ބުނެފި އެވެ.\nއޭއެފްސީ ކުލަބު ލައިސެންސަށް އެދި ހުށަހަޅުމަށް ކުލަބު ލައިސެންސިން ސިސްޓަމް 'ކުލާސް' ގެ ނަމުގައި ހަދާފައިވާ ސިސްޓަމުގެ ދަށުން، ޑޮކިޔުމެންޓްސްތައް ހުށަހެޅުމަށް ކޮންމެ ކުލަބަކަށްވެސް އޮންލައިން ލޮގިންއެއް ދީފައިވާ ކަމަށް އެފްއޭއެމުން ބުންޏެވެ.\nއެފްއޭއެމުން މިއަދު ނެރެފައިވާ ބަޔާނުގައި ބުނެފައި ވަނީ، މި އަހަރަށް އޭއެފްސީ ކަޕުގެ ލައިސެންސަށް އެދި ހުށަހާޅާފައިވާ ކުލަބުތަކުގެ ޑޮކިޔުމެންޓްސް ފުރިހަމަ ކޮށްފައި ނުވާ ކަމަށެވެ.\n"ޓީސީ ސުޕޯޓްސް ކުލަބު، ނިއު ރޭޑިއަންޓް ސުޕޯޓްސް ކުލަބު އަދި މާޒިޔާ ސުޕޯޓްސް އެންޑް ރެކްރިއޭޝަނުން ގިނަ ޑޮކިޔުމެންޓްސް އަޕްލޯޑްކޮށްފައި ވީނަމަވެސް ހުރިހާ ޑޮކިޔުމެންޓްސްތަކެއް ސަބުމިޓްކޮށްފައި ނުވާތީ، އޭއެފްސީން އެޕުރޫވްކޮށްފައެއް ނުވެ އެވެ." އެފްއޭއެމުން ނެރފައިވާ ބަޔާނުގައި ބުނެފައި ވެއެވެ.\n"މި ދެ ކުލަބު ފިޔަވައި އިތުރު ކުލަބުތަކަކުން ޑޮކިޔުމެންޓް އަޕްލޯޑް ކޮށްފައެއް ނުވެ އެވެ. އަދި މި ސިސްޓަމުގައި މި އެސޯސިއޭޝަންގެ ދައުރަކީ މޮނިޓާ ކުރުމާއި ކުލަބުތަކަށް ބޭނުންވާ އެހީތެރިކަން ދިނުމެވެ."\nކޮންމެ ކުލަބެއްގައި އޭއެފްސީން ތަމްރީންކޮށްފައިވާ ކުލުބު ލައިސެންސު އޮފިޝަލެއް ހުންނާނެ ކަމަށް އެފްއޭއެމުން ފާހަގަ ކޮށްފައި ވެއެވެ. އެފްއޭއެމުން ބުނީ، ޑޮކިޔުމެންޓްސްތައް އަޕޯލްޑް ކުރުމުގެ މުއްދަތު ކުލަބުތަކަށް ހަދާންކޮށް ދެމުން ދިޔަ ކަމަށެވެ.\nމާޒިޔާގެ ޖެނަރަލް ސެކެޓްރީ އަބްދުލް ވައްހާބު ވިދާޅުވީ، ކުލަބު ލައިސެންސަށް އެދި މާޒިޔާއިން ހުށަހަލާފައި ވާނެ ކަމަށާއި މާޒިޔާގެ ޑޮކިޔުމެންޓްސްތައް ފުރިހަމަ ނުވާންވީ ސަބަބެއް ނޭނގޭ ކަމަށެވެ.\nރާއްޖޭގެ ކުލަބުތަކަށް އަދިވެސް ފުރުސަތު ހޯދުމަށް މަސައްކަތް ކުރަމުންދާ ކަމަށެވެސް އެފްއޭއެމްގެ ބަޔާނުގައި ބުނެފައި ވެއެވެ.\nކުލަބު ލައިސެންސަށް ހުށަހެޅުމުގެ އެންމެ ފަހު ތާރީހަކީ، މިދިޔަ މަހު 31 ވަނަ ދުވަހެވެ. ކުލަބު ލައިސެންސަށް ހުށަހެޅުމުގެ މުއްދަތު އިތުރު ކޮށްދިނުމަށް އެދި އެފްއޭއެމުން ހުށަހާޅާފައިވާތީ، އެކަމަށް އިތުރު ތިން ދުވަހުގެ މުއްދަތެއް ދިންކަން ބަޔާން ކޮށް އޭއެފްސީން އެފްއޭއެމްއަށް ފޮނުވާފައިވާ ސިޓީއެއްގެ ފޮޓޯއެއް ސޯޝަލް މީޑިއާގައި ދައުރު ވަމުން ދެއެވެ. މިދިޔަ ހޯމަދުވަހު އޭއެފްސީން ފޮނުވި އެ ސިޓީގައިވާ ގޮތުގެ މަތިން އިތުރު ކޮށްދިން ތިން ދުވަހުގެ މުއްދަތުވެސް ވަނީ ނިމިގެން ގޮސްފަ އެވެ.


Miee Dhiriulhumah Dhuniyeygai Enme Agubodu City Thah! - Vaguthu\nމިއީ ދިރިއުޅުމަށް ދުނިޔޭގައި އެންމެ އަގު ބޮޑު ސިޓީތައް!\nބައެއް މީހުން ދެކެމުން އަންނަ އެއް ހުވަފެނަކަށް ވާނީ ބޭރު ގައުމެއްގެ ބޮޑު ސިޓީއަކަށް ބަދަލުވެ ދިރިއުޅުމެއް ފެށުމަށެވެ. ތަފާތު ތަޖުރިބާއެއް ކޮށް ތަފާތު މީހުންނާ ބައްދަލުކުރަން ބޭނުންވާނެ މީހުންވެސް އުޅޭނެއެވެ. މީގައި އެންމެ ބޮޑަށް ވިސްނަން ޖެހޭނީ ބޯހިޔާވަހިކަމާއި، ކަރަންޓާއި، ފެނާއި، ކާބޯތަކެއްޗާއި، ފޭރާން ފަދަ ޒަރޫރީ ބޭނުންތަކަށް ފައިސާ ދެއްކުމެވެ.\nއިކޮނޮމިސްޓް އިންޓެލިޖެންސް ޔުނިޓް (އީއައިޔޫ) އިން ބުނާ ގޮތުގައި މިހާރު ދިރިއުޅެން އެންމެ އަގު ބޮޑީ އިސްރާއީލްގެ ޓެލްއަވީވްގައެވެ.\nމި ލިސްޓު އެކުލަވާލުމުގައި ސިޓީތަކުގެ ކުއްޔާއި، ކާބޯތަކެތި ވިއްކާ އަގުތަކާއި ހިދުމަތްތައް ލިބެން ހުންނަ އަގުތައް ދިރާސާކޮށްފައިވެއެވެ.\nއިސްރާއީލުގެ ޓެލްއަވީވް ސިޓީ މިދިޔަ އަހަރު ފަސްވަނައިން އެއްވަނަ އަށް މައްޗަށް އަރައި، ވޯލްޑްވައިޑް ކޮސްޓް އޮފް ލިވިންގ 2021 ގެ ރިޕޯޓްގެ އެއްވަނައަށް ފުރަތަމަ ފަހަރަށް މިވަނީ އަރައިފައެވެ.\nސިންގަޕޫރާ އެކު ދުނިޔޭގެ ދެވަނައަށް އެންމެ އަގުބޮޑު ސިޓީގެ ގޮތުގައި ޕެރިސް ގެ ނަން އާ ރިޕޯޓުގައި ވަނީ ހިމަނައިފައެވެ. ޕެރިހާއި ސިންގަޕޫރު ދެ ވަނަ އަށް ދިޔައީ ޒިއުރިކް އާއި ހޮންކޮންގް އާ ވާދަކޮށެވެ. މިދިޔަ އަހަރު ކުރި ސާވޭގައި ޕެރިސް، ޒިއުރިކް އަދި ހޮންކޮންގް ވަނީ ޖޮއިންޓް އެއްވަނައަށް އަރާފައެވެ.\nދަތުރުވެރިންގެ މެދުގައި އެންމެ އަގުބޮޑު އަދި އެންމެ މަގުބޫލު އެއް ސިޓީ އަކީ ޕެރިސް ކަމަށް ވާ ސަބަބުތައް ބައިވަރެވެ. "ސިޓީ އޮފް ލައިޓް" ނުވަތަ "ސިޓީ އޮފް ލަވް" ގެ ނަމުން މަޝްހޫރުވެފައިވާ ޕެރިހުގެ މަގުތައް ސަގާފަތާއި ފަންނުވެރިކަމާއި ރީތިކަމާއި ތާރީހާ އެކު ފުރިފައިވުން ހިމެނެއެވެ. ޕެރިހުގައި ސްޓެޗޫ އޮފް ލިބަރޓީގެ މަދުވެގެން ތިން ރެޕްލިކާ މިހާރު އެބަހުއްޓެވެ.\nއިކޮނޮމިސްޓް އިންޓެލިޖެންސް ޔުނިޓް (އީއައިއޭ) އިން ބުނާ ގޮތުގައި ސިންގަޕޫރަކީ 2021 ވަނަ އަހަރު ދުނިޔޭގެ ދެވަނައަށް އެންމެ އަގުބޮޑު ސިޓީ އަށް ވެފައި، އެ ސިޓީ އަކީ ދިރިއުޅެން އެންމެ އަގުބޮޑު ސިޓީއެވެ.\nސިންގަޕޫރަކީ ދިރިއުޅުމުގެ ފެންވަރު ރަނގަޅު، ވަރަށް ކުޑަކުޑަ އެކަމަކު ވަރަށް ތަނަވަސް ޖަޒީރާ ގަޤައުމެކެވެ. އުފާވެރި އަދި ރައްކާތެރި މާހައުލެއްގައި އާއިލާތައް ތަރުބިއްޔަތުކޮށް ދަރިން ތަރުބިއްޔަތު ކުރުމަށް ގައުމު ވަރަށް ފަހިއެވެ.\n4. ޒިއުރިކް، ސްވިޒަލެންޑް\nޒިއުރިކް އަކީ އަޕްމާކެޓް ބޭންކިން ސިޓީއެއްގެ އިތުރުން ސްވިޒަލޭންޑުގެ ފައިނޭންޝަލް ކެޕިޓަލްއެވެ. އެހެންކަމުން، ދުނިޔޭގެ ހަތަރުވަނައަށް އެންމެ އަގުބޮޑު ސިޓީގެ ގޮތުގައި ގިނަ ފަހަރަށް ލޭބަލް ކުރެވިފައި އޮތުމަކީ ހައިރާންވާން ޖެހޭ ވަރުގެ ކަމެއް ނޫނެވެ.\nސްކައި ސްކްރޭޕާތައް އެންމެ ގިނަ ހޮންކޮންގް މަޝްހޫރުވެފައި ވަނީ އެ ގައުމުގެ ނައިޓް މާކެޓުތަކުގައި މަޝްހޫރު އެތައް ވައްތަރެއްގެ ވޮފްލްސްތަކުން ފުރިފައިވާތީއެވެ. އެކަމަކު މި ދިރުންހުރި ސިޓީއަށް އިތުރު އެތައް ކަމެއް އެބައޮތެވެ.\nޑިސެމްބަރު 2, 2021 11:44\nކޮބާ މިލިސްޓުގެ ބާކީބައި؟ އޭގަ އިންނާނެ އަދި މާލެ މޯލްޑިވްސް ވެސް\nޑިސެމްބަރު 2, 2021 11:59\nމާލެ މޯލްޑިވްސް އަކީ އެންމެ އަގުބޮޑު އެއްތަން! އެއްވަނަ ލިބެންޖެހޭނެ!\nޑިސެމްބަރު 2, 2021 13:10\n6 ވަނާގައި އޮތީ މާލެ، މޯލްޑިވްސް. އެސިޓީގާ ބޯހިޔާވަހިކަން އިންތިހާއަށް އަގުބޮޑުވެފާ އެސިޓީގެ އަސްލު ވަޒަންވެރިންވެސް ވަންނާނެ ގޯތިގެދޮރުނެތި ނިދަނީ މުޅިއާއިލާ އެއްކޮޓަރީގަ. އެހެންވެ އިޖްތިމާއީ އެތައް މައްސަލައެއްގެ ހާއްޔެއް އެއީ. ކުއްޔާއި ބިލްތަކާއި ދެއްކޭނެ ފަދަނެތި އެތައް ބަޔަކު އުޅޭއިރު މުޅި މުސާރަ ކުއްޔަށް ދީފާ ދެއަތް ތަޅާލައިގެން ސަލާންޖަހަން ޖެހިފަވާ ރައްޔިތަކު އުޅޭ އަގުބޮޑު ސިޓީއެއް މާލެއަކީ.\nޑިސެމްބަރު 2, 2021 13:28\nތި ލިސްޓަ ތިއޮތީ ކިރިޔާވެސް މުޒާހަރާ އެއް ކޮށްލާ އިރައް ޖަލައް ގެންދާ ގައުމުތައް،،،،


SunOnline: #VAAHAKA: Majubooru veemaa - Part 13\nމަޖުބޫރު ވީމާ - (13)\nމަރިޔަމް ހިމްނާ (ހިމީ) 10 Sep 2019, 16:36\n"ނޫން..." އިބާއަށް ބުނެވުނެވެ. އެއާއެކު އޭނާއަށް ވަށައިގެން ހޯދާލެވުނެވެ. މޫނުމަތީގައިވީ ބިރުވެރިކަމުގެ އަސަރުތަކެވެ. ކަންބޮޑުވެ ހާސްވެފައި ވާކަމުގެ އަސަރުތަކެވެ. ނިތްކުރިމަތިން ފެޅިގެން ދިޔަތަނުގައި ދިލަތަދެއް ހުރިނަމަވެސް އޭނާއަށް އެކަންވެސް އިޙްސާސްވިހެނެއް ހިޔެއްނުވެއެވެ. ގާތުގައި އިން މީހާގެ މޫނުމައްޗަށް އޭރުވެސް އިބާ ބަލައެއް ނުލިއެވެ. އެއަށްވުރެ ބޮޑަށް އޭނާ ވަނީ ހާސްވެފައެވެ.\n"ނަވީން... އަހަ..." ވާހަކަ ދައްކަން ފަށާފައި އޭނާ ގާތުގައި އިން ޒުވާނާގެ އަތުގައި ހިފައްޓާ އެދިމާލަށް ބަލާލިއެވެ. އެއާއެކު އަނެއްކާވެސް އިބާއަށް ސިހުމެއް ލިބިގެން ދިޔައެވެ. ވަގުތުން އެ ޒުވާނާގެ އަތުން ދޫކޮށްލުމާއެކު އޭނާ ވަށައިގެން ހޯދާލިއެވެ. ނަވީން ފެނޭތޯއެވެ. އެ ޒުވާނާއަކީ އިބާއަށް ގެއްލުމެއް ދޭން އުޅޭ ޒުވާނެއްހެން ހީވުމާއެކު އޭނާއަނެއްކާވެސް ތެޅިގަތެވެ.\n"މީ އަނެއް....އަލޫކް" އަލޫކް ބުނެލިއެވެ. އިބާ ހައިރާންކަމާއެކު އަލޫކްއަށް ނަޒަރު ހުއްޓާލިއެވެ. މީގެކުރިން އިބާއަށް ފެނިފައިވާ ޒުވާނެއް ނޫނެވެ. އެ ޒުވާނާގެ މޫނުމަތިން އޭނާއަށް ގެއްލުމެއް ދޭން އުޅޭފަދަ އަސަރެއް ނުފެނުނެވެ. އެކަމުން އިބާއަށް ކޮންމެވެސް ވަރެއްގެ ހަމަޖެހުމެއް ލިބުނެވެ.\n"އަހަރެން ދެކެ ބިރު ނުގަނޭ... އަހަރެން މީ... އަނެއް... ދޮންބެގެ ކޮއްކޮ" އަލޫކް އަޅައަޅައި ގަންނަމުން ވާހަކަ ދެއްކިއެވެ. އަދި އޭނާގެ ކަޅު އިސްތަށިގަނޑުގެ ތެރެއަށް އަތް މަހާލިއެވެ. އެ އަންހެން ކުއްޖާ އިން ހާލުން އެ ކުއްޖާ އެ އިނީ ބައެއްގެ އަނިޔާވެރި އަމަލެއްގެ ޝކާރައަކަށް ވެފައިކަން ދެނެގަންނަން އޭނާއަށް އުނދަގުލެއް ނުވެއެވެ.\n"ކާކު... ކިހިނެތް މިގެއަށްވަނީ" އިބާ ބޮލުގައި އަތް އަޅަމުން ވާހަކަ ދެއްކިއެވެ. ކޮންމެވެސް ވަރަކަށް އެނބުރުން އަރާހެން ހީވިއެވެ. އެހެންނަމަވެސް އޭނާ ތެދުވެވޭތޯ މަސައްކަތް ކުރިއެވެ.\n"މި ބުނީ... ނަވީން... ނަވީން ކޮއްކޮ އޭ މީ..." އަލޫކް ބުނެލިއެވެ. ކޮންމެވެސް ވަރަކަށް ވީގޮތްވެސް ކިޔައިދިނެވެ. އެހެންނަމަވެސް މާބޮޑު ތަފްސީލެއް ނުދެއެވެ.\nއިބާ މިފަހަރު އަލޫކްއަށް ބަލާލީ ވަރަށް ފަރުވާތެރި ކަމާއެކުގައެވެ. ނަވީން އެކޭ އެއްގޮތަކަށް ގަދަ ޗޮކްލެޓް ކުލައިގެ ކަޅިއެކެވެ. އިސްތަށިގަނޑު ކަޅުނަމަވެސް ކޮންމެވެސް ވަރަކަށް ދިގެވެ. ކަނދުރާގައި ނުޖެހޭ ގޮތަށް އިސްތަށިގަނޑު ކޮށާލާފައިވެއެވެ.\nނަވީންގެ އިތުރު ކޮއްކޮ އެއް ހުރޭހެއްޔެވެ؟ އެހެންވެއްޖެނަމަ އަލޫކްއަކީވެސް މާހިރާގެ ދަރިއެއްހެއްޔެވެ؟ އަލޫކް މާހިރާގެ ދަރިއަކަށް ވާނަމަ އަލޫކްއަށް ސިއްރުން މާހިރާ ގެންގުޅުމުގެ ބޭނުމަކީ ކޮބާހެއްޔެވެ؟ އަދިވެސް ނަވީންގެ އާއިލާ އާއި ބެހޭ މާގިނަ ވާހަކަތަކެއް ނޭނގޭތީ އިބާގެ ހިތުގައި ތަފާތު ސުވާލުތައް އުފެދުނެވެ.\nއިބާގެ ނަޒަރު މާހިރާއަށް ދަތުރުކޮށްލުމާއެކު އޭނާއަށް ފުންމައިގެން ސޯފާއިން ތެދުވެވިއްޖެއެވެ. މަޑުމަޑުން އެދިމާލަށް ފިޔަވަޅެއް އަޅާލިއެވެ. ހަދާނެ ގޮތް ނޭނގިފައި އިރުކޮޅަކު ހުރުމަށްފަހު އޭނާ އަލޫކްއަށް ބަލާލިއެވެ. އެއަށްފަހު ސޯފާތަކުގެ ކައިރީގައި އޮތް އޭނާގެ ފޯނު ނެގިއެވެ. ފޯނު އޮތީ ނިވިފައެވެ. އެހެންކަމުން އޭނާ ފާނު ސޯފާމަތީގައި ބޭއްވިއެވެ. އަލޫކްއަށް ވީ ގޮތް ވިސްނުނީ ކަންނޭގެއެވެ. އޭނާ ނަވީންގެ ފޯނުގައި ނަންބަރު ޖަހާ އޭނާގެ ފޯނަށް ގުޅާލިއެވެ. ގުޅިހެން ހީނުވެ ނަވީން ފޯނު ނަގައިފިއެވެ.\nމަޑުމަޑުން މާހިރާ އާ ދިމާލަށް ފިޔަވަޅު އަލަމުން ދިޔަ އިބާ ގެ މޫނުމަތިން ނުތަނަވަސްކަން ފެންނަމުން ދިޔައެވެ. ދެންމެ މިތަނުގެ އެތެރޭގައި ހިނގާދިޔަ ކަންތައްތަކުގެ ސަބަބުން މާހިރާއަށް ކުރާނީ ކޮންފަދަ އަސަރެއްކަމެއް ނޭނގެއެވެ. ހާލަތު އިތުރަށް ގޯސްވެއްޖެނަމަ އެކަމުގެ ޒިންމާ ނަގަންޖެހޭނީ ހުދު އިބާއެވެ. ނަވީން އޭނާއަށް ދުވަހަކު މާފެއްނުކުރާނެއެވެ. އެ ހުރިހާކަމެއް މެދުވެރިވާން ޖެހުނީ އޭނާގެ ސަބަބުންނެވެ. އެހިޔާލުން އެކަނިވެސް އިބާގެ ދެލޮލަށް ކަރުނަތައް ޖަމާވިއެވެ. ހަމަގައިމުވެސް ނަވީން އާއި މެދު މިހާރު އެ ހިތުގައިވެސް އިޙްސާސްތަކެއް އެބަވެއެވެ. ހިތް ބިރުގަންނަނީ އެހާ ވަރަށެވެ. އޭނާގެ ސަބަބުން ނަވީން ފަދަ މާތް ޒުވާނަކަށް ގެއްލުމެއް ވާކަށް އޭނާ ދުވަހަކުވެސް ނޭދެއެވެ. އޭނާއަށް އޮތް ގޮތަކީ ހިތުގައި އޮތް އިޙްސާސްތައް ފޮރުވާލުންހެއްޔެވެ؟ ނޫނީ ކެރިގެން ކުރިމަތި ލުންހެއްޔެވެ؟ ތިމާއަކީ ނިކަމެތި މީހެއްކަމަށް ގަބޫލުކޮށް ތިމާގެ ހައްގުތަކަށް އެހެން މީހަކު އަރައިގަންނަމުން ދާތަން ބަލަން ހަނު ހުރުމަކީ ހައްލުހެއްޔެވެ؟ ހައްތަހާވެސް ސުވާލެވެ. މި ސުވާލުތަކުގެ ޖަވާބު ލިބޭތޯ އިބާ އޭނާގެ އަމިއްލަ ނަފްސާ ސުވާލުކޮށްލިއެވެ.\nމާހިރާ ގާތަށް ގޮސް މާހިރާއާއި އެއްހަމައެއްގައި ދެކަކޫ ޖައްސާލަމުން އިށީން އިބާ މާހިރާގެ އަތުގައި ހިފައްޓާލިއެވެ. އެ އަތުގައި ހުރި މަޑު ތުރު ތުރު އެޅުމުގެ ސަބަބުން އެކަނިވެސް މާހިރާއަށް ކޮށްފައިވާ އަސަރު އިބާ ދެނެގަތެވެ. ހަމަގައިމުވެސް މިއަދުގެ ހާދިސާގެ ސަބަބުން މާހިރާގެ ހާލަތު ގޯސްވާނެއެވެ. މާހިރާ އިބާއަށް ބަލާލުމަށްފަހު އަނެއްކާވެސް އިސްޖަހާލީއެވެ. އަލޫކް ފެނިގެން ތެޅިގަތް ގޮތަށް މިފަހަރު މާހިރާ ތެޅިއެއްނުގަތެވެ.\nއިބާ އެހެން އިންދާ ދޮރުފަތް ބާރަކަށް ހުޅުވާލާފައި ނަވީން ވަނެވެ. އޭނާ ވަށައިގެން ގޭތެރެއަށް ނަޒަރު ހިންގާލިއެވެ. ގޮނޑިއެއް ވެއްޓިފައި އޮތް ތަން ފެނުނެވެ. އެނޫނީ ގޭތެރެއަށް އެއްވެސް ވަރަކަށް ގެއްލުމެއް ލިބިފައެއް ނެތެވެ. އޭނާގެ ލޮލުގައި މާހިރާ އާއި އިބާ އަޅައިގަތުމާއެކު އަވަސް އަވަހަށް އޭނާ އެދިމާލަށް މިސްރާބުޖެހީ އަވަސް ނަޒަރެއް އަލޫކްއަށް ވެސް ދިނުމަށް ފަހުއެވެ.\n"މަންމާ..." މާހިރާއާއި ދާދި ގާތުގައި އިށީނދެފައި ނަވީން ގޮވާލިއެވެ. އޭނާމާހިރާގެ އަތުގައި އަތް ޖައްސާލިއެވެ. ނަވީން ފެނިގެން މާހިރާ އަމިއްލައަށް ނަވީންގެ އަތުގައި ހިފެއްޓިއެވެ. މާހިރާގެ ފަރާތުން އެ އަމަލު ފެނުމުން ނަވީންގެ ތުންފަތަށް ލުއި ހިނިތުންވުމެއް ވެރިވާން އުޅުނެވެ. އެހެންނަމަވެސް ދެވަނަ ސިކުންތުގައި މާހިރާގެ ދެލޮލުން ވެއްޓުނު ކަރުނަތިކީގެ ސަބަބުން ނަވީންއަށް ތުންފަތުގައި ދަތް އަޅާލެވުނެވެ. މާހިރާ ގެ އަތުގައި ހިފާ ކޮޅަށް ނަގަމުން އޭނާ މާހިރާ ގެނެސް ސޯފާގައި ބޭންދިއެވެ.\n"މަންމާ... ރިލެކްސް..." ޓައިލްސް ތަކު މަތީގައި ކަކޫ ޖައްސާލަމުން ނަވީން މާހިރާގެ ދެލޮލަށް ބަލާލިއެވެ. މަންމެ ހިންހަމަ ޖައްސުވާދެވޭތޯ އެތައް މަސައްކަތެއް ނަވީން ކުރިއެވެ.\n"މަންމަގެ ދަރިފުޅު މިއިނީ އައިހޭ... ކިހިނެތްތަވީ؟... ދެން ހާސްނުވޭ... އައި އެމް ހިޔަރ ނައު" ނަވީން މަޑުމަޑުން ވާހަކަ ދެއްކިއެވެ. އެ އަޑުއަހަން ހުރި އަލޫކް ދެބުމަ ގާތް ކޮށްލިއެވެ. އަލޫކް އެމީހާ އާއި ވާހަކަ ދައްކާއިރު މަންމައޭ ކިޔައިގެން ވާހަކަ ދައްކާތީ އޭނާ ވިސްނާލިއެވެ. ޔަގީނުންވެސް އިބާ އަކީ ދޮންބެ ރައްޓެހިވެގެން އުޅޭ ކުއްޖާއެވެ. އެ އަންހެން މީހާ ވާނީ އިބާގެ މަންމައަށެވެ. ދޮންބެ އެހެން އެ ވާހަކަ ދައްކަނީ އެހެން ވީމައެވެ. އެހެންނަމަވެސް އިބާގެ މަންމައާއި އިބާއަށް ވުރެ ނަވީން ގާތްވާންވީ ސަބަބެއް އަލޫކްއަކަށް ވިސްނައެއް ނުގަނެވުނެވެ.\n"އިބާ... " ނަވީން އިބާއަށް ގޮވާލާ މަންމަ ގާތަށް އައުމަށް ބުންޏެވެ. އިބާ އައުމާއެކު ނަވީން އިބާ ގާތު ވީ ގޮތަކާ ބެހޭގޮތުން ސުވާލުކުރިއެވެ.\n"އައި އެމް ސޮރީ... އޭނަ...." އިބާ އިސްޖަހާލިއެވެ. ވާހަކަ ކުރިއަށް ގެންދާނެ ގޮތެއް އިބާއަކަށް ނޭނގުނެވެ. ވާހަކަ ހުއްޓާލަމުން އިސްޖަހާލީ ކަރުނަތައް ކޯތާފަތް މައްޗަށް ވެރިގެން ހިނގައިދާނެތީއެވެ.\n"އޭނަ އެއީ ކާކު؟ އިބާ އާއި ދިމާކުރާ ޒުވާނާ..." ނަވީން އަހާލިއެވެ. އިބާ އެ ހުރި ގޮތަށް ހުރެ މަޑުމަޑުން ބޯޖަހާލީއެވެ.\n"އޭނަ އެންމެ ފަހުން މިގެ ވެސް ހޯދީދޯ" ނަވީން ފުންނޭވާއެއް ދޫކޮށްލިއެވެ. އޭނާ ދެން އުޅުނީ މަންމަ ހަމައަކަށް އަޅުވާށެވެ. ގޭގެ ބެލް ޖަހާލި އަޑާއެކު ނަވީންގެ އެދުމަށް ދޮރު ހުޅުވީ އަލޫކްއެވެ. އަލޫކް ދޮރު ހުޅުވުމާއެކު ޑޮކްޓަރު އެތެރެއަށް ވަނެވެ. ނަވީން އަލޫކްއަށް ބަލާލިއެވެ. އެއަށްފަހު އޭނާ ވާހަކަ ދެއްކިއެވެ.\n"އިބާގެ ހާލަތު ބުނީމަ އަހަރެން އިތުރު ޑޮކްޓަކަށްވެސް ގުޅިން... ނާދޭދޯ އަދިވެސް... "\n"އާނ" އަލޫކް ކުރު ޖަވާބެއް ދިނެވެ.\nނަވީން އަނެއްކާވެސް ވާހަކަ ދެއްކިއެވެ.\n"އެހެން ވިއްޔާ އަލޫކް އިބާ ގޮވައިގެން ހޮސްޕިޓަލަށް ގޮސްލަދޭން ވީނު..." ނަވީން އެދުނެވެ.\n"ނޫން އޯކޭ ވާނެ ނަވީން.. އެހާ ބޮޑުވަރެއް ނުވެޔޭ... ގޭގަވެސް ފަސްޓް އެއިޑް ބޮކްސް ހުންނާނެ... ބޭސް އަޅާލާނީ" އިބާ ބޮލުގައި އަތް ޖައްސާލިއެވެ. އެއަށްފަހު އޭނާ ގޮސް ފަސްޓް އެއިޑްބޮކްސް ހިފައިގެން އައިސް ސޯފާގައި އިށީނެވެ. އިބާއަށް ބަލާލާފައި ނަވީން މަންމަގެ އަތަށް ކުޑަކޮށް ދުލެއް ދިނެވެ. ހަމަ ދިނުމާއެކު މާހިރާ މިފަހަރުވެސް ނަވީންގެ އަތަށް ބާރުކޮށްލިއެވެ.\nމާހިރާގެ ހާލަތު ވަޒަންކޮށްފައި އިތުރު ބޭހެއް ލިޔެދީފައި ޑޮކްޓަރު ދިޔައީ ނިދާ އިންޖެކްޝަނެއް މާހިރާގެ ގަޔަށް ޖަހާދީފައެވެ. މާހިރާ ނިދުމާއެކު ނަވީން ވެސް ކޮޓަރިން ނުކުތެވެ. އޭރުވެސް އިބާ ލޯގަނޑު ކޮޅެއް އަތައް ލައިގެން ބޭސް އަޅަން އުޅެއެވެ. އަލޫކްވެސް އެއްވެސް އެއްޗެއް ނުބުނެ ސޯފާގައި ވިސްނުމަކަށް ގެއްލިފައި އިނެވެ.\nބިއްލޫރި މޭޒު ސޯފާތަކާ ކައިރިކޮށްލުމާއެކު ނަވީން އިބާގެ އަތުން ލޯގަނޑު ކޮޅު އަތުލިއެވެ. އެއަށްފަހު ބޭސް ފުޅި އަތުލަމުން އޭނާ އިބާގެ ނިތްކުރިމަތި ސާފުކޮށްލަން އުޅުނެވެ. އިބާ އުޅުނީ ނަވީން އާއި ހަތަރު ކަޅި ހަމަ ނުކުރަންވެގެންނެވެ. އޭނާ ވަގުތުން ދުރުބަލާލިއެވެ. ނަވީން އާ އެހާ ގާތުގައި އިންނަންވުމުން އިބާއަށް އުނދަގޫވާގޮތް ވިއެވެ. މޭގައި އުފެދުނު އާދަޔާ ހިލާފް އިޙްސާސްއާއެކު އޭނާ އަށް ހިންދިރުވާލެވުނެވެ. ނަވީން އާއްމުކޮށް ޖަހާ އުޅޭ ސެންޓުގެ ވަސް އޭނާގެ ނޭފަތުގައި ޖެހުމާއެކު ނޭފަތް އެތެރެއަށް ދަމާލެވުނީ ބޭއިޙްތިޔާރުގައެވެ. މިގޭގައި ހެދުން ބަހައްޓާފައި ދާ ފަހަރު އޭނާ ނަވީންގެ އެއްޗެހި ދޮވެފައި ހިއްކަން އަޅުވާއިރުވެސް އެ ވަސް ހުންނާނެއެވެ. އެތައް ދުވަހަކު ގަމީސް ނޭފަތާ ކައިރިކޮށްގެން ވަސް ބަލަން ވެސް ހުރެވެއެވެ.\n"އާތް..." ސާފުކޮށްލަން ވެގެން ނަވީން ކަފަކޮޅު ޖައްސާލުމާއެކު އިބާއަށް ދެލޯ މަރާލެވުނެވެ. އަނގައިން ލައްވާލި އަޑާއެކު އޭނާއަށް ތުންފަތުގައި ވެސް ދަތް އަޅާލެވުނެވެ.\n"ތަދުވީތަ؟" ނަވީން އަހާލިއެވެ. މަޑުމަޑުން ނިތްކުރި މައްޗަށް ފުމެލުމާއެކު އޭނާ ބޭސް އަޅަން ފެށިއެވެ. އެއާއެކު އިބާގެ ގައިން ހީބިހި ނަގައިގެން ދިޔައެވެ. ދެލޯ މަރާލުމާއެކު އިބާ އަތުން ސޯފާއަށް ބާރުކޮށްލިއެވެ. ބޭސް އަޅާ ނިންމާލާފައި ދެން ނަވީންގެ ނަޒަރު ދަތުރު ކުރީ އިބާގެ ތުންފަތަށެވެ. ތުންފަތް ކައިރީގައި ލޭ ހިކިފައި ހުއްޓެވެ.\nއިބާ އޭނާގެ ފައި ދައްކާލީ އެވަގުތެވެ. ފައިތިލައިގެ އެކި ހިސާބުތައް ނޫފައިގަނެފައި ހުއްޓެވެ. އެތަނަށް ނަވީން ތަދުވާތީ ޖަހާ ސްޕްރޭ ޖަހާލިއެވެ. އެއަށްފަހު ދުރަށް ޖެހިލިއެވެ. އޭނާ ދެން ބަލާލީ އަލޫކްއަށެވެ. އަލޫކްގެ ހިތުގައި އުފެދިފައިވާ ސުވާލުތަކަށް ޖަވާބުދޭނީ ކިހިނެތްތޯ ނަވީން ވިސްނާލިއެވެ. އައިސް މަޑުމަޑުން ސޯފާގައި އިށީނދެފައި އޭނާ ބޮލުގައި އަތް އަޅާލިއެވެ.\nސިގިރޭޓްގެ ވަހުން އެ ގޭތެރެ ވަނީ އެއްވަސް ވެފައެވެ. ގްރޫޕް ގްރޫޕަށް އެކި ދިމަދިމާލުގައި ތިބި މީހުން ދިޔައީ ދުނިޔެވީ އެކި ކުޅިވަރު ކުޅުމުގައި މަސްއޫލުވަމުންނެވެ. ތާސްބަޔާއި ރާޒުވާ ކުޅެމުން ދިޔައިރު ދިޔާއެއްޗެއް ހުރި ބިއްލޫރި ފުޅިއެއް ކޮންމެ މީހެއްގެ އަތުގައި އޮތެވެ. އެތަނުގައި ހުރި މޭޒެއްގެ ދޮށުގައި ހަތަރު ޒުވާނަކު ކޮންމެވެސް ކަހަލަ ކުނޑިތަކަކުން ވަސްބަލަމުން ދިޔައެވެ. ދެން ތިބި މީހުން ތިބީ ޖުވާގެ ކުޅިވަރުގައި ބައިވެރިވެގެންނެވެ. މުޅިންވެސް ދުނިޔެވީ އުފާތައް ހާސިލް ކުރަން އުޅޭ މަންޒަރެވެ. އުފަލާ މަޖަލުގައި ތިބެ މަސްތުގެ ދުނިޔޭގައި ޢާފިލް ވެފައި ތިބި ނޫކަށި ފުރައިގެ ޒުވާނުންނެވެ. މާތް ﷲ އަށް ބިރުވެތިވުމެއް ނެތެވެ. އާހިރަތް މަތިން ހަނދުމަ ނައްތާލާފައިވާ ފަދައެވެ. މި ދުނިޔެއަކީ ވަގުތީ ތަނެއްކަން ނޭނގެނީހެއްޔެވެ؟ ނޫނީ އެމީހުންގެ ނުބައިކަމުން ދިރިއުޅެން ހިޔާރު ކުރިގޮތް ހެއްޔެވެ؟.\n"ކަލޭމެން ކައިރީ މަށަށް ބުނެވުނުތަ އޭނާއަށް އަނިޔާ ކުރަން... އޭތް..." ޒައިދުގެ އަޑު މުޅި ގޭތެރޭގައި ގުގުމާލިއެވެ. އޭރުވެސް އެގޭތެރޭގައި މިއުޒިކުގެ އަޑު ގުގުމާލާފައި ވެއެވެ. ޒައިދުއާއި އަދިވެސް އިތުރު ދެ ޒުވާނަކު ގެއަށް ވަންނަ ދޮރު ކައިރީގައި މަޑުކޮށްލައިގެން ތިއްބެވެ. އެގޭގެ ދެފަރާތުގައި ހުރީ ހަދަން ފަށާފައިވާ ދެ އިމާރާތަށް ވެފައި ކުރިމަތީގައި ހުރީ ކޮންމެވެސް ބައެއްގެ ގުދަނަކަށް ވުމާއެކު އެމީހުން އެޖަހާ ސަކަރާތް ފެންނާނޭ މީހަކުވެސް އެ ހިސާބަކު ނެތެވެ. އަޑު އިވޭނޭ މީހަކުވެސް މެއެވެ. އެކަކުގެ ގައިގައި ޖަހާ ކޮށްޕާލުމާއެކު ޒައިދު އަނެއްކާވެސް ހަޅޭއްލަވައިގަތެވެ.\n"އޭތް ތި އަޑު މަޑުކޮށްބަލަ" އެހެން ޒުވާނަކު ލަވަ ޖަހައިގެން ހުރި ޒުވާނާއަށް އިޝާރާތްކޮށް ތަންކޮޅެއް ބާރަށް ބުނެލި އަޑު އިވުނެވެ. އެއާއެކު ލަވަ ޖަހައިގެން ހުރި ޒުވާނާ އޭނާ އަތުގައި އޮތް ފުޅިން ކޯވަރެއް ދަމާލަމުން އަޑު މަޑުކޮށްލިއެވެ. އެއާއެކު އެންމެންގެ ނަޒަރު ޒައިދުއަށް ހުއްޓުނެވެ. ކޮންމެ މީހަކުވެސް ސުވާލުގެ ނަޒަރަކުން ޒައިދުއަށް ނަޒަރު ހުއްޓާލިއެވެ.\n"މަށަށް ބުނެވުނުހޭ ކަލޭ ގާތު އޭނައަށް އަނިޔާ ކުރަން... " ޒައިދު އޭނާގެ ސުވާލު ތަކުރާރުކޮށްލަމުން ކުރިމަތީ ތިބި ދެ ޒުވާނުންގެ ތެރެއިން އެކަކުގެ ގިރުވާނުގައި ހިފިއެވެ. އެއާއެކު އެތަނަށް އާދަޔާ ހިލާފް ހަމަހިމޭންކަމެއް ވެރިވެގެން ދިޔައެވެ.\nމަ ބުނީ އޭނައަށް ބިރުދައްކަން...." ޒައިދުގެ އަޑު ބާރުވިއެވެ. އެއާއެކު އެ ފިރިހެން ކުއްޖާ ޒައިދުގެ އަތް އޭނާގެ ގިރުވާނުން ނައްޓާލިއެވެ. ޒައިދު އެ ފިރިހެންކުއްޖާގެ މޫނުމައްޗަށް ގޮށްމުށުގެ ހަމަލާއެއް އެއްލިއެވެ. އެއާއެކު އެ ފިރިހެން ކުއްޖާވެސް ޒައިދުގެ ގައިގައި ޖެހިއެވެ.\n"ޒައިއްޓޭ... ނާއްޓޭ..." އެކަކު ގޮވާލާ ވާހަކަދެއްކިއެވެ.\n"ކަލެމެން ދެމީހުން ވެއްޖެއެއްނު ރުޅިމަޑުކުރަން... ޒައިއްޓޭ... ތީތި ކަޑައޭ... އަނިޔާ ކުރިޔަސް އޯކޭ ވޭނެ އެއްނު... އޭނަ އާ ހެދި އަހަރެމެން ތަޅާފޮޅުން ކަޑަ ދޯ"\n"ކެލޭ ތީ އަދި ކާކު ވާހަކަދައްކަން" ޒައިދު ހަޅޭއްލަވައިގަތެވެ.\n"ކަލޭ ހަމަ ރަނގަޅަށްވެސް އަނެއްކާ އޭނާގެ އިޝްކުގަ ޖެހުނީދޯ...." ޒައިދު ޖެހި ފިރިހެން ކުއްޖާ ބުނެލިއެވެ. އެއާއެކު އަނެއްކާވެސް ޒައިދު އެ ފިރިހެން ކުއްޖާގެ ގައިގައި ޖަހަން އަތް މަޅާލިއެވެ. އެހެންނަމަވެސް އެ ދެމެދަށް އެ ގްރޫޕް ކުރިންތަކެއް ވަދެ އެދެމީހުން މައިތިރިކުރިއެވެ.\nތަނަށް ވެރިވެފައިވާ ހަމަހިމޭންކަށް ފޫދުއްވާލާނޭ ގޮތެއް ނޭނގި ނަވީން އިންދާ އަލޫކް ވާހަކަދެއްކިއެވެ.\n"ދޮންބޭ... ކޮންމެވެސް އެއްޗެއް ބުނެބަލަ" އަލޫކް ވާހަކަ ދެއްކުމާއެކު ނަވީން ފުންނޭވާއެއްދޫކޮށްލިއެވެ.\nއަލޫކްއަށް އެ ހުރިހާ ވާހަކައެއް ކިޔައިދޭނީ ކިހިނެތްކަން ހުދު ނަވީންއަކަށްވެސް ނޭނގެއެވެ. އޭނާ އިނީ ހަމަ ހަޤީގަތުގައި ވެސް ބަސް ހުއްޓިފައެވެ.\n"ލޫކް... ދޮންބެ ފަހުން ހުރިހާ ވާހަކައެއް ކިޔައިދޭނަން... އެކަމަކު މިވަގުތު ލޫކް އެބަ ޖެހޭ ދޮންބެއަށް ކަމެއް ކޮށްދޭން... އެހަށް އެއްވެސް މީހެއް ކައިރީ އޮޅިގެންވެސް މިހާވަހަކަ ނުބުނައްޗޭ!" ނަވީން އެދުނެވެ.\n"ކޮންވާހަކައެއް... ސިއްރު ކޮށދޭންވީ ކޮންކަމެއްތަ ދޮންބޭ... ޔޫ ކެން ޓްރަސްޓް މީ..." އަލޫކް ބުނެލިއެވެ.\n"އަހަރެން އަލޫކް ގާތު މި ވާހަކަތައް ކިޔައިދޭނީ ކިހިނެތްތަ؟ އެއީ އަހަރެންގެ މަންމަ ކަމާއި، މަންމަގެ ހާލަތުގެ ޒިންމާ އުފުލަން ޖެހޭނީ އަލޫކްގެ ވެސް ބައްޕަ ކަމާއި، އަހަރެންގެ މަންމަ އެއްލާލުމަށްފަހު އެހެންމީހަކާ ކައިވެނި ކުރީ ބައްޕަކަމާއި، އެ ކައިވެންޏަށް ލިބުނި ދަރިއަކީ ތީ ކަން އަހަރެން ކިހިނެތްތަ ލޫކްއަށް ކިޔައިދޭނީ... އެފަދަ ހިތްވަރެއް އަހަރެންގެ ނެތޭ ލޫކް... ލޫކް އަކީ އަހަރެންނާ އެއްބަފާ ކުއްޖަކަށް ވިޔަސް އެއްބަނޑު އެއްބަފާ މީހަކުވެސް ލޯބިވާ ވަރަށް ވުރެ ބޮޑަށް އަހަރެން ލޫކް ދެކެ ލޯބިވޭ... އެކުވެރިއަކާއި ބޭބެއެއްގެ ހައިސިއްޔަތުން... ކޮންމެ ގޮތެއް ވިޔަސް ލޫކް އަށް މި ވާހަކަތައް ކިޔައިދީގެން އިތުރު ހަމަ ނުޖެހުމެއް އުފައްދާކަށް އަހަރެން ބޭނުމެއް ނުވޭ... ލޫކްގެ ހިތުގެ ހަމަޖެހުން ނަގާލާކަށްވެސް ބޭނުމެއް ނުވޭ... އަހަރެން މި ކުރާ ކޮންމެ ކަމަކީ ރިސްކެއް ނަގައިގެން ކުރާ ކަމެއް. އެތަކެއް ނުރައްކާތަކަކާ ކުރިމަތިލާން އެބަޖެހޭ... ލޫކް މިކަންތަކުގެ ތެރެއަށް ވައްދާކަށް ބޭނުމެއް ނުވޭ... އަހަރެންގެ ފަރާތުން ލޫކްއަށް މި ވާހަކަތައް އަޑު އިވި ގަބޫލު ނުކޮށްފިނަމަ އަހަރެންނާ ލޫކްގެ ގުޅުންއެކީ ހީނަރުވާނެ. އެހެންވާކަށްވެސް އަހަރެން ނޭދެން... " ނަވީން އެތަކެއް ވާހަކައެއް ދެއްކިއެވެ. ހިތުންނެވެ. ދުލާ ހިސާބަށް އެންމެ ލަފްޒެއްވެސް ނަޔެވެ.\n"އެއީ އިބާގެ މަންމަތަ؟ އިބާ އަކީ ދޮންބެގެ ގާރލް ފްރެންޑްތަ؟" އަލޫކް އިބާއަށް ބަލާލާ ސުވާލުކޮށްލިއެވެ. އިބާ ދެލޯ ބޮޑުކޮށްލިއެވެ. އޭނާއަށް ބަލާލެވުނީ ނަވީން އަށެވެ. ނަވީންގެ މޫނުމަތިން އެއްޗެއް ދޭހަވޭތޯ އިބާ މަސައްކަތް ކުރިނަމަވެސް އެ މޫނުމަތިން އޭނާއަށް ފެނުނީ ހުސްކަމެވެ. އެހެންވެ ދޭނެ ޖަވާބެއް ނޭނގި އިބާ އިނީއެވެ. ތަނަށް އަނެއްކާވެސް ވެރިވެގެން ދިޔައީ ހަމަހިމޭން ކަމެވެ.\n"ދޮންބޭ... ކޮންމެވެސް ޖަވާބެއް ދީބަލަ" އަލޫކްގެ ކެތްތެރިކަން ކޮޅުން ލައިފިއެވެ.\nނަވީން ސޯފާއިން ތެދުވިއެވެ. އެއާއެކު އަލޫކްވެސް ތެދުވިއެވެ.\n"ޔޫ ކޭން ޓްރަސްމީ ދޮންބޭ... އެއްފަހަރުވެސް އިތުބާރު ކޮށްފަ ބުނެބަލަ... ބައްޕަ ނުގަބޫލު ވެދާނެތީތަ ދޮންބެ މި ވާހަކަ ނުބުނަން ތިއުޅެނީ... ސިއްރު ކޮށްދެވޭނީ އޭރުންދޯ" އަލޫކް ނަވީންގެ ކުރިމައްޗަށް އެރިއެވެ.


Gefulhuge Urakolhu Miadhu Badhalu Kuraane | Dhiislam\nގެފުޅުގެ އުރަކޮޅު މިއަދު ބަދަލުކުރާނެ\nމާޒިން ހުސައިން އޮކްޓޯބަރ 14, 2013\nއެހެން އަހަރުތަކެކޭވެސް އެއްފަދައިން މިއަހަރުވެސް ކައުބާގެ އުރަކޮޅު ( ކިސްވާ ) ބަދަލުކުރާނެ ކަމަށް ދެހަރަމާ ބެހޭ އިދާރާގެ އިސްވެރިއަކު ހާމަކުރައްވައިފިއެވެ.\nސައުދީ ގެޒެޓްގައި ހާމަކޮށްފައިވާ ގޮތުގައި އެހެން އަހަރު ތަކެކޭވެސް އެއްފަދައިން ކައުބާގެ ކިސްވާއޭ ކިޔުނު، ރަނުގެ އާޔަތްތަކުން ޖަރީކުރެވިފައިވާ ކަޅުކުލައިގެ އުރަކޮޅު މިއަދު ބަދަލު ކުރަން ހަމަޖެހިފައިވާ ކަމަށް ދެހަރަމާ ބެހޭ އިދާރާގެ އިސްވެރިއަކު ހާމަކުރައްވައިފަވާ ކަމަށެވެ.\nމައްކާގެ ކިސްވާ ފެކްޓްރީގެ ޑިރެކްޓަރ ޖެނެރަލް ހާމަކުރާ ގޮތުގައި ގެފުޅުގެ އުރަކޮޅު ތައްޔާރުކުރުމުގައި 240 އަށްވުރެ ގިނަ މަސައްކަތު މީހުން އެމަސައްކަތުގައި ހަރަކާތްތެރިވާ ކަމަށެވެ. އަދި ކޮންމެ އަހަރަކު ކިސްވާ ތައްޔާރުކުރުމަށް 22 މިލިއަން ސައުދީ ރިޔާލް ޚަރަދުވާ ކަމަށެވެ.\nރަނުގެ ބަރަނި ބޭނުންކޮށްގެން ޤުރުއާނުގެ އާޔަތްތައް ވިޔެފައި ހުންނަ ގެފުޅުގެ އުރަކޮޅު ތައްޔާރުކުރުމަށް 700 ކގ ގެ ސިލްކްއާއި 120 ކގ ގެ ރަނާއި އަދި ރިހި ބޭނުންކޮށްފައިވެއެވެ.\nގެފުޅުގެ އުރަކޮޅަކީ ރަނާއި ރިހިން ޤުރުއާނުގެ އާޔަތްތައް ލިޔެ ޖަރީ ކުރެވިފައިވާ ކަޅުކުލައިގެ ކިސްވާއެކެވެ. ނުވަތަ ދިވެހިން ބުނާނަމަ އުރަކޮޅެކެވެ. މި އުރަކޮޅު ކުރިން ހަދައިގެން ގެންނަނީ މިޞުރުންނެވެ. ނަމަވެސް، މީގެ 75 އަހަރު ކުރިން ސަޢުދީ ޢަރަބިއްޔާގެ ބާނީ ރަސްގެފާނު އަބްދުލް ޢަޒީޒުގެ ޤަރާރުގެ ދަށުން މައްކާގައި ކިސްވާ ފެކްޓްރީއެއް ވަނީ އުފައްދަވާފައެވެ. އަދި ގެފުޅުގެ އުރަކޮޅު ހެދުން ވަނީ އޭރުއްސުރެ މި ފެކްޓްރީއާ ހަވާލުކުރެވިފައެވެ.


ސާއްބަ އެނިވާސަރީކަޕް 2018: ރިއަލް ސްޓަރސް ބަލިކޮށް ޔޫތު ފުރެންޑްސް ޗެމްޕިއަންކަން ހޯދައިފި\nDecember 27, 2018 17:28:00\nސާއްބަ އެނިވާސަރީކަޕް 2018 ގެ ޗެމްޕިއަންކަން ޔޫތު ފުރެންޑްސް ހޯދައިފިއެވެ.\nމުބާރާތުގެ ޗެމްޕިއަންކަން ޔޫތު ފްރެންޑްސް ހޯދީ އިއްޔެ ހަވީރު ކުޅެވުނު ފައިނަލް މެޗުގައި ރިއަލް ސްޓަރސްގެ މައްޗަށް 3-1 ން ކުރި ހޯދައިގެނެވެ. ވާދަވެރި ކުޅުމެއް ފެނިގެންދިޔަ މި މެޗުގެ ފުރަތަމަ ހާފު ނިމުނީ އެއްވެސް ކޮޅަކަށް ލަނޑެއްނުޖެހި އެއްވަރުވެގެނެވެ. މެޗުގެ ފުރަތަމަ ލަނޑު 61 އެއްވަނަ މިނެޓްގައި ޖަހައިދިނީ ޔޫތު ފްރެންޑްސްގެ އަހުމަދު އިބުރާހިމެވެ. ނަމަވެސް މާގިނައިރުތަކެއް ނުވެ 66 ވަނަ މިނެޓްގައި ރިއަލް ސްޓަރސްއިން ލަނޑެއް ޖަހައި މެޗުގެ ނަތީޖާ ހަމަހަމަ ކުރިއެވެ. މި ލަނޑު ކާމިޔާބު ކޮށްދިނީ އަހުމަދު އަފްރާހެވެ. އެ ލަނޑަށްފަހު ޔޫތު ފްރެންޑްސްގެ ކުޅުން ރަނގަޅުކޮށް 79 ވަނަ މިނެޓްގައި މުހައްމަދު މަފާޒްޖެހި ލަނޑުން އަނެއްކާވެސް ލީޑު ނެގިއެވެ. އަދި މެޗު ނިމެންދަނިކޮށް އެޓީމުގެ އަހުމަދު ޚަލީލު އިތުރު ލަނޑެއް ޖަހައި ޔޫތު ފްރެންޑްސްއަށް ތަށި ޔަގީންކޮށްދިނެވެ. މި ލަނޑާއެކު އުފާފާޅު ކުރުމުގެ ތެރޭގައި އަހުމަދު ޚަލީލަށްވަނީ ދެވަނަ ރީނދޫ ކާޑާއެކު ރަތްކާޑު ދައްކާފައެވެ. މި މެޗުގައި ޚަލީލުގެ އިތުރުން އެޓީމުގެ ޖާދު ﷲ އަލީއަށާއި ރިއަލް ސްޓަރސްގެ މުހައްމަދު ޚާލިދަށްވެސް ވަނީ ރީނދޫ ކާޑު ދައްކާފައެވެ.\nމި މެޗުގެ މޮޅު ކުޅުންތެރިޔާގެ މަގާމު ހޯދާފައިވަނީ ޔޫތު ފްރެންޑްސްގެ ޖާޒީ ނަމްބަރ 11 މުހައްމަދު މަފާޒެވެ.\nފައިނަލް މެޗު ނިމުމުން އެކިއެކި މަގާމުތަކަށް ހޮވުނު ފަރާތްތަކަށްވަނީ އިނާމާއި ހަނދާނީ ލިޔުން ދީފައެވެ. މުބާރާތުގެ އެންމެ މޮޅު ކީޕަރުގެ މަގާމު ޔޫތު ފްރެންޑްސްގެ މިފްޒާލް އިދްރީސް ހޮވުނުއިރު، އެންމެ މޮޅު ޑިފެންޑަރަކަށް ހޮވިފައިވަނީ ރިއަލް ސްޓަރސްގެ އަހުމަދު އަޝްރަފެވެ.7ލަނޑާއެކު އެންމެ ގިނަ ގޯލް ޖެހި ކުޅުންތެރިޔާގެ މަގާމާއެކު އެންމެ މޮޅު ފޯވާޑުގެ މަގާމު ހޯދާފައިވަނީ ޔޫތު ފްރެންޑްސްގެ މުހައްމަދު މަފާޒެވެ. އެންމެ މޮޅު މިޑްފީލްޑަރަކަށް ހޮވިފައިވަނީ ރޫހުގެ މުހައްމަދު ޔޫސުފެވެ. އަދި މުބާރާތުގެ އެންމެ މޮޅު ކުޅުންތެރިޔާގެ މަގާމު ހޯދީ ޔޫތު ފުރެންޑްސްގެ ޖާދު ﷲ އަލީއެވެ. މުބާރާތުގެ ފެއަރ ޕްލޭ ޓީމަކަށް ރޫހު ހޮވުނުއިރު، 21 އަހަރުން ދަށުގެ އެންމެ މޮޅު ކުޅުންތެރިޔާގެ މަގާމު ހޯދީ އެޓީމުގެ މުހައްމަދު ނަބީލެވެ.\nމި މެޗު ޝަރަފްވެރި މެހެމާނުންގެ ގޮތުގައި ޔޫތު މިނިސްޓްރީގެ ސްޓޭޓް މިނިސްޓަރ އައްސަދު އަލީ (އަޑުބަރޭ)، ކުޅުދުއްފުށި އުތުރު ދާއިރާގެ މަޖިލިސް މެމްބަރ އަބުދުލްޢަފޫރު (ގަޕޯ)، ހަނިމާދޫ ދާއިރާގެ މެމްބަރ ހުސައިން ޝަހުދީ، ހދ. އަތޮޅު ކޮމާންޑަރ އިންސްޕެކްޓަރ އޮފް ޕޮލިސް ރާޖުނީ ޝުއައިބު، ހަނިމާދޫ ކައުންސިލްގެ ރައީސް އަބުދުއްސަލާމް އަދި އަލްފާޟިލް އިދުރީސް އަބުދުﷲ ވަނީ ބައިވެރިވެފައެވެ.\nމި މުބާރާތަކީ ހަނިމާދޫގެ ޖަމިއްޔާއެއްކަމަށްވާ ސާއްބަ އެކުވެރި ކުލަބުގެ އަހަރީ ދުވަހާ ގުޅުވައިގެން ކުރިޔަށް ގެންދިޔަ މުބާރާތެކެވެ. ދެއަހަރުން އެއް އަހަރު މި މުބާރާތް އޮންނައިރު، ދެން މި މުބާރާތް އޮންނާނީ 2020 ވަނަ އަހަރުކަމަށް މުބާރާތް އިންތިޒާމްކުރާ ފަރާތުން މިނޫހަށްވަނީ މައުލޫމާތު ދީފައެވެ.\nމާލޭގެ މިސްކިތަކަށް ބޭރު މީހަކު ވަދެ ނަމާދަށް ތިބި މީހުންނަށް ހަމަލާދޭން މަސައްކަތް ކޮށްފި\n"މުސްލިމަކު އޭނާގެ އަޚާގެ މައްޗަށް، އޭނާ ނެތް ތަނުގައި ކުރާ ދުޢާ އިޖާބަވެގެންވޭ"\nއިސްލާމިކް ޔުނިވާސިޓީގެ ހިންގުން މެދުކަނޑާ ނުލާނެ: ރައީސް\nސިވިލް ކޯޓުގެ ގާޒީ ފަހީމްގެ މައްސަލައެއް ވެސް ބަލަން ޖޭއެސްސީން ނިންމައިފި\nމާލޭގެ ގެއެއްގެ ބެލްކަނީ ވެއްޓި ބަޔަކަށް އަނިޔާވެއްޖެ


އިންޑިއާގެ ވެރިކަން ކުރާ ބީޖޭޕީން ބޭނުން ވަނީ ނޭޕާލާއި ސްރީލަންކާގައި ވެސް ވެރިކަން ކުރަން ...؟ - Sandhaanu\nއިންޑިއާގެ ވެރިކަން ކުރާ ބީޖޭޕީން ބޭނުން ވަނީ ނޭޕާލާއި ސްރީލަންކާގައި ވެސް ވެރިކަން ކުރަން …؟\nފެބްރުއަރީ 20, 2021\nއިންޑިއާގެ ދާޚިލީ ވަޒީރު ބޭނުންފުޅު ވަނީ އިންޑިއާގެ ހުރިހާ ސްޓޭޓެއްގެ އިތުރަށް އަވައްޓެރި ނޭޕާލުގައި ވެސް ބާރަތިޔާ ޖަންތާ ޕާޓީ (ބީޖޭޕީ)ގެ ވެރިކަމެއް ގާއިމު ކުރުމަށްކަމަށް އިންޑިއާގެ ތުރިޕޫރާގެ ޗީފް މިނިސްޓަރ ބިޕަލްބް ދީޕް މިދިޔަ ހަފުތާގައި ވިދާޅުވުމުން ނޭޕާލުން ވަނީ އެކަމާ ވަރަށް ބޮޑަށް ނުރުހުން ފާޅުކޮށްފައެވެ.\nނޭޕާލުގެ ޚާރިޖީ ވަޒީރު ޕްރަދީޕް ކުމާރު ގިޔާވަލީ ވިދާޅުވީ މީޑިއާ ރިޕޯޓުތައް ދެކެވަޑައިގެންނެވިކަމަށާއި އެވާހަކަތަކާ ނޭޕާލުން ދެކޮޅުހަދާކަމުގައި އިންޑިއާގެ އިސްބޭފުޅުންނަށް ދަންނަވާފައި ވާނޭކަމަށެވެ.\nއިންޑިއާގެ ދާޚިލީ ވަޒީރު އަމިތު ޝާހު ވިދާޅުވިކަމަށް ތުރިޕޫރާގެ ޗީފް މިނިސްޓަރ ބިޕަލްބް ދީޕް ވިދާޅުވި ވާހަކައާ ގުޅިގެން ނޭޕާލުގެ ސަރުކާރުންނާއި އިދިކޮޅުފަރާތްތަކުން ބުނީ އެ ވާހަކައަކީ ގައުމުގެ މިނިވަންކަމާއި އަމިއްލަވަންތަކަމަށް ގެއްލުން ވާފަދަ ވާހަކަތަކެއްކަމަށެވެ.\nހަރުކަށި ސިޔާސަތެއް ގެންގުޅުއްވާ އަމިތު ޝާހު ބީޖޭޕީގެ ރައީސަކަށް ހުންނެވި ދުވަސްވަރު ބީޖޭޕީއަކީ ދުނިޔޭގެ އެންމެ ބޮޑު ސިޔާސީ ޕާޓީކަމަށާއި ދެން ކުރަން ޖެހިފައި އޮތްކަމަކީ ނޭޕާލާއި ސްރީލަންކާގައި ވެސް ބީޖޭޕީގެ ވެރިކަމެއް ގާއިމުކުރުންކަމަށް އަމިތު ޝާހު ވިދާޅުވިކަމަށް ތުރިޕޫރާގެ ޗީފް މިނިސްޓަރ ބިޕަލްބް ދީޕް ހާމަކުރެއްވުމަކީ ސަރަހައްދީ ގައުމުތަކަށް ލިބުނު ބިރުވެރިކަމުގެ އިންޒާރެކެވެ.\nނޭޕާލުގެ ނޫހެއްކަމުގައިވާ “ކަޓްމަންޑޫ ޕޯސްޓް”ގައި ވާގޮތުން އިންޑިއާގައި ހުންނަވާ ނޭޕާލުގެ ސަފީރު ނީލަމްބަރު އަޗާރިޔާ ވަނީ އިންޑިއާގެ ޚާރިޖިއްޔާގެ ކަމާބެހޭ ބޭފުޅުންނަށް ގުޅުއްވައި ތުރިޕޫރާގެ ޗީފް މިނިސްޓަރ ދެއްކެވި ވާހަކަތަކާމެދު ނުރުހުން ފާޅުކުރައްވާފައެވެ.\nއެންމެ މޮޅީ އިންޑިއާގެ ސަގާފަތްކަމަށް ވިސްނުން\nބީޖޭޕީގެ ކުރީގެ ރައީސް އަދި މިހާރުގެ ދާޚިލީ ވަޒީރު، އަމިތު ޝާހުގެ ވާހަކަ ދިފާއުކޮށް ތުރިޕޫރާގެ ބީޖޭޕީ ގޮފިން ވަނީ ވާހަކަދައްކާފައެވެ. އެމީހުން ބުނިގޮތުގައި އެންމެ މޮޅީ އިންޑިއާގެ ސަގާފަތާއި ފަލްސަފާއެވެ.\n“އެހެން ގައުމުތަކަށް ވެސް އެކަން ފަތުރަން އަހަރުމެން ބޭނުން.” މިއީ ބީޖޭޕީގެ އަމާޒެވެ.\nބީޖޭޕީ، ތުރިޕޫރާގެ ތަރުޖަމާނު ނަބެންދޫ ބާޓާ ޗާރިޔާ ދެއްވި ބަޔާނެއްގައި ވިދާޅުވީ އެމީހުންގެ މައިގަނޑު އަމާޒަކީ ހަމައެކަނި އިންތިޚާބުތައް ކާމިޔާބުކުރުމެއްނޫނެވެ.\n“އަހަރުމެން ބޭނުން ވަނީ މުޅި ދުނިޔޭގެ އެންމެންގެ މައްޗަށް ކާމިޔާބު ހޯދުން.” އޭނާ ވިދާޅުވިއެވެ.\nއިންޑިއާގެ ޚާރިޖީ ޕޮލިސީއަކީ ވަރަށް ބޮޑަށް ފޮރުވިފައިވާ އެއްޗެއް\nއިންޑިއާއާއި ނޭޕާލުގެ ގުޅުން ދިރާސާ ކުރާ ނޫސްވެރިއެއްކަމުގައިވާ އަނިލް ޗަމްޅިޔާ ވޮއިސް އޮފް އެމެރިކާއާ ވާހަކަދައްކަމުން ބުނިގޮތުގައި ބީޖޭޕީގެ އިސް ބޭފުޅެއްކަމުގައިވާ ސުބުރަމަނިޔަމް ސުވާމީ އޭނާއަށް ދިން އިންޓަވިއުއެއްގައި އިންޑިއާއާއި ސްރީލަންކާ ގުޅާލަން ޖެހޭ ކަމަށް ވަނީ ވިދާޅުވެފައެވެ.\nއޭނާ ބުނިގޮތުގައި އަވައްޓެރިގައުމުތަކާ ގުޅުން ބަދަހިކުރުމަށް އިންޑިއާއިން ގެންގުޅޭ ޕޮލިސީއަށް މިދުވަސްކޮޅު ވަނީ ބުރޫއަރާފައެވެ.\nއަނިލް ޗަމްޅިޔާ ބަޔާންކުރިގޮތުގައި އިންޑިއާއިން އަވަށްޓެރި ގައުމުތަކަކީ މާ ބާރެއް ނެތް، “ކުޑަކުޑަ” ބައެއްކަމަށް ވިސްނުމާއި އެ ގައުމުތަކާ ގުޅުން ބަދަހިކުރުމަށް މާބޮޑު ސަމާލުކަމެއް ނުދިނުމަކީ ބީޖޭޕީގެ ފިކުރުގެ މައްސައެކެވެ.\nއޭނާ ބުނިގޮތުގައި މިވަގުތު އިންޑިއާގެ ޚާރިޖީ ޕޮލިސީ ވަނީ ވަރަށް ބޮޑަށް ފޮރުވިފައެވެ. އަވަށްޓެރި ގައުމުތަކާއެކު ބާއްވަންވީ ކޮންކަހަލަ ގުޅުމެއްކަން ފާޅުގައި އެނގޭކަށް ނެތެވެ. ސްރީލަންކާއާއި ނޭޕާލާ ބެހޭ ގޮތުން އޮޅުން އަރާފަދަ ވާހަކަތައް ފެތުރެނީ އެހެންވެގެންނެވެ.\nޗީފް މިނިސްޓަރގެ ވާހަކަފުޅަކީ ބީޖޭޕީގެ ފޮޓޯ\nނޭޕާލަކީ އިންޑިއާ މީހުން ގިނައަދަދަކަށް ދިރިއުޅެމުންދާ ގައުމެކެވެ. އިމިއްލަ މިނިވަން ވެރިކަމެއް ހިންގާ ގައުމަކަށް ވިޔަސް ނޭޕާލުން އިންޑިއާގެ މައްޗަށް ވަރަށް ބޮޑަށް ބަރޯސާ ވާންޖެހެއެވެ.\nނޫސްވެރިޔާ އަނިލް ޗަމްޅިޔާ ވޮއިސް އޮފް އެމެރިކާއާއި ވާހަކަދައްކަމުން ހާމަކުރިގޮތުގައި ނޭޕާލު ސަރުކާރުން އެ ގައުމަކީ ހުރިހާ ދީނެއްގެ ބަޔަކަށް ވެސް މިނިވަންކަމާއެކު އުޅެވޭނޭ ގައުމެއްގެ ގޮތުގައި ބާއްވަން ބޭނުންވާއިރު، ނޭޕާލުގައި ދިރިއުޅޭ މީހުންނާއި ނޭޕާލަށް ނުފޯޒު ފޯރުވަން އުޅޭ ހިންދޫން ބޭނުންވަނީ “ހިންދޫ ގައުމެއް”ގެ ގޮތުގައި ނޭޕާލު ބޭއްވުމަށެވެ.\nއަނިލް ޗަމްޅިޔާ ބުނިގޮތުގައި ތުރިޕޫރާގެ ޗީފް މިނިސްޓަރ ބިޕަލްބް ދީޕްގެ ވާހަކަފުޅުން ހާމަވަނީ ނޭޕާލާމެދު ހިންދޫންގެ ވިސްނުން ބިނާވެފައިވާ ގޮތެވެ.\n“އެފަދަ ވިސްނުމެއް ގެންގުޅޭ އަވަށްޓެރި ގައުމަކާއެކު ގާތް ގުޅުމެއް ބޭއްވުމާމެދު އެހެން ގައުމުތަކުން ކަންބޮޑުވާންޖެހޭ. އަދި އެފަދަ ވާހަކަ ދައްކާ ބަޔަކާ އިތުރަށް ގުޅުން ބަދަހިކުރުމަށް ބިރުގަންނަންވެސް ޖެހޭ.” އަނިލް ބުންޏެވެ. “އަވައްޓެރިންނާމެދު މިފަދަ ވާހަކަ ދެކެވެނީ އިންޑިއާގެ ދާޚިލީ ސިޔާސަތު ބިނާވެފައިވާ ގޮތުގެ ސަބަބުން.”\nއަނިލް ޗަމްޅިއާ ބުނި ގޮތުގައި އިންޑިއާ އޮތީ ހަމަހަމަ ގޮތެއްގައި އަވައްޓެރިންނާ މެދު ކަންތައް ކުރާ ގޮތަކަށް ނޫނެވެ.\nސަރަހައްދީ އިމުގެ މައްސަލަ\nމިދިޔަ އަހަރު މޭމަހުގެތެރޭގައި އިންޑިއާއާއި ނޭޕާލާ ދެމެދު ސަރަހައްދީ އިމުގެ މައްސަލައިގައި ވަރަށް ބޮޑަށް ޚިޔާލު ތަފާތުވެ ބޮޑު އަރާރުމަކާ ކުރިމަތިލާން ޖެހުނެވެ. އެދުވަސްވަރު ނޭޕާލުން ސަރަހައްދީ އިމުގެ އައު ޗާޓެއްކުރަހައި އެއީ އެގައުމުގެ ޗާޓުކަމަށް ނިންމިއެވެ.\nނޭޕާލާއި އިންޑިއާއާ ދެމެދު ސަރަހައްދީ އިމުގެ މައްސަލަތަކުގައި ނިމުމެއް ނެތް މައްސަލަތަކެއް އުފެދިފައިވެއެވެ. އެކަމުގެ ހައްލެއް އަދި ފެންނާކަށްވެސް ނެތެވެ.\nޗައިނާއާއި އިންޑިއާ ދެމެދު ވެސް ލަދާޚުގެ މައްސަލައިގައި މިދިޔަ އަހަރު ބޮޑު ހަނގުރާމައެއް ފަށާ ހިސާބަށް ދިޔައެވެ. އިމުގެ މައްސަލައިގައި ހިނގި ހަމަނުޖެހުންތަކުގައި ދެ ގައުމުގެ ސިފައިންގެ އެތައް ބަޔަކު މަރުވެފައިވެއެވެ. ދެން އޮތީ އިންޑިއާއާއި ޕާކިސްތާނުގެ ވާހަކައެވެ. ކަޝްމީރުގެ މައްސަލާގައި ދެގައުމުން އައު ހަނގުރަމައެއް ފަށާފާނެހެން ހީވާފަދަ ކިތަންމެ ދަނޑިވަޅެއް މިދިޔަ 2020ގައި ވެސް ބޯމަތިވެގެންދިޔައެވެ.\nސްރީލަންކާގައި ބޭރު ގައުމެއްގެ ސިޔާސީ ޕާޓީއަކަށް ހަރަކާތްތެރިއެއް ނުވެވޭނެ\nސްރީލަންކާގެ އިލެކްޝަން ކޮމިޝަންގެ ޗެއާމަން ދެއްވި ބަޔާނެއްގައި ވިދާޅުވީ، ލަންކާގެ އިންތިޚާބީ ގާނޫނުތައް އެކުލަވާލާފައިވާ ގޮތުން ބޭރު ގައުމެއްގެ ސިޔާސީ ޕާޓީއަކަށް ލަންކާގައި ހަރަކާތްތެރިވުމުގެ ހުއްދައެއް ނުދެވޭނޭކަމަށެވެ.\nއިންޑިއާގެ ދާޚިލީ ވަޒީރު އަމިތު ޝާހު ވިދާޅުވިކަމަށް ތުރިޕޫރާގެ ޗީފް މިނިސްޓަރ ބިޕަލްބް ދީޕް ވިދާޅުވި ވާހަކައާ ގުޅިގެން ސްރީލަންކާގެ ކަމާ ބެހޭ ބޭފުޅަކު ޚާއްޞަ ބަޔާނެއް ނުދެއްވައެވެ. އެއީ އިންޑިއާއިން ދާދިފަހުން ސްރީލަންކާއަށް ވެދުމަކަށްއެރުވި ކޮރޯނާ ވެކްސިންގެ ސަބަބުންނޭ ބުނެ ވާހަކަދެއްކުމުގެ މާނައެއް ނެތެވެ.\nސްރީލަންކާއަކީ އިންޑިއާގެ ވާދަވެރި ޗައިނާއާ ވަރަށް ގާތްގުޅުމެއް ބާއްވަމުންދާ ގައުމެކެވެ.\nއިންޑިއާއަކީ ސަރަހައްދީ ބޮޑު ބާރަކަށް ވިޔަސް އެހެން ގައުމުތަކުގެ މިނިވަންކަމާއި ރައްކާތެރިކަމާމެދު ބިރުވެރިކަން އުފޭދާ ފަދަ ވާހަކަދެއްކުމަކީ ސަރަހައްދީ ސުލުހައަށް އޮތް ނުރައްކަލެކެވެ.\nއަޙްމަދު ފެބްރުއަރީ 21, 2021 At 8:39 އމ\nރާއްޖެ މިހާރު އަޅުވެތި ކޮށްފަވާކަމަށް ގަބޫލު ކުރެވޭތޯ\nSun ފެބްރުއަރީ 21, 2021 At 11:44 ޕމ


ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް އިންޑިޔާއަށް ކުރައްވާ ރަސްމީ ދަތުރުފުޅުގައި ފުރާވަޑައިގަތުމުގެ ކުރިން ދެއްވި ޕްރެސް ސްޓޭޓްމަންޓް - The President's Office\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް އިންޑިޔާއަށް ކުރައްވާ ރަސްމީ ދަތުރުފުޅުގައި ފުރާވަޑައިގަތުމުގެ ކުރިން ދެއްވި ޕްރެސް ސްޓޭޓްމަންޓް\n16 ޑިސެންބަރު 2018، ރިފަރެންސް: PR-2018-118\nاللّـه سبحانه وتعالى އަށް ޙަމްދާއި ޝުކުރު ދަންނަވަން. މި އުންމަތުގެ މާތް ނަބިއްޔާ مُحَمَّـد رســول اللّـه صـلّى الله علـيـه وسـلّم އަށް ޞަލަވާތާއި ސަލާމް ލެއްވުން އެދި ދުޢާކުރަން. މި ޞަލަވާތާއި ސަލާމުގައި އެކަލޭގެފާނުގެ އާލު އަޞްޙާބުން ޝާމިލްކުރަން.\nއަޅުގަނޑު މިއަދު މިފުރަނީ، އިންޑިޔާގެ ބޮޑުވަޒީރު ނަރެންދުރަ މޯދީގެ ދަޢުވަތަކަށް، އެޤައުމަށް ކުރާ ރަސްމީ ދަތުރެއްގައި. މިއީ އަޅުގަނޑު މިމަޤާމާ ޙަވާލުވުމަށްފަހު، ރާއްޖޭން ބޭރަށް ކުރާ ފުރަތަމަ ރަސްމީ ދަތުރުވެސްމެ. އެނގިވަޑައިގަންނަވާނެ، އިންޑިޔާއަކީ ރާއްޖެއާއެކު އެންމެ ފުރަތަމަ ސިޔާސީ ގުޅުން ޤާއިމުކުރި އެއް ޤައުމު.\nރާއްޖޭގެ ތަރައްޤީއަށް އިންޑިޔާއިން ވެދޭ އެހީތެރިކަން، އަޅުގަނޑުމެން އަބަދުވެސް ޝުކުރުވެރިކަމާއެކު ފާހަގަކުރަން. އަދި ކުރިމަގުގައިވެސް ރާއްޖެއަށް ބޭނުންވާ ހުރިހާ ދާއިރާތަކަކުން، އިންޑިޔާގެ އެހީތެރިކަން ލިބިގެންދާނެކަމާމެދު އަޅުގަނޑު ޝައްކެއްނުކުރަން.\nމި ދަތުރުގައި، އިންޑިޔާގެ ބޮޑުވަޒީރު ނަރެންދުރަ މޯދީއާއި އެޤައުމުގެ ރައީސް ރާމް ނާތު ކޯވިންދާ ބައްދަލުކޮށް، ދެޤައުމުގެ ގުޅުން ބަދަހިކުރުމާ ބެހޭގޮތުން މަޝްވަރާ ކުރެވޭނެ. އަދި އިންޑިޔާ ސަރުކާރުގެ އިސް ވެރިންނާވެސް ބައްދަލުކުރުން އޮންނާނެ.\nއިންޑިޔާގެ ވިޔަފާރިވެރިންނާ ބައްދަލުކޮށް، ރާއްޖޭގައި ހުރި އިންވެސްޓްމެންޓް ފުރުސަތުތަކާ ގުޅޭގޮތުން މަޢުލޫމާތުދީ، އެ ބޭފުޅުންގެ ޝައުޤުވެރިކަން ހޯދުމަށްވެސް، މިދަތުރުގައި ބައިވެރިވާ ދިވެހި ވަފުދުން މަސައްކަތް ކުރާނެ.\nމި ދަތުރުގައި އަޅުގަނޑަށް ލިބޭނެ އެންމެ ބޮޑު ހިތްހަމަޖެހުމަކީ، އިންޑިޔާގައި ދިރިއުޅުއްވާ ދިވެހި ޢާއިލާތަކާ ބައްދަލުކޮށް، އެބޭފުޅުންގެ ޙާލު އޮޅުންފިލުވުމުގެ ފުރުޞަތު ލިބޭކަން. އިރާދަކުރެއްވިއްޔާ، އަޅުގަނޑު ދިވެހި ޢާއިލާތަކާ ބައްދަލުކޮށް، އެބޭފުޅުންނަށް ދަތިވާ ކަންތައްތައް އޮޅުންފިލުވާނަން.\nދެ ޤައުމުގެ ދެމެދުގައި އެއްބާރުލުން ޤާއިމުކުރުމަށް ހަމަޖެހިފައިވާ ކަންކަމާ ގުޅޭ ގޮތުން، ދެޤައުމުން އެއްބަސްވުންތަކުގައި ސޮއިކުރުމަށް ވަނީ ހަމަޖެހިފައި. އޭގެތެރެއިންވެސް އެންމެ މުހިންމު އެއްބަސްވުމަކީ، ވިސާގެ ލުއިފަސޭހަތަކާ ބެހޭގޮތުން ސޮއިކުރާ އެއްބަސްވުން.\nއެ އެއްބަސްވުމުގައި ސޮއިކުރުމުން، ޑިޕެންޑެންޓް ވިސާ ހޯދުމާއި، ބޭސްފަރުވާ ކުރުމަށް ބޭނުންވާ ވިސާ ހޯދުމުގައި ވަރަށް ބޮޑު ފަސޭހަތަކެއް ލިބިގެންދާނެ. މީގެއިތުރުންވެސް ވިސާގެ އެތައް ލުއިތަކެއް، މި ދަތުރުގައި ސޮއިކުރާ އެއްބަސްވުމުން ލިބިގެންދާނެ.\nއިންޑިޔާ އާއި ރާއްޖެއާ ދެމެދު އަބަދުވެސް އެއްބާރުލުން ދަމަހައްޓަމުން އަންނަ ދާއިރާތައް ކަމަށްވާ، ޞިއްޙީ ދާއިރާއާއި، ސަގާފީ ކަންކަމާއި، ދިފާއީ ކަންކަމުގައި، މިދަތުރުގެ ސަބަބުން މިހާރަށްވުރެ އިތުރަށް ގުޅުން ބަދަހިވެގެންދާނެ.\nމިދަތުރުގައި ކުރުމަށް ހަމަޖެހިފައިވާ އެންމެ މުހިންމު އަނެއް ކަމަކީ، ދައުލަތުގެ ބަޖެޓަށް ބޭނުންވާ ފައިސާ ހޯދުމަށްޓަކައި އިންޑިޔާ ސަރުކާރާއެކު ވާހަކަދެއްކުން. އަދި އަޅުގަނޑުމެންގެ އިންފްރާސްޓްރަކްޗަރ ބިނާކުރުމަށް ބޭނުންވާ އިންވެސްޓްމެންޓްތައް ހޯދުމާ ގުޅޭގޮތުންވެސް އިންޑިޔާގެ ވެރިންނާއެކު މަޝްވަރާ ކުރުމަށް ވަނީ ހަމަޖެހިފައި.\nއަޅުގަނޑު އުންމީދުކުރަނީ، މިއީ ވަރަށް ކާމިޔާބު ދަތުރަކަށްވާނެ ކަމުގައި. އަދި މިއީ ދެ ޤައުމުގެ ގުޅުން އިތުރަށް ބަދަހިވުމަށް ލިބޭނެ ވަރަށް ރަނގަޅު ފުރުޞަތަކަށް ވެގެންދާނެ ކަމަށް. ޤައުމުގެ ހެވާއި ލާބަޔަށް އަޅުގަނޑުމެން މި ކުރާ މަސައްކަތުގައި މާތް ﷲ ބަރަކާތް ލައްވައި، ހެޔޮ ތައުފީޤް ދެއްވާށި! އާމީން


"Bos" ge2theme lava aammunnah dhookollaifi | Mihaaru\n"ބޮސް" ގެ ޕޯސްޓަރެއް: އަންނަ އަންގާރަ ދުވަހުގެ ރޭ ފިލްމް ޕްރިމިއާ ކުރާނެ.\n26 އޮކްޓޯބަރ 2017 - 15:063comments\nއަމިއްލަ ރާގުގެ ޖުމްލަ އަށް ލަވަ ހިމެނޭ ފިލްމުގެ ވަރަށް އަސަރުގަދަ އަދި އެހާމެ މާނަ ފުން ވާހަކަތަކެއް ކިޔައިދޭ ދެ ތީމް ލަވައިގެ ތެރެއިން އެއް ލަވަޔަކީ އިބްރާހީމް ޒައިދު އަލީ (ކުޑައިއްބެ) އެވެ. "ލައްވާށި ރަހުމަތް" އަކީ އިއްބެގެ މިއުޒިކާއި މެލޮޑީ ވެސް ތައްޔާރުކޮށްފައިވާ ލަވައެކެވެ. ލަވައިގެ ޅެން ހަދާފައި ވަނީ މައުސޫމް ޝާކިރެވެ.\n"ބޮސް" ގެ ދެވަނަ ތީމް ލަވައިގެ މިއުޒިކާއި ޅެމާއި އަދި ލަވަ ކިޔާފައި ވަނީ މުހައްމަދު އަބްދުލްޣަނީ (ތޭރަވާ) އެވެ.\nފާތުމަތު ނަހުލާގެ ސްކްރީންޕްލޭއަކަށް، އޭނާ ޕްރޮޑިއުސްކޮށް، އައިޝަތު ރިޝްމީ ލައްވައި ޑައިރެކްޓް ކުރި ފިލްމްގެ އަނެއް ހަ ލަވަ މީގެ ކުރިން އާންމުންނަށް ސައުންޑް ކްލައުޑާއި މައި ޓޯންސް މެދުވެރިކޮށް ދޫކޮށްލައިފަ އެވެ. "ބޮސް"ގެ ލަވަތައް ކިޔާފައި ވަނީ ރާފިޔަތު ރަމީޒާ، މާއިން ރަޝީދު، މަރިޔަމް އަޝްފާ ޝަލަބީ އިބްރާހީމް، ހަމޫދު އަހުމަދު އަދި މުހައްމަދު ނަބީލެވެ.\nތޭރަވާ ކިޔާފައިވާ "ބޮސް" ގެ ތީމް ލަވަ.\nއަސަރު ގަދަ ލޯބީގެ ވާހަކައަކަށް ހަދާފައިވާ ފިލްމުގެ ލަވަތަކުގެ މިއުޒިކް ހަދާފައިވާ ކުޑައިއްބެ އާއި ތޭރަވާގެ އިތުރުން އަބްދުﷲ އަބްދުލް ފައްތާހް (ފަތޯ)، މިސްޓީ އަދި މުނާޒްގެ އިތުރުން ހުސައިން ސޮބާހެވެ.\nނަހުލާ ރޭ ބުނީ "ބޮސް" ގެ މަސައްކަތް މިހާރު އެއްކޮށް ނިމިފައިވާ ކަމަށާއި ފިލްމާ ދޭތެރޭ އޭނާ ހުރީ ވަރަށް ހިތްހަމަޖެހިފައި ކަމަށެވެ. އަދި ރިޝްމީ ފިލްމަށް ކޮށްފައި ހުރި މަސައްކަތް ވަރަށް ފުރިހަމަ ކަމަށް ވެސް ބުންޏެވެ.\n"ދިވެހި ފިލްމަށް ލޯބި ކުރާ މީހުން އެބަތިބި އަހަރެންގެ ޔޫސުފަށް ފަހު ދެން ދިވެހި ފިލްމު ބެލުން ހުއްޓާލައިގެން ތިބި މީހުން،" ނަހުލާ ބުންޏެވެ. "ބޮސް އަކީ އެ މީހުން ވެސް އަލުން ދިވެހި ފިލްމް ބަލަން ފަށާނެ ވަރުގެ ފިލްމެއް."\nއެހެންވެ ވީހާ ވެސް އަވަހަކަށް ޓިކެޓް ނަގައިގެން ފިލްމް ބެލުމަށް އޭނާ އެދުނެވެ.\nކުޑައިއްބެ ކިޔާފައިވާ "ބޮސް" ގެ ތީމް ލަވަ.\nފިލްމާ ބެހޭ ގޮތުން ރިޝްމީ ބުނީ ނަހުލާގެ "ޓަޗް" ފިލްމަށް ގެންނަން އޭނާ އަށް ކުރެވުނު ހުރިހާ މަސައްކަތެއްކޮށްފައި ހުންނާނެ ކަމަށާއި ކުރެވުނު މަސައްކަތާ ދޭތެރޭ 98 ޕަސަންޓް ހިތްހަމަޖެހޭ ކަމަށެވެ.\n"އެކަމަކު އޮލިމްޕަހުގައި ފިލްމް ބަލާފައި ނަހޫގެ މޫނުމައްޗަށް އަންނަ ކުލަވަރަކުން އަހަރެން ގަބޫލު ކުރާނީ ނަހޫ ބޭނުންވި ގޮތަށް އަހަންނަށް މިއަށް ސަތޭކަ ޕަސަންޓް ދެވިފައިވާ ކަމަށް،" އޭނާ ބުންޏެވެ.\nތީމް ލަވަތައް ދައްކާލަން ބޭއްވި ހަފުލާ ރޭ ފޭސްބުކުން ލައިވްކޮށް، އާންމުން ކުރި ބައެއް ސުވާލުތަކަށް "ބޮސް" ގެ ޓީމުން ޖަވާބު ވެސް ދިނެވެ.\n"ބޮސް" ގެ ލީޑް ރޯލް ކުޅެފައި ވަނީ އަލަށް ތައާރަފުވާ މުހައްމަދު ޔުނާންއާ އެކު މަރިޔަމް އައްޒަ އެވެ. އަދި ފިލްމުން އިބްރާހީމް ޖިހާދު (ޖިމީ)، ފާތުމަތު އާޒިފާ (އަޒޫ)، އަލީ އާޒިމް (ދޮންއައްޔަ) އަދި ޝަމީލް ވެސް ފެނިގެން ދާނެ އެވެ.\nއިތުރު ލިޔުންތައް ކްރިސްޓަލް އެންޓަޓެއިންމެންޓްސް ފާތިމަތު ނަހުލާ ދިވެހި ފިލްމް އިންޑަސްޓްރީ އައިޝަތު ރިޝްމީ އެކްޓްރެސް މަރިޔަމް އައްޒަ ފިލްމު ބޮސް


Mi Mas Nimumun Afghan In Meehun Beyrah Nugendheveyne: Taliban – adduLIVE\nމި މަސް ނިމުމުން އަފްގާނުން މީހުން ބޭރަށް ނުގެންދެވޭނެ: ތާލިބާން\nAug 24, 2021, 20:40 ހަސަން ރަޝީދު\nމި މަސް ނިމުމުން އަފްގާނިސްތާނުން މީހުން ބޭރަށް ގެންދިޔުން މަނާވާނެ ކަމަށް ތާލިބާން ޖަމާއަތުން ބުނެފިއެވެ.\nއަފްގާނިސްތާނުން އެމެރިކާ ސިފައިން ފޭބުމާއެކު އެގައުމުގެ ބާރު ތާލިބާން ހަނގުރާމަވެރި ޖަމާއަތުން އަލުން ހޯދާފައިވާއިރު، އެގައުމުގައި ތިބި އެހެން ގައުމުތަކުގެ މީހުންނާއި އަދި އަފްގާންގެ ރައްޔިތުން އެގައުމުން ބޭރަށް ގެންދިޔުމުގެ މަސައްކަތް އެމެރިކާ އާއި އެހެން ގައުމުތަކުން އަންނަނީ ހުއްޓުމެއް ނެތި ކުރަމުންނެވެ.\nމިއަދު ތާލިބާނުން ބޭއްވި ނޫސްވެރިންގެ ބައްދަލުވުމެއްގައި އެ ޖަމާއަތުގެ ތަރުޖަމާނު ޒަބީހުއްﷲ މުޖާހިދު ބުނީ އަފްގާނިސްތާނުން މީހުން ބޭރުކުރުމުގެ އެންމެފަހުގެ ތާރީހަކީ މި މަހުގެ 31 ކަމަށާއި އޭގެފަހުން އެގައުމުން މީހުން ބޭރުކުރުމަށް ފުރުސަތު ނުދޭނެ ކަމަށެވެ.\n"އެ ތާރީހަށްފަހު މީހުން ބޭރުކުރާކަށް ފުރުސަތެއް ނުދޭނަން. އެ ތާރީހަށްފަހު އަހަރުމެންގެ ނިންމުން ތަފާތުވާނެ" އޭނާ ބުންޏެވެ.\nގައުމުން ބޭރުވާން ބޭނުންވާ ގިނަ އަދަދެއްގެ އަފްގާނިސްތާނުގެ ރައްޔިތުން ކާބުލްގެ އެއާޕޯޓަށް ޖަމާވެފައިވާއިރު މުޖާހިދު ވަނީ އަފްގާންގެ ރައްޔިތުން ގައުމުން ބޭރުވުމަށް އެމެރިކާ އިން ބާރުއަޅާ ކަމަށާއި އެކަން އެގޮތަށް ނުކުރުމަށް އެދިފައެވެ.\n"އެމެރިކާ އަށް ގޮވާލަން އަފްގާންގެ ރައްޔިތުންނަށް ގައުމު ދޫކޮށްދާން ހިތްވަރު ނުދޭން. އެމީހުންގެ ހުނަރު އަހަރުމެންނަށް ބޭނުންވޭ" މުޖާހިދު ބުންޏެވެ.\nމީގެއިތުރުން މުޖާހިދު ވަނީ އަފްގާނިސްތާން ދޫކޮށް ގޮސްފައިވާ އެގައުމުގެ ރައްޔިތުން ވެސް އަލުން އަނބުރާ ގައުމަށް އައުމަށް ގޮވާލާފައެވެ. އެގޮތުން އަފްގާންގެ ހަނގުރާމަ ނިމިފައިވާ ކަމަށާއި އެ ފަރާތްތަކަށް މިހާރު ނުރައްކަލެއް ނެތް ކަމަށްވެސް އޭނާ ބުންޏެވެ.\nމީގެ9ދުވަސްކުރިން ތާލިބާނުން އަފްގާނުގެ ބާރު ހޯދިއިރު، މިހާތަނަށް އެގައުމު ދޫކޮށް 50،000 އަށް ވުރެ ގިނަ މީހުން ވަނީ ގޮސްފައެވެ.


Faruvaa nudhevi, Yemen ge eh hashigandun gulhifaivaa2kudhin maruvejje | Mihaaru\nޔަމަނުގައި އުފަންވި އެއްހަށިގަނޑުން ގުޅިފައި ދެ ކުދިންގެ ކައިރީ ޑޮކްޓަރަކު މަޑުކޮށްލައިގެން. --ފޮޓޯ:އޭއެފްޕީ\nފަރުވާ ނުދެވި، ޔަމަނުގެ އެއްހަށިގަނޑުން ގުޅިފައިވާ ދެ ކުދިން މަރުވެއްޖެ\n10 ފެބުރުއަރީ 2019 - 16:14 1 comment\nއަބްދުލް ޚާލިގް އާއި އަބްދުއްރަހީމް މީގެ ދެ ހަފުތާ ކުރިން އުފަންވި އިރު އެ ދެ ކުދިންގެ ކިޑްނީ އާއި ހިތާއި ފުއްޕާ މެއި ވަނީ ގުޅިފަ އެވެ. ވެރިރަށް ސަންއާގެ އަލް ތައުރާ ހޮސްޕިޓަލްގެ ޑރ. ފައިސަލް އަލް ބާބިލީ ވިދާޅުވެފައި ވަނީ އެ ހޮސްޕިޓަލްގައި ދެ ކުދިންނަށް ފަރުވާ ދޭނެ ސާމާނު ނެތް ކަމަށެވެ. އެހެންވެ ބައިނަލްއަގުވާމީ އެހީ އަށް އޭނާ ކުރިން ވަނީ އެދިވަޑައިގެންފަ އެވެ.\nޔަމަނުގައި ހަނގުރާމަ ކުރާ ހޫތީ ހަނގުރާމަވެރިން ބުނެފައި ވަނީ އެއްހަށިގނޑުން ގުޅިފައިވާ ދެ ކުދިން ފަރުވާ އަށް ގައުމުން ބޭރަށް ނުގެންދެވުނީ ސައުދީ ކޯލިޝަނުން ސަންއާ އެއާޕޯޓް ބަންދުކޮށްފައި އޮތުމުން ކަމަށެވެ. އަދި އެ ދެ ކުދިންގެ މަރުގެ ޒިންމާ އުފުލަން ޖެހޭނީ ސައުދީ ކޯލިޝަނުން ކަމަށް ވެސް ހޫތީން ބުނެފައިވެ އެވެ.\nޔަމަނުގައި އުފަންވި އެއްހަށިގަނޑުން ގުޅިފައި ދެ ކުދިން. --ފޮޓޯ:އޭއެފްޕީ\nސައުދީ ރަސްގެފާން ސަލްމާން އެއިޑް އެންޑް ރިލީފް ސެންޓަރުގެ ވެރިޔާ އަބްދުﷲ އަލް ރަބީއު ވިދާޅުވީ ޔަމަނުގެ ދެ ކުދިންނަށް ފަރުވާ ދިނުމަށް އެ ސެންޓަރުން ތައްޔާރުވެފައިވާ ކަމަށެވެ.\nސައުދީ ކޯލިޝަނުން ދަނީ މާޗް 2015 އިން ފެށިގެން ޔަމަނަށް ހަމަލާ ދެމުންނެވެ. ޔަމަނުގައި ފަށާފައިވާ ހަނގުރާމައިގެ ސަބަބުން އެ ގައުމުގެ ސިއްހީ ހާލަތު ވަނީ ވަރަށް ދަށު ދަރަޖައެއްގަ އެވެ. ގިނަ ހޮސްޕިޓަލްތަކުގައި ފަރުވާ ދޭނެ އިންތިޒާމެއް ނެތެވެ.\nސަންއާ އެއާޕޯޓް ހުޅުވާލުމަށް ބައިނަލްއަގުވާމީ ފަރާތްތަކުން ދަނީ ގޮވާލަމުންނެވެ. ޔަމަން ސަރުކާރުން ބުނެފައި ވަނީ ޔަމަނުގެ އެއްގަމާއި ކަނޑުގެ ބަނދަރުތައް މެދުވެރިކޮށް ހޫތީން ވަގަށް ހަތިޔާރު އެތެރެކުރާ ކަމަށެވެ.\nއިތުރު ލިޔުންތައް ޔަމަން ގުޅިފައިވާ ޓްވިންސް


Eagles ge rihey faimahchah foi vehtihje\nއީގަލްސްގެ ރިހޭ ފައިމައްޗަށް ފޮއި ވެއްޓިއްޖެ\nދިވެހި ޕްރިމިއާ ލީގްގައި މެޗަކުން މޮޅު ނުވެވި އަދި އަނިޔާގެ މައްސަލަ ކުރިމަތި ވެ، ކުލަބު އީގަލްސްގެ ރިހޭ ފައި މައްޗަށް ފޮއި ވެއްްޓިއްޖެ އެވެ.\nމިދިޔަ ހޯމަ ދުވަހު ވެލެންސިއާ އާ ދެކޮޅަށް ކުޅުނު މެޗަކީ، އީގަލްސްގެ ޓީމަށް ބަދު ނަސީބު ދުވަހެކެވެ. ޓީމު އެންމެ މުހިންމު ކުޅުންތެރިޔާ އަހްމަދު ރިޒްވާން (ރިޒޭ) އަނިޔާއިން މުޅިން ރަނގަޅު ނުވަނީސް ކުޅުވުމުގެ ސަބަބުން އެ މެޗުގައި އޭނާ އަށް އިތުރަށް އަނިޔާވެ މިހާރު ވަނީ ސީރިއަސް ހާލަތެއް ކުރިމަތި ވެފަ އެވެ. މެޗުގައި ތިން ބަަދަލުވެސް ކުރަން ޖެހުނީ ފުރަތަމަ ހާފުގައި ކުރިމަތިވި އަނިޔާ އާ ގުޅިގެންނެވެ. އަދި ޓީމުގެ ފޯވަޑް މުހައްމަދު ނާއިމްވެސް ދަނޑުން ފައިބަން ޖެހުނީ ރަތް ކާޑަކާ އެކު އެވެ.\nއެ މެޗުގައި ޓީމު ބަލިވީ ވެލެންސިއާ އަށް ލިބުނު ދެ ޕެނަލްޓީން ކާމިޔާބު ކުރި ދެ ލަނޑުންނެވެ. ލީގްގައި ކުޅުނު ހަތަރު މެޗުން މިހާތަނަށް އީގަލްސްއަށް ލިބުނީ އެއް ޕޮއިންޓެވެ. މެޗުން ބަލި ވުމަށް ވުރެ، ކުރިމަތިވި އެންމެ ބޮޑު ބަދު ނަސީބަކީ އަނިޔާގެ ސަބަބުން ބަލި އެނދަށް ކުޅުންތެރިން ވެއްޓެން ޖެހުމެވެ.\n"ނަސީބު ވަރަށް ދެރަކޮށް ދިޔައީ ވަރަށް ބޮޑެތި އަނިޔާތައް އެބަހުރި އިތުރަކަށް މެޗާ ބެހޭގޮތުން އެއްޗެއް ބުނާކަށް ނެތިން," ކުލަބު އީގަލްސްގެ ކޯޗް މުހައްމަދު ޝިޔާޒު (މޯހަން) ވެލެންސިއާ މެޗަށް ފަހު ބުންޏެވެ. "ބޭނުންވާ ބަދަލުތަކެއް ނޫން ކުރަން ޖެހުނީކީ ވެސް. ދެން ފުރަތަމަ ހާފުގައި އެދިޔަ ކަންތައްތަކާ އެކު މެޗު ގެއްލިގެން ދިޔައީވެސް."\nސީޒަން ފެށުނު އިރުވެސް ރިޒޭ ހުރީ އަނިޔާގަ އެވެ. ސީޒަން ހުޅުވި މެޗުގައި ރަނގަޅު ކުޅުމެއް ދެއްކި އެވެ. އަނިޔާ އިން ރަނގަޅު ނުވިނަމަވެސް އޭގެ ފަހުން ލީގްގައި މެޗު ތަކުގައި ވެސް ރިޒޭ ކުޅުވި އެވެ. މޯހަން ބުނީ ރިޒޭ މެޗަށް ނެރުނީ ޑޮކްޓަރުގެ ހުއްދަ އާއެކު ރިޒޭވެސް އެކަމަށް ބޭނުން ވުމުން ކަމަށެވެ.\nއީގަލްސްގެ ވައިސް ކެޕްޓަން ރިޒޭ،\n"ޑޮކްޓަަރުންގެ ހުއްދަ އާ އެކީގައި ކުޅުވާފައި ހުންނާނީ އެއްގޮތަކަށްވެސް އަޅުގަނޑު ފޯސް ކޮށްގެންނެއް ނޫން،" ރިޒޭގެ އަނިޔާ އާ ބެހޭގޮތުން ވާހަކަ ދައްކަމުން މޯހަން ބުންޏެވެ. " ޑޮކްޓަރުންގެ ހުއްދަޔާ އެކީގައި ރިޒޭވެސް ހަމަ ބޭނުން ވެގެން ކުޅުވާފަ ހުންނާނީ. މިކަހަލަ ކަންކަމަކީ ނަސީބޭ ދަންނަވަން ޖެހޭނީ. ވަރަށް ބަދު ނަސީބުކޮށް މިދިޔައީ."\nސީޒަން ހުޅުވުމުގެ ގޮތުން ކުޅުނު ޗެރިޓީ ޝީލްޑް މެޗުގައި ފަހަތުން އަރައި މާޒިޔާ ބަލިކޮށް ޝީލްޑް ހޯދި ނަމަވެސް ލީގްގައި އީގަލްސްގެ ނަތީޖާތައް އަދި ފެންނަނީ ދަށް ކޮށެވެ. ދިވެހި ޕްރިމިއާ ލީގަށް ވާދަ ކުރާނެ ޓީމެއްގެ ގޮތުގައި، އީގަލްސް ކުރިން ބެލެވުނަސް މިހާރު އެ ޓީމުން ވަނީ ލީގް ހޯދުމުގެ ވާހަކަ ހުއްޓާލާފަ އެވެ. މޯހަން ބުނީ މިހާރު އޭނާގެ ޓާގެޓަކީ މެޗަކަށް މެޗަކުން ޓީމު ކުރިއެރުން ހޯދުން ކަމަށެވެ. އަދި މުބާރާތެއް ކާމިޔާބު ކުރުމުގެ ވިސްނުމުގައި އީގަލްސްއިން ދެން ވިސްނާނީ އެފްއޭ ކަޕާއި ޕްރެޒިޑެންޓް ކަޕަށް ކަމަށްވެސް މޯހަން ބުންޏެވެ.\nލީގްގައި މާޒިޔާގެ ޓީމުން ނެރުނު ނަތީޖާތައް ރަނގަޅު ނުވުމުން އުފެދުނު އުދާސްގަނޑުގެ ތެރޭގައި އެ ޓީމުގެ ކޯޗް ކަމުން މުހައްމަދު ނިޒާމް މިދިޔަ ހަފުތާގައި އިސްތިއުފާ ދިނެވެ. އީގަލްސް މިހާރު އޮތް ހާލަތުން މޯހަން އަށް މަގާމުގައި ހުރެވިދާނެތޯ ސުވާލު ކުރުމުން އޭނާ ބުނީ، އީގަލްސްގެ މެނޭޖުމެންޓަކީ އިތުބާރު ކުރެވޭ އަދި މަސައްކަތް ކުރަން ފަސޭހަ މެނޭޖުމެންޓެއް ކަމަށެވެ.\n"މިހާރުވެސް އަޅުގަނޑު ކައިރީގައި ބުނެފައި ވަނީ މި ސީޒަން ނިމެންދެން ހުންނަން ޖެހޭނެޔޭ," މޯހަން ބުންޏެވެ. "އީގަލްސްގެ މެނޭޖުމެންޓަކީ ވަރަށް އަންޑަސްޓޭބަލް އަދި މަސައްކަތް ކޮށްލަން ފަސޭހަ މެނޭޖުމެންޓެއް އޮތް ކުލަބެއް."\nމެނޭޖުމެންޓުން އޭނާގެ މަގާމާ މެދު ޔަގީންކަން ދިން ނަމަވެސް މުބާރާތުގައި ނަތީޖާ ނުނެރެވި ދާނަމަ އޭނާވެސް އެހެން ގޮތަކަށް ވިސްނުމުގެ ފުރުސަތުވެސް އެބައޮތް ކަމަށް މޯހަން ބުންޏެވެ.


"Cheat India" release kurun avas kohffi\n"ޗީޓް އިންޑިއާ" ރިލީޒް ކުރުން އަވަސްކޮށްފި\nފިލްމު "ޗީޓް އިންޑިއާ"ގެ ޓްރެއިލާ އިން މަންޒަރެއް-- ފޮޓޯ: ސްކްރޯލް އިން\nމި މަހުގެ 25 ގައި ރިލީޒް ކުރަން ހަމަޖެހިފައިވާ ފިލްމު "ޗީޓް އިންޑިއާ"ގެ ރިލީޒްކުރާ ތާރީހު 18 އަށް އަވަސްކޮށްފި ކަމަށް މި ފިލްމުގެ ކާސްޓުންނާއި ފިލްމުގެ ކްރޫއިން ބުނެފި އެވެ.\nއިމްރާން ހާޝްމީ ލީޑް ރޯލުން ފެނިގެންދާ މި ފިލްމު، ކުރީގެ ތާރީހަށްވުރެ އަވަސް ކުރީ ހަމަ އެ ތާރީހުގައި އެހެން ފިލްމެއްވެސް އެޅުވުމަށް ހަމަޖެހިފައިވާތީ ކަމަށް ފިލްމުގެ ޕްރޮޑިއުސަރު، ބުޝަން ކުމާރު އާއި އިމްރާން ހާޝްމީ ވަނީ ބުނެފަ އެވެ. މި ފިލްމު ރިލީޒް ކުރަން ހަމަޖެހިފައިވަނީ އިންޑިއާގެ ސިޔާސީ ފަރާތެއް ކަމަށްވާ ބަލް ތާކްރޭގެ ބަޔޯޕިކް ފިލްމު "ތާކްރޭ"ވެސް ރިލީޒް ކުރާ ތާރީހުގަ އެވެ.\n"ޗީޓް އިންޑިއާ" ފިލްމުގެ ރިލީޒް ތާރީހު އަވަސް ކުރުމުގެ ގޮތުން، އިންޑިއާގެ މީޑިއާތަކާ ބައްދަލުކުރަމުން ފިލްމުގެ ޕްްރޮޑިއުސަރު ބުޝަން ކުމާރު ބުނެފައިވަނީ، ތާރީހު އަވަސް ކުރީ އެއް ދުވަހަކު ދެ ފިލްމު ނެރުމަށް ހަސަދަވެރިވެ އުނދަގޫ ވާތީ ނޫން ކަމަށެވެ. އަދި އެއީ ހަމަ އެކަނި ވިޔަފާރީގެ އުސޫލުން ވިސްނާފަ ކަމަށާއި، މިއީ "ޗީޓް އިންޑިއާ" ފިލްމުން ބާލް ތާކްރޭ އަށް އިހުތިރާމް ކުރުމުގެ ގޮތުން ނިންމި ނިންމުމެއް ކަމަށެވެ.\n"ޗީޓް އިންޑިއާ" ނެރުމަށް ކުރިން ހަމަޖެހިފައިވާ ތާރީހުގައި ފިލްމު "ތާކްރޭ"ގެ އިތުރުން، ކަންގަނާ ރަނާއުޓު ލީޑު ރޯލުން ފެންނާނެ ފިލްމު "މަނީކަރްނިކާ"ވެސް ރިލީޒް ކުރާނެ އެވެ. އެހެންނަމަވެސް "މަނީކަރްނިކާ" ފިލްމު ނެރޭ ތާރީހަށް ނުވިސްނާ ކަމަށް "ޗީޓް އިންޑިއާ"ގެ ޓީމުން ބުނެ އެވެ.\n(ކ) "މަނީކަރްނިކާ"، "ޗީޓް އިންޑިއާ" އަދި "ތާކްރޭ" ފިލްމުގެ މަންޒަރުތަކެއް--\n"ޗީޓް އިންޑިއާ" ފިލްމުގައި އިމްރާން ފެންނާނީ ޝްރެޔާ ދަންވަންތްރީ އާއެކު އެވެ. މި ފިލްމު ނެރުމުގެ ތާރީހަށް ބޮލީވުޑް ފޭނުންގެ މެދުގައި ބަހުސް ކުރެވެމުން ދަނިކޮށް، މި ތާރީހަށް އަވަސް ކުރުމަކީ އެންމެ ރަނގަޅު ނިންމުން ކަމަށް ފިލްމުގެ ސަޕޯޓަރުން ބުނެ އެވެ.\nއަހަރުތަކަށްފަހު ޒީނަތު އަމަން ފިލްމަކުން\nއީޝާ ޑިއޯލްއަށް އަންހެން ކުއްޖެއް ލިބިއްޖެ


ނަންބަރު: (IUL)GS-59-AD/INDIV/2019/17 ތާރީޚް: 25 މާރިޗު 2019\nއިތުރުގަޑީގަ މަސައްކަތްކޮށްފިނަމަ ހަމަޖެހިފައިވާ އުޞޫލުން އިތުރުގަޑީގެ ފައިސާ\nސްކޫލު ގޯތިތެރެއާއި ވަށައިގެންވާ މަގުތައް ހަފްތާގެ މަސައްކަތު ކޮންމެ ދުވަހަކު ކުނިކަހާ، ވިނަނޮޅާ ސާފުކުރުން. އަދި މިސަރަހައްދުގައިވާ ޕާކުތައް ދުވަހުން ދުވަހަށް ސާފުކޮށް ބެލެހެއްޓުން.\nމެންދުރުފަހު ދަންފަޅި ނިމުމުން ކޮންމެ ދުވަހަކު ދަރިވަރުންގެ ފާހާނާތައް ވަސްނުހުންނާނެހެން ސާފުކުރުން. އަދި ރަސްމީ ސެޝަންތެރޭގައި ދޭތެރެދޭތެރެއިން ފާހާނާގެ ސާފުތާހިރުކަންބަލާ ރަނގަޅުކުރުން.\nހަވާލުކުރެވޭ ކުލާސްރޫމުތަކެއް ކުނިކަހާ ހިރަފުސްފޮޅާ ތަރުތީބުކުރުން. އަދި ހަވާލުކުރެވިފައިވާ ކުލާސްރޫމުތަކުގެ ދޮރާއި ދޮރުފަތްތައް ކޮންމެ ހަފްތާއަކު އެއްފަހަރު ސާފުކުރުން. އަދި ފެންލައިޓްތަކާއި ފަންކާތައް މަހަކު އެއްފަހަރު ސާފުކުރުން.\nސްކޫލުގައި ބޭއްވޭ ބައްދަލުވުންތަކަށް ކަނޑައެޅޭ ވަގުތެއްގައި ގޮނޑިޖެހުމާއި ކަނޑައެޅޭ އުޞޫލެއްގެ މަތިން ކުލާސްރޫމުތައް ރޭވުން. އަދި ޚާއްޞަ މުނާސަބަތުތަކާއި ގުޅިގެން ކުރަންޖެހޭ މަސައްކަތްތައް ވެރިން އަންގަވާ ގޮތެއްގެމަތިން ކުރުން.\nޕްރިންސިޕަލް ހުންނަވާގޭގެ މަސައްކަތްތައް ކުރުން\n- ތަޢުލީމާއި ތަމްރީނު ލިބިފައިވާ މިންވަރު\n- މަސައްކަތު ތަޖުރިބާ ލިބިފައިވަ މިންވަރު\n- މަސައްކަތުގެ ހުނަރާއި، ފެންވަރާއި ޤާބިލުކަމާއި ސިފަތައް (އިންޓަރވިއު ކޮށްގެން)\nފުރިހަމަކުރައްވާފައިވާ ވަޒީފާއަށްއެދޭ ފޯމު (އެޕްލިކޭޝަން ފޯމު މިސްކޫލުގެ އިދާރާއިން ލިބެން ހުންނާނެއެވެ. އަދި ކޮމިޝަނުގެ ވެބްސައިޓުން www.csc.gov.mv ޑައުންލޯޑް ކުރެވޭނެއެވެ.)\nލިބިފައިވާ ތަޢުލީމީ ސެޓިފިކެޓް ތަކުގެ ކޮޕީ.\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު/ލެވަލް ކަނޑައަޅާފައިވާ، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓުފިކެޓުތަކާއި ޓްރާންސްކްރިޕްޓްގެ ކޮޕީ، ނުވަތަ ކޯސް ފުރިހަމަ ކުރިކަމުގެ ލިޔުމާއެކު ކޯހުން ލިބޭ ސެޓުފިކެޓު ވަކި ފެންވަރެއްގައި ޤަބޫލު ކުރެވޭނެކަމަށް މޯލްޑިވްސް ކޮލިފިކޭޝަންސް އޮތޯރިޓީން ދޫކޮށްފައިވާ ލިޔުމުގެ ކޮޕީ.\n(ށ) މަތީ ތަޢުލީމު ދޭ، ރާއްޖޭގެ މަރުކަޒަކުން ދޫކޮށްފައިވާ ތަޢުލީމީ ސެޓުފިކެޓުތަކާއި ޓްރާންސްކްރިޕްޓްގެ ކޮޕީ، ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ.\n(ށ) އަމިއްލަ ކުންފުންޏެއްގެ ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ އަދާކޮށްފައިވާ ވަޒީފާ، ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތު އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން، ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމް\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 އޭޕްރީލް 04 ވާ ބުރާސްފަތި ދުވަހުގެ 13:00 ގެ ކުރިން، ފުނަދޫ ސްކޫލު އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ.އީމެއިލް އެޑްރެހަކީ، admin@funadhooschool.edu.mv އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 07 އޭޕްރީލް 2019 އާއި 09 އޭޕްރީލް 2019ދެމެދު ފުނަދޫ ސްކޫލުގައެވެ.\nމިއިޢުލާނާ ގުޅިގެން މަޢުލޫމާތު ސާފުކުުރުމަށް ގުޅާނީ (6540540) ނަންބަރު ފޯނާއެވެ.\nއީމެއިލް ކުރާނީ admin@funadhooschool.edu.mv އަށެވެ.\n25 މާރިޗު 2019\nޕަބްލިޝްކުރި ތާރީޚު: 25 މާރިޗު 2019\nސުންގަޑި: 04 އޭޕްރިލް 2019 1300


Lava Kiyumuge Dhaairaa In Kuriah Dhevunee Varah Masakkathun - Arijit Singh - Vaguthu\nލަވަ ކިޔުމުގެ ދާއިރާއިން ކުރިޔަށް ދެވުނީ ވަރަށް މަސައްކަތުން - އަރްޖީތް ސިންގް\nމާޑާ2ގެ "ޕިރް މުހޮއްބަތު"، ސަންގާއީގެ "ދުއާ" އަދި އެޖެންޓް ވިނޯދް ގެ "ރާބަތާ" ފަދަ އެތަށް ރީތި ލަވަތަކެއް ކިޔާދީފައިވާ އަރްޖީތް ސިންގް އެހިސާބަށް އައުމުގައި އެތަށް މަސައްކަތެއް ކުރަން ޖެހުނުކަމަށް އޭނާ ބުނެފިއެވެ.\nއަރްޖީތް ސިންގް ގެ އެންމެ ކާމިޔާބު ލައިަކުގެ ތެރޭގައި އާސިގީ2އަށް ކިޔާދިފައިވާ "ތުމް ހި ހީ" ހިމެނެއެވެ. އެ ލަވައަކީ އެދުވަސްވަރު ލޯބީގެ ކޮންމެ ހަފްލާއެއްގައިވެސް އިންޑިއާގެ އިތުރުން އަވައްޓެރި ގައުމުތަކުގައިވެސް ފަޅުފިލުވާލި ދިން ލަވައެވެ. މަސައްކަތުގައި އާއި އެހެނިހެން ކަންކަމުގައި އުޅެ ވަގުތު ތަކުގައިވެސް އެންމެންގެ އަގައިން ކިޔާލާ ކިޔާލަ ހުރެވުނު ލަވައެކެވެ.\nމީގެ އިތުރުން 2007 ވަނަ އަހަރު އެނާ ކިޔާފައިވާ "އޭ ދިލް ހެއި މުސްކިލް" ވެގެން ގޮސްފައިވަނީ އޭނާގެ ލޯބީގެ ލަވަތަކަށް ގަތާލެވުނު މީހުން ރޮއްވާލި ލަވައަކަށެވެ. މި ލަވަ އަކީވެސް މުޅި ދުނިޔޭގައި ގިނަ ލޯބީގެ ހަފްލާތަކުގައާއި ކައިވެނިޣެ އެކި ހަފްލާތަކުގައި ގިނައިން ޖަހާފައިވާ ލަވައެކެވެ. އަދި މި ލަވައަށް އޭނާއަށްވަނީ ގިނަ އެވޯޑް ތަކެއްވެސް ލިބިފައެވެ. މިހާރުވެސް ފަޑުވުމެއްނެތި މި ލަވަ ޖަހާ މީހުން މަދެއް ނޫނެވެ.\nއަރްޖީތް ސިންގް ގެ ލޯބީގެ ލަވަތަކުން އޭނާ މަސްހޫރު ވެފައިވާއިރު މީހުން އޭނާ ލޭބަލް ކޮށްފައިވަނީ އޭނާ އަކީ ހަމައެކަނި ލޯބީގެ މަޑުމައިތިރި ލަވަ ކިޔޭ މީހެއްގެ ގޮތުގައެވެ. ނަމަވެސް އޭނާ ވަނީ އެކަމާ ދެކޮޅު ހަދާފައެވެ. އޭނާ ބުނީ "އަހަރެން ލޯބީގެ ލަވަތަކާއި، އަވަސް ލަވަތަކާއި ޑާންސް ކުރާ ކަހަލަ ލަވަތަށް ކިޔާފައި ހުންނާނެ. ތަފާތު އެކި ޖެންރާއަށް ލަވަތަށް ކިޔާފައި ހުންނާނެ. އަހަރެން މަސައްކަތް ކުރަނީ ހުރިހާ ވައްތަރެއްގެ ލަވައިން އަހަރެންގެ ފޭންސް ހިތްހަމަ ޖައްސައިދިނުން" އެވެ.\nޕެޑް މޭން އަށް "އާޖް ސޭ ތެރީ" ލަވަވެސް ކިޔާ ދީފައިވާ އަރްޖީތް ސިންގް ބުނީ "އަހަރެން ލަވައެއް ކިޔަން ނަގާއިރު ބަލާ ވަރަށް ގިނަ ކަންތަށް ހުރޭ. ބައެއް ފަހަރު މިއުޒިކް ކޮމްޕޯސާ އާއި ހުންނަ ގާތް ކަމެއްގެ ސަބަބުން. އަނެއްބައި ފަހަރު ޑައިރެކްޓަރާ ހުންނަ ގާތް ކަމަކުން. ބައެއްފަހަރު އެ ލަވައިގެ ލިރިކްސް ރީތިވެގެންވެސް ކިޔަން. ބައެއް ފަހަރު ތަފާތު ލަވައެއްވީމަ ޗެލެންޖެއްގެ ގޮތުންވެސް ކިޔަން. އެވެ. އަރްޖީތް ބުނީ ތަފާތު ކޮމްޕޯސަރުންނާއި އެކުގައި ލަވަ ކިޔުމަކީ ވަރަށް ގިނަ ކަންތަށްތަށް ދަސްވާ ކަމެއްކަމުގައެވެ.\nމިއަދު މިހިސާބަށް އައިސް ބޮލީވުޑްގެ އެންމެ ކާމިޔާބު ލަވަކިޔުންތެރިންގެ ތެރޭގައި ފައިހަމަކޮށްފައިވިޔަސް އެހިސާބަށް ދިޔުމަށްޓަކައި ނުހަނު ގިނަ މަސައްކަތް ކުރަންޖެހޭނެކަމާމެދު ޝައްކެއް ނެތެވެ. "މިހިސާބަށް އާދެވިފަ މިހުރީ ވަރަށް މަސައްކަތުން. އޭރު އަހަރެން ލަވަކިޔާއިރު އަހަރެންގެ އަމިއްލަ ވަންތަކަން ގެންނަން ބިރުގަނޭ. އެއީ އެ ފުރުސަތު އަހަރެންނަށް ގެއްލިދާނެތީ. އޭރު އަހަރެން ބަލަނީ މިއުޒިކް ޑައިރެކްޓަރ އަހަރެންކައިރީ ބުނާގޮތަށް ކިޔޭތޯ" އެވެ.


Pretty Little Liars ge thari Lucy Hale Loabeege gothun gulhigen ulhenee 51 aharuge Skeet aa - AO News\nޕްރިޓީ ލިޓްލް ލަޔާރސްގެ ތަރި ލޫސީހޭލް ލޯބީގެގޮތުން ގުޅިގެން އުޅެނީ 51އަހަރުގެ ސްކީޓްއާ\nދިވެހިންގެ މެދުގައިވެސް ވަރަށް މަގްބޫލްވެގެން ދިޔަ ޓީވީ ސީރީޒް “ޕްރިޓީ ލިޓްލް ލަޔާރސް”ގެ ތަރި ލޫސީހޭލް31 ލޯބީގެ ގޮތުން ގުޅިގެން އުޅެނީ އުމުރުން 51 އަހަރުގެ ފިލްމީތަރި ސްކީޓް އުރިޗް(ބްރިޔަން ރޭ ޓްރައުޓް) އާކަމަށް އޭނާ ބުނެފިއެވެ.\nސްކީޓް އާއި ލޫސީގެ އުމުރުގައި 20 އަހަރުގެ ތަފާތެއް ހުއްޓަސް މި ދެތަރިން އެކުގައި އުޅެނީ ވަރަށް ލޯބިންކަމަށް މީޑިއާ ރިޕޯރޓްތައް ބުނެއެވެ. މި ދެތަރިން އެކުގައި ވަރަށްގިނަ ތަންތަނަށް ދާމަންޒަރު ޕަޕަރާޒީންގެ ކެމެރާތަކަށްވެސް ވަނީ އަރާފައެވެ. ލޫސީއާއި ސްކީޓް ލޯބީގެ ގޮތން ގުޅިގެން އުޅޭތާ މަސްތަކެއްވެއްޖެއެވެ.\nސްކީޓްއާއި ލޫސީ އެންމެ ފުރަތަމަ ދިމާވެފައިވަނީ އެމެރިކަން ޓީން ޑްރާމާ ރިވާޑޭލްގެ ޝޫޓިންގ ތެރެއިން 2019 ވަނަ އަހަރުއެވެ.\nސްކީޓްވަނީ މީގެ ކުރިން 2ކައިވެންޏެއްކޮށްފައެވެ. އޭގެތެރެއިން ފުރަތަމަ ކައިވެންޏަށް އޭނައަށް 2ކުދިންލިބިފައި ވެއެވެ. ލޫސީހޭލް ވެސްވަނީ މީގެ ކުރިން ކޮލްޓަން، ޑޭވިޑް ހެންރީ އަދި ރަޔަން ރޮޓްމެން ފަދަ ތަރިންނާއެކު ލޯބީގެ ގޮތުން ގުޅިގެން އުޅެފައެވެ.\nސްކީޓް ދެން އެންމެ އަވަހަށް ފެނިގެންދާނީ ޑައިރެކްޓަރ މިގެލް ގެ “ބައޯސް” އިންނެވެ. މި އެމެރިކަން ސައިންސް ފިކްޝަން ޑްރާމާ ދައްކަންފަށާނީ މިއަހަރު އޯގަސްޓްމަހު 13 ވަނަދުވަހު އެވެ.\nލޫސީހޭލްޕްރިޓީ ލިޓްލް ލަޔާރސް


India ah miadhu furan oiy boatun meehaku positive vumun furun laskohfi\nއިންޑިއާއަށް މިއަދު ފުރަން އޮތް ބޯޓުން މީހަކު ޕޮޒިޓިވްވުމުން ފުރުން ލަސްކޮށްފި----ފޮޓޯ:މޯލްޑިވިއަން\nއާސަންދައިގެ ދަށުން މިއަދު އިންޑިއާއަށް ފުރަން އޮތް ބޯޓުން މީހަކު ޕޮޒިޓިވްވުމުން ފުރުން ލަސްކޮށްފި\nއާސަންދަ އެހީގައި ރާއްޖެއިން ލިބެނެތް އިތުރު ފަރުވާއަށް އިންޑިއާއަށް މިއަދު ފޮނުވަން އުޅުނު މީހުންގެ ތެރޭގައި ކޮވިޑް-19 އަށް ޕޮޒިޓިވް މީހަކު އިން ކަން އެނގުމާ އެކު ފުރުން ލަސްކޮށް، ފްލައިޓު ޑިސްއިންފެކްޓްކުރަން ފަށައިފި އެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއޯއީސީ)ން ބުނީ އިންޑިއާ އަށް ފޮނުވަން ނިންމި މީހުންގެ ތެރެއިން އެކަކު ޕޮޒިޓިވްކަން އެނގުނީ ފްލައިޓް ފުރަން ތައްޔާރުވި ފަހުން ކަމަށެވެ. އެކަމަކު، އެ އެންމެން ފްލައިޓަށް އެރުވީ ދެ ދުވަސްކުރިން ޓެސްޓްކުރުމަށް ފަހު ކަމަށް އެތަނުން ބުންޏެވެ.\nއެކަމާ ގުޅިގެން، ބޯޓު ފުރުން ހުއްޓުވައި، ޕޮޒިޓިވްވި މީހާއެކު، އެހެން ފަސަންޖަރުން ވެސް ބޯޓުން ބާލައި ފުރުމުގެ ކުރިން ބޯޓު ޑިސްއިންފެކްޓުކުރުމުގެ މަސައްކަތް ކުރަމުންދާކަމަށެވެ.\nޓެސްޓް ހެދި އެންމެންގެ ތެރެއިން ދެ މީހަކު ފިޔަވައި އެހެން އެންމެން ނެގެޓިވްކަން އަނގަބަހުން ވަނީ އަންގައިފައި ކަމަށާއި ދެ މީހެއްގެ ނަތީޖާ ލިބުނީ މިއަދު ހެނދުނު ކަމަށާއި ޕޮޒިޓިވްވީ އޭގެ ތެރެއިން އެކަކު ކަމަށް އެތަނުން ބުންޏެވެ.\nއެކަކު ޕޮޒިޓިވްވުމުން އެޗްޕީއޭގެ މިންގަނޑުތަކާ އެއްގޮތަށް ފްލައިޓް ޑިސްއިންފެކްޓް ކުރަމުން އަންނަ ކަމަށާއި އޭގެ ފަހުން މިއަދު އެ މީހުން ފުރުވާނެ ކަމަށް ވެސް އާސަންދަ އިން ބައެއް މީޑިއާތަކަށް ބުންޏެވެ.\nކުރިއާ ހިލާފަށް ބަލި ޖެހޭ މީހުންގެ ތެރެއަށް ދިވެހިންގެ އަދަދު ގިނަވާތީ، ޑޮކްޓަރުން ވެސް ވަނީ ކަންބޮޑުވުންފާޅު ކުރައްވައި އެކަން ކޮވިޑްގެ ދެވަނަ ރާޅެއްގެ ގޮތުގައި ސިފަ ކުރައްވައިފައި ވެއެވެ.


75 aharuge meeheh ge jinsee shikaarayakah mulhi aailaa | Mihaaru\n75 އަހަރުގެ މީހެއްގެ ޖިންސީ ޝިކާރައަކަށް މުޅި އާއިލާ!\n21 ސެޕްޓެމްބަރ 2017 - 07:07\nއެކަން ފެށުނީ ފާތުމަތު ރާޝިދާ (އަސްލު ނަމެއް ނޫން)ގެ އުމުރުން 14 އަހަރުގަ އެވެ. ނިދަންވެގެން އެނދަށް އަރާފައި އޮއްވާ، މަންމަ އެދުނީ ކޮޓަރިން ބޭރުގައި ހުރި އެނދެއްގައި ނިދުމަށެވެ. ފިރިހެން މީހާގެ ގޯނާތަކާ ކުރިމަތިލާން ޖެހުނީ އެރޭ، ބޭރުގައި ނިދަން އޮއްވަ އެވެ.\nއޭގެ ފަހުން މިހާރު 12 އަހަރު ފާއިތު ވެގެން ދިޔައިރު، ރަޝީދާގެ އިތުރުން އޭނާގެ ތިން ކޮއްކޮއަށް ވެސް ވަނީ އެ އަނިޔާތައް ކުރިމަތިވެފަ އެވެ. މި ވާހަކަތައް އެތައް ފަހަރަކު ފުލުހުންނާއި ޖެންޑާ މިނިސްޓްރީގެ ސަމާލު ކަމަށް ގެނައި ނަމަވެސް މިހާތަނަށް އެއްވެސް ފިޔަވަޅެއް އެޅިފައެއް ނުވެ އެވެ.\nއެހެންވެ، "މިހާރު"އާ މި ވާހަކަތައް ހިއްސާކުރީ މި ކުދިން އަމިއްލައަށް، މިހާރުގެ އިދާރާއަށް އައިހެވެ. އެކަމަކު އަނިޔާ ލިބިފައިވާ މި އާއިލާ އަދި އެ މީހުންނަށް ޖިންސީ ޝިކާރަ ކުރި މީހާގެ އެއްވެސް މައުލޫމާތެއް، ގާނޫނުތައް ހުރި ގޮތުން، އާއްމެއް ނުކުރެވެ އެވެ. ހަމައެކަނި ބުނެވޭނީ މިއީ ގދ. އަތޮޅުގެ ރަށެއްގައި ހިނގި ކަމެކޭ އެވެ.\nރާޝިދާގެ އާއިލާގައި ޖުމްލަ ނުވަ ކުދިން ތިބެ އެވެ. އެ މީހުންގެ ބައްޕަ އާއިލާ ދޫކޮށް ދިޔަތާ އެތައް އަހަރެކެވެ. އާއިލާގެ ހުރިހާ ކަމަކާ ހަވާލުވެ ހުރި މަންމަ، ދިރިއުޅުމުގެ ގިނަ ހަރަދުތައް ހަމަޖައްސަމުން ދިޔައީ އެ ރަށުގެ އެންމެ ބޮޑު ފިހާރައިން ދަރަންޏަށް ތަކެތި ނަގައިގެންނެވެ. އަދި އެ މީހުން ދިރިއުޅޭ ގެ ވެސް، ހަދައިދީ އާއިލާގެ އެހެން ކަންކަމާ ވެސް ހަވާލުވެ ހުރީ އުމުރުން ދުވަސްވެފައި ހުރި އެ ފިހާރައިގެ ވެރިޔާ މޫސާފުޅު (އަސްލު ނަމެއް ނޫން) އެވެ.\nރާޝިދާގެ މަންމަ އެ ރަށުގެ ދުވަސް ވީ އެހެން މީހަކާ ކައިވެނިކުރި އެވެ. އެކަމަކު އޭނާއަށް އާމްދަނީ ލިބޭނެ ގޮތެއް ނެތުމުން އާއިލާގެ ހަރަދުތައް ބެލެހެއްޓޭނެ މަގެއް ނެތެވެ. އެހެންވެ، ހުރިހާ ގޮތަކުން ވެސް އެ އާއިލާ ބަރޯސާވެފައި އޮތީ މޫސާފުޅަށެވެ.\n"އަޅުގަނޑު އެންމެ ފުރަތަމަ ނިދަން ބޭރަށް ދާން ވެސް މަންމަ އެންގީ އެ މީހާގެ އެދުމަކަށް. އޭރު ނޭނގެ ސަބަބެއް ވެސް. މަންމަ ކައިރީ އެހީމަ ވެސް ނުބުނޭ. އެރޭ ނިދަން އޮއްވާ އެ މީހާ އައިސް ފުރަތަމަ ބެހެން އުޅުނީ. އެކަމަކު އެރޭ މާ ބޮޑު ކަމެއް އޭނާއަކަށް ކުރެވޭ ގޮތެއް ނުވޭ،" ރާޝިދާ ބުންޏެވެ.\nމޫސާފުޅުގެ އެ އަމަލު އޭނާ މަންމަ ކައިރީ ބުންޏެވެ. އެކަމަކު މަންމަ އެދުނީ އެ ވާހަކަ ނުދެއްކުމަށެވެ.\nދެން އައި ރޭތަކުގައި މޫސާފުޅު އެ އަމަލު ހިންގީ ރާޝިދާގެ މަންމައަށް އެނގިގެންނެވެ. ގަދަ ދައްކައި ރޮއި ހެދި ނަމަވެސް އެކި ރޭރޭ މަތިން އޭނާ ވަނީ ރާޝިދާއާ ގުޅުން ހިންގައިފަ އެވެ.\nރާޝިދާ ބުނިގޮތުގައި ގެއިން ބޭރަށް ނިކުތުން މޫސާފުޅު އޮންނަނީ މަނާކޮށްފަ އެވެ. އޭނާގެ ސްކޫލް ބައެއް ފޮތްތައް ވެސް ގަނެދީފައި ހުރީ އެ މީހާ ކަމުން، ބައެއް ދުވަސް ދުވަހު ސްކޫލަށް ނުދެވޭ ގޮތަށް ފޮތްތައް ފޮރުވައި ޓިއުޝަނަށް ވެސް ދިޔަ ނުދީ ހިފަހައްޓާ ކަމަށް އޭނާ ބުންޏެވެ.\nމޫސާފުޅުގެ އެންގުމަށް މި ހުރިހާ ކަމެއް ވެސް ކުރަނީ ރާޝިދާގެ މަންމަ އެވެ.\nކިޔަވާ ނިމުމާ އެކު މޫސާފުޅު ބޭނުންވީ 17 އަހަރުގެ ރާޝިދާއާ ކައިވެނި ކުރާށެވެ. އަދި މަންމަ ވެސް އެކަމަށް ބާރު އަޅަން ފެށި އެވެ. އެކަމަކު ލިބެމުން ދިޔަ އެ އަނިޔާތަކުން ސަލާމަތްވާން ރާޝިދާ ފިލައިގެން މާލެ އައީ އެވެ.\nމާލެ އައުމުން އޭނާ އެއީ ދަރިއެއް ނޫން ކަމަށް ބުނެ، ރާޝިދާއާ ވާހަކަ ދެއްކުން ވެސް އޭނާގެ މަންމަ ހުއްޓާލި އެވެ.\nއޭނާގެ ހަގަށް ހުރި ކޮއްކޮއާ ގުޅުން ހިންގާކަން ރާޝިދާއަށް އެނގުނީ އޭނާ މާލެ އައިތާ ދެތިން އަހަރު ފަހުންނެވެ.\nމޫސާފުޅުގެ ޖިންސީ ޝިކާރައަކަށް ވީ ރާޝިދާ އެކަނި ކަމަށް އޭނާ ހީކުރި ނަމަވެސް، މީގެ އަށް އަހަރު ކުރިން ފެށިގެން އެ ކޮއްކޮއާ ވެސް އޭނާ ދިޔައީ ގުޅުން ހިންގަމުންނެވެ. އަދި ދެން ހުރި ދެ ކޮއްކޮއާ ވެސް އޭނާ ބެހެމުންދާ ކަން އެނގި، އެކަމުން އެމީހުން ސަލާމަތް ކުރަން ރާޝިދާ މަސައްކަތް ފެށި އެވެ.\nރާޝިދާގެ ހަގަށް ހުންނަ އަންހެން ކޮއްކޮގެ އުމުރުން މިހާރު 22 އަހަރެވެ. ދެން ހުރި އަންހެން ކުއްޖާއަށް 17 އަހަރު ފުރިފައިވާއިރު، މޫސާފުޅުގެ ޖިންސީ ޝިކާރައަކަށްވި އެންމެ ހަގު ކުއްޖާގެ އުމުރުން 15 އަހަރެވެ.\n"އަޅުގަނޑުގެ ހަގަށް ހުންނަ ކޮއްކޮއާ ބެހޭކަން އެނގުމުން އެކަން ޖެންޑާ މިނިސްޓްރީއަށް ވެސް އެންގިން. ޖެންޑާއިން ރަށަށް ވެސް ދިޔަ. އެކަމަކު އެ ފަހަރު މަންމަ ވެސް ކޮއްކޮ ވެސް ހުރީ ހަނު،" ރާޝިދާ ބުންޏެވެ.\n"އަޅުގަނޑު ގަބޫލުކުރަނީ އެމީހާ ބިރު ދައްކައިގެން ވާހަކަ ނުދެއްކީ ކަމަށް."\nތިން ވަނައަށް ހުރި ކުއްޖާ މިހާރު އުޅެނީ ރާޝިދާއާ އެކު މާލޭގަ އެވެ. އެއީ އޭނާއާ މޫސާފުޅު ބެހެން ފެށުމުން އެކަން ދައްތައަށް އަންގައި، އޭނާގެ ހިމާޔަތް ހޯދީ އެވެ.\nއުމުރުން 17 އަހަރުގެ އެ ކުއްޖާ މާލެ އައުމުން ދެން އޭނާ ބެހެން ފެށީ އެންމެ ހަގަށް ހުންނަ އަންހެންކުއްޖާއާ އެވެ.\nރާޝިދާ އާއި އޭނާގެ އެންމެ ހަގަށް ތިބި ދެ ކޮއްކޮ މި މައްސަލަ ހިލުވާލުމުން، މޫސާފުޅު މިހާރު މަސައްކަތް ކުރަމުން އަންނަނީ، ދެ ވަނައަށް ހުންނަ އަންހެން ކުއްޖާއާ ކައިވެނި ކުރުމަށެވެ. އުމުރުން 75 އަހަރުގެ މީހަކާ ކައިވެނިކުރަން ޒުވާން ކުއްޖާ "ގަބޫލު" ނަމަވެސް ރާޝިދާ ބުނި ގޮތުގައި އޭނާ އެކަން ކުރަނީ އިތުރު ގޮތެއް ނެތިގެންނެވެ.\n"ވިސްނާލާ. މީގެ އަށް އަހަރު ކުރިން ފެށިގެން، (މޫސާފުޅު) ކޮއްކޮއާ ބެހެމުން އެ އަންނަނީ. އޭނާ މިހާރު އެ ހެރީ ޑެސްޕަރޭޓްވެފައި،" ރާޝިދާ ބުންޏެވެ.\nއޭނާ ބުނިގޮތުގައި އެ އަންހެން ކުއްޖާ ކޮޓަރިން ބޭރަށް ނިކުންނަން ވެސް މޫސާފުޅު ހުއްދައެއް ނުދެ އެވެ.\nމޫސާފުޅުގެ ހުރިހާ ދަރިން ވެސް ތިބެނީ ރަށުގެ ނުފޫޒުގެ މަގާމުތަކުގަ އެވެ. އެހެންވެ، ރަށުގެ އެކި މުއައްސަސާތަކަށް މައްސަލަ ހުށަހެޅި ނަމަވެސް ބެލޭ ގޮތެއް ނުވި އެވެ. ޖެންޑާ މިނިސްޓްރީން އެ ރަށަށް ދިޔަ ނަމަވެސް އާއިލާގެ ހުރިހާ ކުދިންނަށް ބިރު ދައްކާފައި ހުންނަ ކަމަށް ރާޝިދާ ބުންޏެވެ.\nމަންމަ ދަރިންގެ ދިފާއުގައި\nރާޝިދާ އާއި އޭނާގެ ހަގަށް ތިބި ދެ ކޮއްކޮއަށް އެތަން އަނިޔާއެއް މޫސާފުޅުގެ ފަރާތުން ލިބުނު ނަމަވެސްް އެ މީހުންގެ މަންމަ ހުރީ އެކަން ނުފެންނަކަމަށް ހަދައިގެންނެވެ. ދަރިން ގަބޫލުކުރަނީ އެއީ އުޅެން ޖެހިފައިވާ ދަތިހާލުން، ކުރިމަތިވި މަޖުބޫރެއް ކަމަށެވެ. އެކަމަކު ހަތަރު ވަނަ ކުއްޖާއާ ބެހެން ފެށުމުން، މަންމަ ވަނީ ދަރިންގެ ދިފާއުގައި ނިކުމެފަ އެވެ.\nއެވާހަކަ ފުރަތަމަ ފަހަރަށް ރަށުގެ ޕޮލިސް ސްޓޭޝަނަށް އެންގުމުން އެތަނުން ބުނި ކަމަށް އާއިލާއިން ބުނީ "އެއީ ޕާސަނަލް މައްސަލައެއް" ކަމަށެވެ. އެހެންވެ، ދެން މަންމަ އެހީއަށް އެދުނީ ދޮށީ ދަރިފުޅުގެ ކިބައިންނެވެ.\nރާޝިދާ ބުނީ އެންމެ ކުރިއްސުރެ މަންމަގެ އިހުމާލު މިކަމުގައި އޮތް ނަމަވެސް، އެ މީހާގެ ކިބައިން ދަރިން ސަލާމަތް ކުރަން މަންމަ މިހާރު ބޭނުންވާ ކަމަށެވެ. އެހެންވެ، ކަމާ ބެހޭ ކޮންމެ އިދާރާތަކަށް އެކަމާ ގުޅޭ ހުރިހާ މައުލޫމާތެއް ދޭން މަންމަ މިހާރު ތައްޔާރެވެ.\n"އަޅުގަނޑު ބޭނުން ވަނީ މިކަމުން ކޮއްކޮމެން ސަލާމަތް ކޮށްދޭން،" ރާޝިދާ ބުންޏެވެ.\nމިފަދަ މައްސަލައެއް ހުށަހަޅާފައިވާ ކަމަށް ޖެންޑާ މިނިސްޓްރީން ބުންޏެވެ. އެކަމަކު މައްސަލަ ތަހުގީގު ކުރާކަން ޔަގީންކޮށްދިނުން ފިޔަވައި، އިތުރު މައުލޫމާތެއް ނުދިނެވެ.\nއެ ރަށު ކައުންސިލުން ބުނީ "ތިއީ ރަށު ތެރޭގައި ދައްކާ ވާހަކައެއް" ކަމަށާއި އެކަމަކު ރަސްމީކޮށް، މައްސަލަ ބަލަން އެތަނަށް ހުށަނާޅާ ކަމަށެވެ. އެހެންވެ، އެކަމުގެ ހަގީގަތް ނޭނގޭ ކަމަށް ކައުންސިލުން ބުންޏެވެ.\nގދ. އަތޮޅު ފުލުހުން ކުޑަކުދިންނަށް އަނިޔާކުރުން ކުޑަކުދިންނަށް އަނިޔާކުރުން ހުއްޓުވުން ޖެންޑާ މިނިސްޓްރީ\n88 ކޮމެންޓް, 631 ރިއެކްޝަންސް\nމިހާރު ނޫހަށް ހާސް ފަށުން ޝުކުރު ދަންނަވަން. މި މައްސަލަ ކަމާބެހޭ މުވައްސަސާ ތަކަށް އެނގިގެންވެސް، އެ ނިކަމެތި ކުދިންތަކަށް ލިބެމުން އެދާ ޖިސްމާނީ އަނިޔާ ތަކުން ކުދިން ސަލާމަތް ކޮށްދެއްވާނެ ކަމަށް އުއްމީދު ކުރަން. މިއީ ވަރަށް ހިތާމަ ހުރި ޚަބަރެއް. މިކަމުގައި ކުދިންގެ މަންމަ ކުށްވެރިކުރަން. މާތް ﷲ އެ ބެއްޔާއަށް ހެޔޮ ވިސްނުން ދެއްވާށި...\nޖެންޑާ އުވާލަން ފެނޭ. އެމީހުންނަކައް އެމީހުންގެ ޒިންމާނެގޭ ފަހަރެއް ނާދޭ.\nހީވަނީ ސޮނީ ޗެނަލް އިން ދައްކާ ކުރައިމް ޕެޓްރޯލްގެ އެޕިސޯޑެއް ހެން.\nހަމަ ތިއަތޮޅު އެހެން ރަށެއްގަވެސް އުޅޭ ކުޑަކުދިންނަށް ޖިންސީގޯނާ ކުރާމީހެއް. މިއޮއްހުރިހާ ދުވަހުއެރަށު ވެރިކަންކުރީ އެއާއިލާ މީހުންވީމަ ކަމެއްނުވޭ. ޢޭނަގެ އުނދަގޫ ބޮޑުވެގެން ބައެއްމީހުން އެހެން ރަށްރަށަށް ހިޖުރަވެސް ކޮއްފި. އޭނަގެ މަސައްކަތް މިހާރުވެސް ކުރިޔައްދަނީ.\nތިކަމުގައި މަށަށް ގޯހީ އެމީހުންގެ މަންމަ\nޖެންޑާ އިން މިހާރުން މިހާރަށް ތިމައްސަލަ ބަލާ....\nދެންބުނޭ ތިކަން ފެށިފައޮތީ ރައީސް މައުމޫނުގެ ވެރިކަމުގައޭ. އެހެންވީމާ އެސަރުކާރޭ ތިކަމުގަ ގޯސްވާނީ\nޖެންޑަރ މިނިސްޓްރީ އަކީ ނަމުން ނޯ ޓޮލެރެންސް، ކަމުން އެއްކަމެއްވެސް ވާ ބައެއް ނޫން. ނިކަމެތިންނަށް ދެރަ ގޮތް. ޒުވާން މިނިސްޓަރަށް ބުނެލަން އޮތީ މިނޫން ދުވަހެއް އޮތްކަން ހަނދުމަ ކޮއްލާށޭ. މިމައްސަލަ ކަމަނާ އަދި ފެންނާނެ ދުވަހެއް އަންނާނެ. އއ\nކަލޯމެންނޭ އާކަމެއް ނޫނޭ\nކޮބާ ކައެގެ ޕޮއިންޓަކީ؟ ބާ ކަމެއްވީމަ އަޅާނުލަންތަ ވީ؟ އާ ކަމެއް ނޫނޭ ދެރަ ކަމެކޭ!\nރާއްޖޭގެ އެންމެ މަތީ ފަރާތްތަކަށާ ކަމާ ބެހޭ މުއައްސާސާ ތަކަށް މި ގޮވާލަނީ މި ނުބައި މީހާގެ ކިބައިން މިތިންމައިން ސަލާމަތް ކޮށްދިނުމަށް.


Imran Khan Pakistanuge boduvazeerukamuge huvaa kuravvaifi\nދުނިޔެ - ޕާކިސްތާނުގެ އިންތިޚާބު\nއިމްރާން ޚާން ޕާކިސްތާނުގެ ބޮޑުވަޒީރުކަމުގެ ހުވާ ކުރައްވައިފި\nއިމްރާން ޚާން ވަނީ ކޮރަޕްޝަން ނައްތާލެއްވުމަށް ވައުދުވެ ވަޑައިގެންފައި\nކ. މާލެ 18 އޯގަސްޓު 2018 | ހޮނިހިރު 12:48 2,665\n18 އޯގަސްޓް 2018 ވަނަ ދުވަހު ބޭއްވި ހުވާ ކުރުމުގެ ރަސްމިއްޔާތުގައި އިމްރާން ޚާން ވާހަކަދައްކަވަނީ - އެންޑީޓީވީ\nޕާކިސްތާނުގެ ކުރީގެ ކްރިކެޓް ކުޅުންތެރިޔާ އަދި ޕާކިސްތާން ތަހްރީކޭ އިންސާފު ޕާޓީގެ ލީޑަރު އިމްރާން ޚާން ބޮޑުވަޒީރުކަމުގެ ހުވާ ހޮނިހިރު ދުވަހު ކުރައްވައިފިއެވެ.\n"އަޅުގަނޑު ވައުދުވަން ގައުމު ލޫޓުވި މީހުން އިންސާފުގެ ކުރިމައްޗަށް ގެންނާނެކަމަށް" ގާނޫނުހަދާ މަޖިލީހުގައި ހުކުރު ދުވަހު ނެގި ވޯޓަށްފަހު ދަންނަވަމެވެ.\nއިމްރާން ޚާން ވަނީ އެމަނިކުފާނު ކުރިކެޓް ކުޅުއްވި ދުވަސްވަރު އިންޑިއާގެ ޓީމަށް ކުޅުނު މަޝްހޫރު ތިން ކުޅުންތެރިއެއް ކަމަށްވާ ނަވްޖޯތު ސިންހު ސިންދު، ސުނިލް ގަވަސްކަރް އަދި ކަޕިލް ދޭވްއަށް ހުވާކުރުމުގެ ރަސްމިއްޔާތަށް ދައުވަތު ދެއްވާފައެވެ. އޭގެ ތެރެއިން ރަސްމިއްޔާތަށް ވަޑައިގެންނެވީ ސިންދު އެކަންޏެވެ.\nޖުލައި މަހު 25 ވަނަ ދުވަހު ޕާކިސްތާނުގައި ބޭއްވި އިންތިޚާބުގައ އިމްރާން ޚާންގެ ޕާކިސްތާން ޕީޓީއައިއަށް 151 ގޮނޑި ލިބިފައިވެއެވެ.\nއިމްރާން ޚާންގެ ޕީޓީއައި އާ އެންމެ ގާތުން ވާދަކުރެއްވި، މަގާމުން ދުރުކުރެވިފައިވާ ކުރީގެ ބޮޑު ވަޒީރު ނަވާޒް ޝަރީފްގެ ޕީއެމްއެލް-އެން ޕާޓީ ލިބިފައި ވަނީ 82 ގޮނޑިއެވެ. ޕާކިސްތާން ޕީޕަލްސް ޕާޓީ އަށް ލިބިފައި ވަނީ 53 ގޮނޑިއެވެ.\nޕާކިސްތާނުގެ ގާނޫނު ހަދާ މަޖިލީހުގައި ނެގި ވޯޓު އިމްރާން ޚާން ކާމިޔާބު ކުރައްވާފައި ވަނީ 176 މެމްބަރުންގެ ތާއިދު ހޯއްދަވައިގެންނެވެ. އެމަނިކުފާނާއި ވާދަކުރެއްވި، ޕާކިސްތާން މުސްލިމް ލީގް-ނަވާޒް (ޕީ.އެމް.އެލް-އެން) ގެ ރައީސް ޝެހްބާޒް ޝަރީފް އަށް ލިބިވަޑައިގެންނެވީ 96 ވޯޓެވެ.


Addu ah fahu Nasheedhuge misraabu boduthiladhun mahchah\nރައީސް ނަޝީދު މާދަމާ ދިއްދޫއަށް ވަޑައިގަންނަވަނީ\nކުރީގެ ރައީސް މުހައްމަދު ނަޝީދާއި، އަބިކަނބަލުން ލައިލާ - މުހައްމަދު އަފްރާހް | އަވަސް\nކުރީގެ ރައީސް މުހައްމަދު ނަޝީދު އައްޑޫ ސިޓީއަށް ކުރެއްވި ދަތުރުފުޅަށްފަހު މާދަމާ ބޮޑު ތިލަދުންމައްޗަށް ވަޑައިގަންނަވަން ނިންމަވައިފި އެވެ.\nރައީސް ނަޝީދު އައްޑޫ ސިޓީއަށް ކުރެއްވި ދަތުރުފުޅު ނިންމަވާލެއްވުމަށްފަހު މިއަދު މާލެ ވަޑައިގަންނަވާނެއެވެ. ބޮޑު ތިލަދުންމަތިން ރައީސް ނަޝީދު އެންމެ ފުރަތަމަ ވަޑައިގަންނަވަން ހަމަޖެހިފައިވަނީ ހއ. ދިއްދޫއަށެވެ. ދިއްދޫއިން ދަނީ ރައީސް ނަޝީދަށް ވަރުގަދަ މަރުހަބާއެއް ދެންނެވުމަށްޓަކައި ތައްޔާރުވަމުންނެވެ.\nދިއްދޫ ކައުންސިލްގެ ރައީސް އަދި ދިއްދޫގައި އެމްޑީޕީގެ ހަރަކާތްތަކުގައި އިސްކޮށް އުޅުއްވާ އަލީ ހާޝިމް "އަވަސް" އަށް ވިދާޅުވީ ރައީސް ނަޝީދު ދިއްދޫއަށް ވަޑައިގަންނަވާތީ ރަށުތެރެ ޒީނަތްތެރިކޮށް، ތައްޔާރީތަށް ވަމުން އަންނަ ކަމަށެވެ. އެގޮތުން މައިގަނޑު އިވެންޓަކަށް އޮތީ ދިއްދޫ ރައްޔިތުންގެ ފަރާތުން އަރުވާ ޖާފަތެއް ކަމަށެވެ.\nނަޝީދުގެ 13 އަހަރުގެ ޖަލު ހުކުމުގެ މައްސަލަ މިހާރު ވަނީ ސުޕްރީމްކޯޓަށް ރިވިއުއަށް ހުށަހަޅާފަ އެވެ. އަދި އެ މައްސަލަ ވަކި ގޮތަކަށް އެކޯޓުން ނިންމަންދެން އެހުކުމް ތަންފީޒު ކުރުން ވަގުތީގޮތުން މަޑުޖައްސާލުމަށް ދައުލަތުގެ އެންމެހާ އިދާރާތަކުގެ މައްޗަށް ސްޕްރީމްކޯޓުން ވަނީ އަމުރުކޮށްފަ އެވެ.\nރާއްޖެ ވަޑައިގަތުމަށްފަހު އެމަނިކުފާނު އެންމެ ފުރަތަމަ އަތޮޅު ތެރެއަށް ކުރެއްވި ދަތުރުފުޅުގައި ވަޑައިގެންފައިވަނީ އައްޑޫ ސިޓީއަށެވެ. އައްޑޫ ސިޓީއިން ވަނީ އެމަނިކުފާނަށް ވަރަށް ހޫނު މަރުހަބާއެއް ދަންނަވާފައެވެ. ނަޝީދުގެ އެ ދަތުރުފުޅުގައިވަނީ އައްޑު ސިޓީގައި ހަދާ ހޮސްޕިޓަލާއި، އެހެނިހެން ތަންތަންވެސް ބައްލަވާފައެވެ.\nރައީސް މުހައްމަދު ނަޝީދު އދ. ދިއްދޫ\nދެއްކީ ހުޅުމާލެ ފްލެޓްތަކުގެ ވާހަކައެއް ނޫން: ނަޝީދު\nނުހައްގުން ފްލެޓް ދީފައިވިޔަސް އަތުލާކަށް ނޭދެން: ނަޝީދު


Bodu Huhtumakah Fahu, Trump Sarukaaru Hulhuvaifi\nއެމެރިކާގެ ރައީސް ޑޮނަލްޑް ޓްރަމްޕް .-- ފޮޓޯ : ފޭންޕޮޕް\nބޮޑު ހުއްޓުމަކަށްފަހު، ޓްރަމްޕް ސަރުކާރު ހުޅުވައިފި\nމެކްސިކޯ އާއި އެމެރިކާގެ ބޯޑަރުގައި ހަ ބިލިއަން ޑޮލަރުގެ ފާރު ބިނާކުރަން ބަޖެޓު ނުދިނުމުން، 35 ދުވަހަށް ސަރުކާރު ހުއްޓުވާފައި ބޭއްވުމަށްފަހު އެމެރިކާގެ ރައީސް ޑޮނަލްޑް ޓްރަމްޕް އަލުން އެގައުމުގެ ސަރުކާރު ހުޅުވަން ނިންމައިފިއެވެ.\nއިއްޔެ ޓްރަމްޕް ވަނީ ތިން ހަފްތާއަށް ފަހު ސަރުކާރު ހުޅުވަން ނިންމާ، އެކަމުގެ ބިލް ތަސްދީގު ކުރައްވާފައެވެ. ނަމަވެސް ރިޔާސީ ވައުދެއް ކަމަށްވާ، "މެކްސިކޯ-ޔޫއެސްއޭ ބޯޑާ ވޯލް" ރޭނުމުގެ ބަޖެޓާ ގުޅޭގޮތުން އަދިވެސް ދަނީ ވާހަކަ ދައްކަމުންނެވެ.\nޓްރަމްޕް މި ފާރު އެޅުމަށް ބޭނުންވާ ނަމަވެސް، އެގައުމުގެ ޑިމޮކްރެޓް ޕާޓީގެ މަޖިލިސް ލީޑަރާއި މަޖިލިސް ރައީސް ނޭންސީ ޕެލޯސީ ވަނީ އެފާރު ރާނަން އެންމެ ޑޮލަރެއްވެސް ބަޖެޓުގައި ނުހިމަނާނެ ކަމަށް ވިދާޅުވެފައެވެ.\nމިއީ އެމެރިކާ ތާރީހުގައި ސަރުކާރު މިހާބޮޑު ހުއްޓުމެއް ދެކުނު ފުރަތަމަ ފަހަރެވެ. އަދި މި ހުއްޓުމުގެ ސަބަބުން އެމެރިކާގެ ސަރުކާރު ވުޒާރާގައި މަސައްކަތް ކުރަމުން އަންނަ ގިނަ ބަޔަކަށް ދަނީ މިކަމުގެ ނޭދެވޭ އަސަރު ކުރަމުންނެވެ . މިގޮތުން އަށް ލައްކަ އަށް ވުރެ ގިނަ މުވައްޒަފުންނަށް އެއްމަސް ދުވަސް ވެގެން ދިޔައިރުވެސް މުސާރަ ނުލިބެއެވެ.\nޓްރަމްޕް ސަރުކާރު ހުއްޓާފައިވަނީ މިދިޔަ ޑިސެންބަރު މަހު 21 ވަނަ ދުވަހުއެވެ. މި ދިގު ބަންދުގެ ސަބަބުން އެ ގައުމަށް ވަނީ އިގްތިސާދީ ދަތި ތަކާއި ކުރިމަތިލާންޖެހިފައެވެ.\nޑޮނަލްޑް ޓްރަމްޕް އެމެރިކާ ސަރުކާރު


އާރޓިކަލްކިޔުމަށް ހޭދަވާނެކަމަށް ބެލެވެނީ :4މިނެޓް, 18 ސިކުންތު\nމެދުރާއްޖެތެރޭގެ ރަށަކަށް ނިޞްބަތްވާ އިސްމާޢީލް އަކީ އޭނާ ކުރާ ކޮންމެ ކަމެއްވެސް އެންމެ ރަނގަޅަށް ކުރަން މަސައްކަތްކުރާ ޒުވާނެކެވެ. އެގޮތުން އޭނާކުރާ ކޮންމެ މަސައްކަތެއްވެސް އެންމެ ރަނގަޅު ފެންވަރުގައި ކުރާތީ އިސްމާއިލަކީ ކުރާނެ މަސައްކަތްތައް އަބަދުވެސް ފުނިޖެހިފައި ހުރެއެވެ.\n1983 ވަނަ އަހަރަކީ އޭނާގެ އުމުރުން 30 އަހަރު ފުރުނު އަހަރެވެ. ކައިވެނި ކުރަން ނިންމައިގެން ހުރި އަހަރެވެ. އެހެންކަމުން އަހަރު ފެށުމާއިއެކު ކައިވެނިކުރާނެ އަންހެނަކު ހޯދުމުގެ މަސައްކަތް އޭނާ ފެށިއެވެ.\nއަހަރުގެ ކުރީކޮޅު އިސްމާއިލް މާލެ އައި ދަތުރެއްގައި ދީނީ އިލްމުވެރިއަކާއި މަޝްވަރާކުރިއެވެ. ކައިވެނިކުރަން އެންމެ ރަނގަޅު އަންހެނަކު ހޯދާނެ ނުވަތަ އިޚްތިޔާރުކުރާނެ ގޮތަކާއިމެދުގައެވެ.\nދީނީ އިލްމުވެރިޔާ ދެއްވި ލަފާގައި ވިދާޅުވީ ސިފައަށް ނުބެލުމަށެވެ. ތަޤްވާވެރިކަމަށް ބެލުމަށެވެ. އިލްމުވެރިޔާ ވިދާޅުވީ އެއީ އޭނާގެ އަމިއްލަފުޅު ނިންމެވުމެއް ނޫން ކަމަށާއި ކައު އިތުރު ރަސޫލާގެ ހަދީޘްފުޅުތަކުން އެގެން އެބައޮތް ކަމަށެވެ.\nއިސްމާޢީލް އެނބުރި ރަށަށް ގޮސް ވިސްނަން ފެށިއެވެ. ރަށުގެ ކޮންމެ އަންހެނަކީވެސް އޭނާ އާއި ކައިވެނިކުރާނެ ކުއްޖެއްކަން އިސްމާޢީލްއަށް އެނގެއެވެ. ރަށުގެ އެންމެ ރީތި އަދި އެންމެ ޤަދަރުވެރި ބައެއް އަންހެން ކުދިން ވަނީ އަމިއްލައަށްވެސް އިސްމާޢީލް އާއި ކައިވެނިކުރަން އެދިފައެވެ.\nރަށުގެ އެންމެ ތަޤްވާވެރި އަންހެން ކުއްޖަކީ ކޮބައިކަން އޮޅުންފިލުވަން އިސްމާޢީލް ވަރަށް ގިނަ މީހުންނާއި އެކި ގޮތްގޮތުން މަޝްވަރާކުރިއެވެ. އެންމެންވެސް ބުނަނީ ރަށުގެ އެންމެ ތަޤްވާވެރި އަންހެން ކުއްޖަކީ "އެގޭ ސިއްތި" ކަމަށެވެ.\nއިސްމާޢީލަށް ވެސް އެކަން ޤަބޫލުކުރެވުނެވެ. އެއީ އެންމެ ގިނައިން ނަމާދުގެއަށް ވަންނަތަން ފެންނަނީ ސިއްތި ކަމަށްވާތީއެވެ.\nސިއްތިއަކީ ރަށުގައި ހުރި އެންމެ ނިކަމެތި އަންހެން ކުއްޖާ ކަމަށް ބުނުމަކީ ވެސް ދޮގަކަށް ނުވާނެ އެވެ. ވަރަށް ކުޑައިރު މައިން ބަފައިން ވަނީ މަރުވެފައެވެ. ގެންގުޅެ ބޮޑުކުރީ ބޮޑުދައިތައެވެ. ބޮޑު ދައިތައަކީވެސް ވަރަށް ހާލުގައި ދިރިއުޅޭ އަންހެނެކެވެ.\nސިފައަށް ބަލައިފިނަމަ ސިއްތިއަކީ މާރީތި ވެސް ކުއްޖެއް ނޫނެވެ. ނަމަވެސް އެހައި ހުތުރު ކުއްޖެއްވެސް ނޫނެވެ.\nސިއްތިގެ ކިބައިން އެންމެ ބޮޑަށް ފާހަގަކުރަންޖެހޭ އެއް ކަމަކީ ރަށުގެ ކޮންމެ ގެއެއްގައި ކަމެއް ޖެހިގެން އުޅުނު ނަމަވެސް އެގެއަކަށް ގޮސް އެހީތެރިވެ މަސައްކަތްކޮށްދޭ ކަމެވެ. އެންމެ ނިކަމެތި އަންހެނުން ވިހެއުމުންވެސް އެގެއަކަށް ގޮސް ކޮށްދެވުނު މަސައްކަތެއް ކޮށްދޭ ކަމެވެ. އެހެންކަމުން ސިއްތި ވެފައިވަނީ އެންމެންގެ ލޯބި ލިބިފައިވާ ކުއްޖަކަށެވެ.\nހަމައެއާއިއެކު ސިއްތީގެ ކިބައިން ފާހަގަކުރެވޭ ދެވަނަ ކަމަކީ ސިއްތިއަކީ އެއްވެސް ގެއެއްގެ ފުޅަށް ބުޑުން ނޫނީ އަތިރިމަތިން ފެންނަ ކުއްޖެއް ނޫންކަމެވެ. ގަސްތަކުގެ ތެރެއިން ފެންނަ ކުއްޖެއް ނޫން ކަމެވެ.\nފަހަރެއްގައި ސިއްތިގެ ނިކަމެތިކަމުން އަތުގައި ހިފައި ދަމާލާނެ ފިރިހެނަކު އަދި ނުވަނީ ކަމަށްވެސް ވެދާނެއެވެ. ކޮންމެއަކަސް ޔަޤީން ކުރެވޭ ކަމަކީ ސިއްތިއަކީ އިއްފަތްތެރި ކުއްޖެއް ކަމެވެ.\nސިއްތިއާއި ކައިވެނިކުރުމާއިމެދު ވަރަށް ގާތް އެކުވެރިންނާއި މަޝްވަރާކޮށްލުމުން ބުނަނީ އެއިރުން ބޮޑުދައިތަގެ ދަރިން ފަތިވެސް ބަލަހައްޓަންޖެހޭނެ ކަމަށެވެ. ލިބޭ ހުރިހާ ފައިސާއެއް ޚަރަދުކުރަންޖެހޭނީ އެކުދިންނަށް ކަމަށެވެ.\nދުވަސްކޮޅަކު ވިސްނަން ހުރުމަށްފަހު އިސްމާޢީލް ނިންމީ ސިއްތި އާއި ކައިވެނިކުރުމަށެވެ. އެކަން ނިންމުމަށްފަހު ވަރަށް ގާތް ދެމީހަކު ސިއްތި ގާތަށް ފޮނުވިއެވެ. ރައްޓެހިވާން އަހާކަށް ނޫނެވެ. ރަންކިޔުއްވުމަށެވެ. ރައްޓެހިވެގެން ރަށުތެރެއަށް ގިނަވުމަކީ އިސްމާޢީލް ކުރަން ބޭނުންވާ ކަމަކަށް ނުވާތީއެވެ.\nއިސްމާޢީލްގެ އެދުން ސިއްތި ޤަބޫލުކުރިއެވެ. ކައިވެނިކުރެވުނެވެ. ކައިވެންޏަށްފަހު ދެމަފިރިން ދިރިއުޅެނީ އިސްމާޢީލްގެ ގޭގައެވެ.\nކައިވެންޏާއި ގުޅިގެން ރަށުގެ ޒުވާން އަންހެން ކުދިން މަލާމާތާއި ފުރައްސާރަވެސް ކުރިއެވެ. ތިއުޅެނީ ކަމަކުން ސަލާމަތް ނުވެވިގެން ކަމަށްވެސް ބުނެހެދިއެވެ. ނުބައި އިލްޒާމްތައްވެސް އެޅުވިއެވެ.\nކޮންމެއަކަސް އެއީ އެދުވަހެވެ. ކައިވެނިކުރިއިރު އިސްމާއީލް މަސައްކަތްކުރަން ގެންގުޅެނީ ރެންޗްފޮށްޓެކެވެ. އޮޑިވެރިއަކު އައިސް ދޯނީގެ އިންޖީނު ހަލާކުވެއްޖެ ކަމަށް ބުނީމާ ގޮސް މަރާމާތުކޮށްދެނީއެވެ. ކައިރީ ރަށްރަށުންވެސް އިސްމާޢީލް ލައްވައި މަސައްކަތް ކުރުވަން މީހުން އާދެއެވެ.\nކައިވެންޏަށް 30 އަހަރު ފުރި އިތުރުވީއެވެ. ދެމަފިރިންނަށް ލިބިފައިވަނީ2އަންހެން ކުދިންނާއި2ފިރިހެން ކުދިންނެވެ.\nފިރިހެން ކުދިންގެ ތެރެއިން ދޮށީ ދަރިފުޅު ހުރީ ދީނީ އިލްމު ހާޞިލުކޮށްގެންނެވެ. ދެވަނަ ދަރިފުޅަކީ ސަރަހައްދަށް އެންމެ މަޝްހޫރު އިންޖިނޭރެވެ. ރެންޗް ފޮށީގެ ބަދަލުގައި މިހާރު އިސްމާޢީލްގެ އަމިއްލަ ވޯކްޝޮޕެއް ރަށުގައި ހުރެއެވެ. އިންޖީނާއި ގުޅިގެން އެތަނުން ނުކުރެވޭނެ މަސައްކަތެއް ނެތެވެ.\nދޮށީ އަންހެން ދަރިފުޅަކީ އައިޖީއެމްއެޗްގައި މަސައްކަތްކުރާ ޑޮކްޓަރެކެވެ. ހަގު ދަރިފުޅު ވިލާ ކޮލެޖުގައި މަސްޓަރސް ކޯހެއް ހަދަމުން ދަނީއެވެ.\nއިސްމާޢީލް ޤަބޫލުކުރާ ގޮތުގައި އޭނާއަށް ލިބުނު ހުރިހާ ކުރިއެރުމެއްގެ އަޞްލަކީ ތަޤްވާވެރި އަންހެނަކާއި ކައިވެނިކުރަން ދީނީ އިލްމުވެރިޔާ ދެއްވި ލަފާފުޅަށް އޭނާ އަމަލުކުރުމެވެ.\nއިސްމާޢީލް އާއި ސިއްތި އެންމެ ބޮޑަށް ފަޚުރުވެރިވަނީ ދުވަހަކުވެސް ދެމަފިރިންގެ މެދުގައި ލޯތްބާއިއެކު ހައްލު ނުކުރެވޭވަރުގެ އެއްވެސް ކަމެއް ދިމާވެފައި ނެތުމުންނެވެ.\nހަމައެކަނި އެރަށުގެ މީހުންނެއް ނޫނެވެ. އަތޮޅުގެ މީހުންވެސް ޤަބޫލުކުރަނީ ސިއްތިއަކީ ހަމަ އަތޮޅަށް ހުރި ނަމޫނާއެއް ކަމަށެވެ. އިސްމާޢީލްވެސްމެއެވެ.\n22 ނޮވެމްބަރ 2017